
ACEŞTIA  SUNTEM  NOI 

* 


NU  SUNTEM  ATÂT... 


„Pe  Isus  îl  cunosc ,  şi  pe  Pa  vel  îl  ştiu; 
DAR  VOI  CINE  SUNTEŢI ?“ 

(Faptele  Apostolilor  19:  15) 


Nu  suntem  atât:  o  editură 
Ce  preface  litera-n  cuvânt; 

Plăsmuiţi  am  fost  a  fi  frântură 
Dintr-o  iesle-o  cruce  şi-un  mormânt... 

Nu  suntem  atât  o  societate 
Cu  răspunderi  limitate-n  timp 
Noi  din  ceruri  scoatem  nestemate, 

Nu  din  vis  şi  mituri  de  Olimp... 

Nu  vom  fi  o  frunză-ngăîbenită 
Ce  dispare-n  beznă,  sub  omăt. 

Ci  în  palma  cuiului  rănită. 

Auriu  şi  gârbov,  un  pomăt... 

Căci  ,,STEPHANUS“  nu  e  doar  un  nume 
Pus  pe  fruntea  primului  martir, 

Este  crezul  nostru-aici  în  lume 
Este-al  slavei  negrăite  gir... 

Cine-am  fost?...  Vrăjmaşi  pierduţi  în  ceaţă 
Doar  păcatul  săvârşeam  la  fel 
Insă  azi,  un  trup  suntem  şi-o  viaţă, 

Prin  Isus  Cristos,  divinul  Miel... 

Ce  vom  fi?...  Descoperit  nu-i  încă. 

Dar  slujind  cu  râvnă  toţi  mereu, 

Ne-om  muta,  de  pe-a  iertării  Stâncă, 
în  mărire,  sus  la  Dumnezeu... 


„Dumnezeu  este  Dragoste .  “ 

(1  Ioan  4:  16) 


Ce  necurprinsă  eşti  Iubire, 
ca  Necuprinsul  Dumnezeu! 
în  Tine-i  sfânta  nemurire, 
cu-a  cerului  orânduire. 

Cu  cât  Te  dărui,  dulcea-  Ţi  fire 
cuprinde  tot  -  şi  fericire 
împărţi  deplin,  la  toţi,  mereu. 


TE  LAUD,  IZVORUL  IUBIRII 


Te  laud,  Izvorul  Iubirii, 
Dumnezeul  meu,  Părinte! 
Mi-ai  pus  început  mântuirii, 
mă  porţi  înspre  cerul  măririi 
pe-al  iubirii  drum  fierbinte. 

Te  laudă-ntruna  pe  Tine 
-  când  străbat  a  lumii  vale  - 
iubirea  ce-ai  pus-o  în  mine, 
prin  bezne  şi  zile  senine, 
cu  cântări  şi  osanale! 

Te  laud  c-o  râvnă  crescândă, 
Dumnezeul  meu  şi  Tată! 

O,  creşte-mi  iubirea  arzândă, 
şi  inima  fa-mi -o  mai  blândă, 
laudă  să-Ti  cânt  curată! 

9 


TOT  MAI  FRUMOASĂ... 


„Dragostea  nu  va  pieri  niciodată“. 

(1  Cor.  13:  8  ) 


Tot  mai  frumoasă  eşti,  Iubire, 
din  zi  în  zi,  din  ceas  în  ceas; 
şi  dulcea  ochilor  privire 
mai  limpezită  Ţi-a  rămas ! 

Ce  trecătoare-s  toate,  toate: 
şi  oameni  şi-aşezări  şi  legi ! 

-  Nimic  din  ce-i  acum  nu  poate 
să  treacă  veacurile-ntregi. 

Doar  Tu,  Iubire,  Tu  ai  viaţa 
în  veşnicii  neprinse-n  gând, 
şi  tot  mai  tânără  Ţi-e  faţa, 
cu  cât  trec  vecii  rând  pe  rând ! 

Tot  mai  frumoasă  eşti.  Iubire, 
şi  fii  Tăi  asa-s  mereu; 

r  •  * 

Eu  nu  ştiu  altă  fericire, 
dar  ştiu  că  Tu  eşti  Dumnezeu ! 


TE  LAUD,  AL  IUBIRII  DUMNEZEU! 


Te  laud,  al  iubirii  Dumnezeu, 

Te  laud,  clocotind  în  duhul  meu. 

Te  laud,  Te  laud! 

Te  laud,  al  iubirii  Dumnezeu! 

Te  laud!  Harul  Tău  mi-e  curcubeu, 
Te  laud,  pentru  tot  ce-mi  dai  mereu ! 
Te  laud.  Te  laud! 

Te  laud,  pentru  Fiul  Tău,  Isus! 

Te  laud,  pentru  jertfa  ce-a  adus! 

Te  laud,  Te  laud! 

Te  laud,  pentru  Fiul  Tău,  Isus! 

Te  laud,  în  Locaşul  cel  de  Sus ! 

Te  laud.  Te  laud! 

Te  laud!  Dumnezeul  Minunat! 

Te  laud!  Eşti  de  îngeri  lăudat 
Te  laud,  Te  laud! 

Te  laud!  Dumnezeul  Minunat! 

Te  laud!  Cânt  şi -Ţi  cânt  neîncetat! 
Te  laud!  Cântec  nou,  prin  har  cântat! 
Te  laud,  Te  laud! 


TE  LAUD,  DOAMNE,  CU  IUBIREA 


Te  laud,  Doamne,  cu  iubirea 
ce  Tu  mi-o  torni  în  inimă  mereu, 
prin  ea  să-şi  aibă  zămislirea 
cântarea  laudei  în  duhul  meu ! 

Te  laud,  Te  laud, 

Te  laud  necontenit, 

Te  laud,  Te  laud, 

o,  Domnul  meu,  în  veci  slăvit! 

Când  mă  aplec  la  rugăciune 
şi-o  izbăvire-ncerc  să-Ţi  cer  cu  jar, 
pe  limba  mea  atunci  Tu  pune 
întâi  al  laudei  smerite  har! 

Doar  lauda  ce-o-nalţ  spre  Tine, 
din  dragostea  ce  Tu,  prin  Duh,  mi-o  dai, 
va  fi  îndemn  spre  orişicine 
să-Ţi-nalţe  laudă  în  duh  şi  grai ! 

Te  laud,  Doamne,  cu  iubirea 
şi  cu  credinţa  şi  nădejdea-n  veac, 
aceasta-mi  este-acum  menirea: 
să  Te  ascult,  să-Ţi  cânt,  sa-Ţi  fiu  pe  plac! 


NU  CUVINTELE 


Nu  cuvintele-mi:  „Te  laud!“ 
ci-adevărul  cel  de  jar, 
ce  mă  mistuie-n  iubire, 

El  îti  cântă  iar  si  iar: 

Te  laud,  Doamne,  Te  laud,  (bis) 
Te  laud! 

De  aceea-Ti  cânt  întruna 
cu-adevărul  sfânt  şi  greu, 

Tatăl  meu,  Izvorul  vieţii, 
Veşnicule  Dumnezeu: 

Te  laud.  Doamne,  Te  laud,  (bis) 
Te  laud! 


DIN  CALEA  SFÂNTĂ... 


Din  calea  sfântă  înspre  bine 
dă  la  o  parte  orice  stăvili, 
să  nu  te-oprească-a  lumii  prăvili, 
fa  drum  iubirii  către  tine ! 

Sfărâmă  orice  lanţ  ce-ţi  ţine 
viaţa  ta  încătuşată, 
şi  cu  puterea  ce  ţi-e  dată, 
fă  drum  iubirii  către  tine. 

Spre-mpărăţia  care  vine 
să-ţi  fie  inima  şi  dorul, 
să  tragi  din  uşa  ta  zăvorul, 
fă  drum  iubirii  către  tine! 

Chiar  de-ai  plăti  cu-adânci  suspine 
coboară  orice-nalte  dealuri, 
ridică  văi,  fă  punţi  pe  maluri, 
fă  drum  iubirii  către  tine! 

Nu-i  alt  balsam  care  s-aline 
mai  pe  deplin  a  ta  rănire, 
de  vrei  s-ajungi  la  fericire, 
fă  drum  iubirii  către  tine! 

Căci  cine  poate  oare,  cine, 
cuprinde-ntreaga  bogăţie, 
ce-ti  este  dăruită  tie, 

y  y  " 

când  faci  iubirii  drum  snre  tine? 


IUBIRII  APARŢINE  VIITORUL 


Iubirii  aparţine  Viitorul 

şi  păcii  sfinte  Iară  de  sfârşit, 

spre  el  ne-aprindem  mai  puternic  dorul, 

s-ajungem  grabnic  ţărmu-i  fericit. 

O,  Viitor,  ce  dulce  Sărbătoare 
ai  pregătit  tu  celor  ce  te  vor! 

Isus  va  fi  în  tine  veşnic  Soare 
de  viaţă  fericită  dătător. 

Credinţa  este  drumul  ce  ne  poartă 
spre  harurile  Tale  cele  noi, 
nădejdea  ne  deschide  sfânta-Ţi  poartă, 
iar  dragostea  rămâne-n  veci  cu  noi. 

Iubirii  se  deschide  Viitorul, 
iar  Viitorul  este-al  lui  Isus, 
prin  harul  Său  ne-aprinde  zilnic  dorul 
spre  alte  haruri  sfinte  -  de  nespus. 


TOT  CE  SE  FACE  DIN  IUBIRE 


Tot  ce  se  face  din  iubire, 
nimic  nu-i  slab,  nimic  nu-i  mic, 
prin  ea,  nimicul,  rai  devine 
şi  raiul  fără  ea-i  nimic  j 

Tot  ce  se  face  din  iubire, 
e  mare  tot  şi  minunat, 
dar  fără  fericita-i  fire, 
nimic  nu-i  mare-adevărat. 

Tot  ce  se  face  din  iubire, 
e  foc  aprins  din  Dumnezeu, 
sfinţeşte  sufletu-n  simţire 
şi-l  face  arzător  mereu. 

Tot  ce  se  face  din  iubire, 
e  nou  şi-adânc  izvor  de  har, 
e  treaptă  spre-ndumnezeire, 
şi  zbor  spre-al  cerului  hotar. 


INIMA  DE  TINE... 


Inima  de  Tine,  Doamne,  mi-alipesc, 
căci  în  Tine  pace  pe  deplin  găsesc; 
valuri  de  ispite,  nori  vrăjmaşi  şi  răi, 
toate  dau  în  lături,  când  vin  paşii  Tăi. 

Harul  Tău  mi-e  sprijin,  pururea  pe  drum, 
El  mă  tine-n  braţe,  căci  El  ştie  cum; 

când  prin  valea  morţii  trebuie  să  trec, 
pe  slăvitu-I  umăr,  capul  mi-1  aplec. 

De  Fiinţa-Ţi  sfântă  inima-mi  anin, 
contopeşte-o-n  Tine,  Doamne,  pe  deplin ! 
Să  nu  se  mai  poată  smulge  niciodat’, 
de  la  sânu-Ţi  dulce  unde  s-a  predat ! 


ÎNCHINARE  ŞI  IUBIRE 


închinare  şi  iubire 
îţi  aduc,  Isus, 
pentru  dulcea  mântuire 
care  mi -ai  adus. 

Focu-acesta  vreau  să  ardă 
sfânt  spre  slava  Ta 
şi  nimic  să  nu  se  piardă 
în  trăirea  mea. 

Şi  iubire  şi-nchinare, 
tu  să  mi  le-aprinzi, 
pentru  Tine-n  har  mai  mare 
viaţa  să-mi  cuprinzi. 


ISUSE,  TU  NE-AI  DAT  IUBIREA 


Isuse,  Tu  ne-ai  dat  iubirea, 
să  nu  fim  singuri  niciodată, 
prin  ea  s-ajungem  la  trăirea 
în  părtăşie-adevărată. 

Numai  în  iubire 
singuri  nu  suntem, 

Ea  ne  dă  unire, 
sfântă  fericire, 
cu  cât  o  avem.  (bis) 

Prin  dragostea  de  Tine  -  sfântă, 
se-aprinde-n  noi  deplin  iubirea, 
prin  ea  ni-e  firea  noastră-nfrântă, 
ca  să  putem  trăi  unirea. 

Prin  dragostea  din  Tine  -  mare, 
iubirea  noastră  arde  pară. 

Ea  ne  cunună-n  sărbătoare 
şi  toamă-n  inimi  primăvară. 

Isuse,  Tu  ne-ai  dat  iubirea 
să  ştim  şi  să  avem  întruna 
adevărată  fericirea 
ce  ne-a  făcut  de-a  pururi  una. 


ATÂTA  AI  DIN  DUMNEZEU 


Atâta  ai  din  Dumnezeu, 
cât  poţi  cuprinde  în  iubire, 
cât  inima  ţi-o  dai  mereu,  (bis  1) 
spre-a  ei  curată  împlinire. 

Atâta  adevăr  pătrunzi, 
cât  ai  din  dragoste  în  tine, 
şi-n  Templul  harului  te-ascunzi, 
cu  cât  o  dăruieşti  mai  bine. 

Atâta  mântuire  ai, 
cât  poţi  iubi  pe  orişicare, 
căci  nu  e  cer  şi  nu  e  rai, 
când  nu-i  iubirea  arzătoare. 

Atât  sporeşti  cu-adevărat, 
în  frumuseţea  cea  divină, 

cu  cât  te  laşi  mai  îmbrăcat 

cu-a  dragostei  cereşti  lumină. 

Căci  Dumnezeul  Cel  ascuns, 
cu  toate  harurile,  toate, 
se  lasă  pe  deplin  pătruns, 
prin  taina  dragostei  curate. 


SĂ-NCEP  CU  TINE... 


Să-ncep  cu  Tine  orice  lucru 
şi  tot  cu  Tine  să-L  sfârşesc, 
mi-e  rugăciunea  mea  fierbinte. 
Mântuitorule  ceresc. 


Să-mi  dai  Tu  binecuvântare, 
când  plec  pe-un  drum,  sau  când  sosesc 
ca  să  rămân  în  voia-Ţi  sfântă, 
Mântuitorule  ceresc. 


Iubirea  Ta  să  mă  aprindă, 
în  tot  ce  vreau  să-nfăptuiesc, 
s-o-mpart  la  toţi,  cu  dărnicie. 
Mântuitorule  ceresc. 

Şi-n  vremi  de  pace  şi-n  furtună, 
doresc  să  Te  mărturisesc, 
căci  sunt  al  Tău,  al  Tău  de-a  pururi, 
Mântuitorule  ceresc. 


TRĂIM  ANOTIMPUL  IUBIRII 


Trăim  anotimpul  iubirii, 
cu  soare  şi  ploi  fericite, 
prin  muncă  să  dăm  încolţirii 
sămânţa  rodirii  dorite. 


Şi  pâine  să  strângem,  cerească, 
s-o  ducem  flămândelor  gloate, 
prin  ea,  pentru  cer  să  trăiască 
şi  cerul  prin  ea  să  se-arate. 


Trăim  anotimpul  iubirii, 
să  prindem  prilejul  cel  mare, 
s-aducem  în  Templul  măririi 
pe  toţi  cei  ce  zac  în  pierzare. 

Frumoasă  va  fi  veşnicia, 
iubirea  va  fi  primăvară; 

Ea-n  plin  va-mpărţi  bucuria, 
căci  ziua  va  fi  fără  seară. 


DRAGOSTE  FIERBINTE 


Dragoste  fierbinte, 
dragoste  de  rai, 
numai  prin  credinţă 
tu  ajungi  să  ai. 

Numai  prin  credinţă, 
tu  devii  altar, 
unde  poate  arde 
al  iubirii  jar. 

Dragoste  eternă, 
cu  etern  fior, 
proaspătă  şi  dulce 
ca  întâiul  dor, 
numai  prin  credinţă 
poţi  cu-adevărat, 
să-i  primeşti  balsamul 
viu  şi  preacurat. 

Dragoste  cerească, 
har  nebănuit, 
care  te  ridică-n 
Sfântul  Infinit, 
numai  prin  credinţă 
o  ai  ne-ndoios. 

Ea  te  contopeşte 
cu  Isus  Cristos. 


SPALĂ-TE-N  IUBIRE 


O,  spalăte-te-adânc  dimineaţa 
în  râul  iubirii  curate, 
să-ţi  facă  frumoasă  viaţa, 
din  ochi  să-ţi  înlăture  ceaţa, 
o,  spală-te-adânc  dimineaţa 
în  râul  iubirii  curate. 

O,  spală-te  ziua-n  amiază 
în  marea  iubirii  gingaşe, 
s-o  simţi  cum  în  tine  lucrează, 
cum  mintea  ţi-o  ţine  mai  trează, 
o,  spală-te  ziua-n  amiază, 
în  marea  iubirii  gingaşe. 

O,  spală-te-n  fiece  seară-n 
oceanul  iubirii  divine, 
că-ţi  strânge  în  suflet  comoară 
şi  crucea  ţi-o  face  uşoară, 
o,  spală-te-n  fiece  seară-n 
oceanul  iubirii  divine. 

Şi  spală-te-n  orice  clipită 
la  sfântul  izvor  al  iubirii, 
ca  faţa  s-o  ai  strălucită, 
şi  inima-n  veci  liniştită, 
o,  spală-te-n  orice  clipită 
la  sfântul  izvor  al  iubirii. 


SINGURA  VĂPAIE 


Singura  văpaie, 
dulce  şi  plăcută, 
e  iubirea-n  care 
inima-i  ţintită. 
Fericită  e-n  iubire 
inima  ţintită! 


Singura  putere, 
care  nu  omoară, 
e  iubirea  sfânt-a 
inimii  comoară. 

Fără  preţ  e-n  lumea-ntreagă 
dragostea-comoară ! 


Singura  săgeată, 
ce  nu  varsă  sânge, 
e  iubirea  care 
inima  străpunge. 

Mângâiere-i  când  iubirea  1 
inima  străpunge!  / 


Singura  durere, 
pururea  dorită, 
e  iubirea  vie-n 
inima-nflorită. 

Ce  minune  e  iubirea-n 
inima-nflorită! 


Doamne,  dă-mi  iubirea 
cea  mereu  nestinsă, 
să-mi  păstreze-n  Tine 
viaţa  mai  aprinsă. 

Mai  curată,  mai  frumoasă 
şi  tot  mai  aprinsă. 

ÎNVAŢĂ  SĂ  IUBEŞTI... 


învaţă  să  iubeşti  arzând, 
şi  fără  părtinire. 

Priveşte  pe  Isus  umblând 
si  vezi  a  Lui  iubire. 

învaţă-te  să  mângâi  lin, 
pe  toţi  răniţii  vieţii 
şi-mparte-al  harului  alin 
ca  rouă  dimineţii. 

învaţ-al  ascultării  drum, 
păşeşte-1  cu  veghere, 
şi-n  lupta  veacului  de-acum 
nu  vei  avea  cădere. 

învaţ-oricând  să  rabzi  tăcut 
şuvoiu-amărăciunii, 
şi  vei  vedea  cât  de  plăcut 
e  harul  rugăciunii. 

învaţă  să  lucrezi  cu  spor 
pe-ogorul  mântuirii, 
şi  mersul  îţi  va  fi  uşor 
spre  Ţara  Fericirii. 

învaţă  de  la  Domnul  Sfânt 
în  orice  clipă  toate, 
şi  fi-ţi-va  viaţa  pe  pământ 
puternică  cetate. 


NU  CU  VORBA... 


„Să  nu  iubim  cu  vorba,  nici  cu  limba, 

ci  cu  fapta  şi  cu  adevărul “ 

(1  Ioan  3:  18). 


Nu  cu  vorba  se  măsoară 
dragostea  curată, 
ci  cu  focul  sfânt  al  faptei  (bis) 
felul  ei  se-arată.  (bis) 


Nu-n  mişcările  de-afară 
dai  tu-nchinăciune 
Domnului,  ci-n  taină-n  duhul 
viu  în  rugăciune. 


Din-năltimea  slavei  Sale 
Dumnezeu  priveşte 
inima-n  a  ei  adâncuri 
cum  şi  ce  doreşte. 


El  ne  vrea  cu  gelozie 
numai  pentru  Sine, 
numai  focul  Lui  ne-aprinde 
spre  eternul  bine. 

Şi-n  iubire  şi-n  credinţă, 
pentru  veşnicie, 
să-I  dăm  Domnului  în  toate 
sfântă  bucurie. 


SPRE  CREDINCIOŞII  TĂI... 


Spre  credincioşii  Tăi  din  ţară, 
să  am  privirile-aţintite, 
să-mi  fie  necurmat  comoară, 
pe-altarul  inimii  sfinţite. 


Prin  ei  Tu  vii  la  mine-ntruna 
şi-mi  dăruieşti  iubirea-ntreagă, 
ca  să  rămân  pe  totdeauna 
în  casa  părtăşiei,  dragă. 

Cu  ei  mi-e  viaţa  sărbătoare 
şi  bem  paharul  bucuriei, 
cu  ei  merg  sprinten  pe  cărare, 
spre  harurile  veşniciei. 

Cu  ei  mai  singur  pot  ajunge 
la  biruinţă-n  lupta  sfântă, 
şi  sufletul  nu  mi-1  străpunge 
săgeata  lăr’delegii  cruntă. 

Spre  credincioşii  Tăi  din  ţară, 
Isuse-ndreaptă-mi  pururi  viaţa. 

Prin  ei  Tu-mi  eşti  mai  mult  Comoară, 

prin  ei  mai  limpede-Ţi  văd  Faţa. 


IUBIREA  CEA  ADEVĂRATĂ 


Iubirea  cea  adevărată, 

Isus,  din  Fiinţa  Ta  se  toarce 
şi-i  ca  izvorul  cel  de  munte: 
’napoi  nu  se  mai  poate-ntoarce. 

Ea  curge  veşnic  înainte 
şi  creşte  mare,  tot  mai  mare, 
cu  cât  se  dăruie  mai  plină 
şi-i  spornică  în  alergare. 

Din  Tine  toarce  Tu  în  mine 
de-a  pururi,  firul  fericirii, 
iubirea  care  nu  se-ntoarce 
’napoi  din  drumul  dăruirii. 

Să  pot  cuprinde  pe  oricine 
în  râul  dragostei  din  mine, 
ce-n  Tine-şi  are  obârşia 
şi  curge-ntruna  tot  spre  Tine. 


DE-AI  ÎNVĂŢAT... 


De-ai  învăţat  să  cânţi  iubirea 
aici  în  veacul  prihănit, 
o  vei  cânta  şi-n  veşnicie 
mai  plin  şi  mai  desăvârşit. 

Mai  acordată  în  lumină 
a  vieţii  harfă-atunci  ţi-o  fi, 
şi  mai  fierbinte  armonia 
în  corzile-i  va  străluci. 

De-ai  căutat  să-nalţi  iubirea 
acum  în  lumea  Celui  Rău, 
mai  mult  va  străluci  dincolo 
cununa  ei  pe  capul  tău. 

Mai  înţeleasă-i  va  fi  taina 
şi  chipu-i  alb  -  veşmânt  de  nea 
şi  mai  frumoasă  fi-va-n  totul, 
când  fără  văl  o  vei  vedea. 

De-ai  ostenit  să-mparţi  iubirea 
aid  în  lumea  de  dureri, 
o  vei  primi-nmiit  în  Ţara 
nemaisfârşitei  primăveri. 

Căd  tot  ce-ai  dat  pentru  iubire 
e  foc  preasfânt  ce  te-a  aprins, 
topit  vei  fi  pe  veşnide 
în  firea  ei,  de  necuprins. 


PRIN  SLOVA  CÂNTECULUI... 


Prin  slova  cântecului  meu 
doar  adevărul  vreau  să-l  scriu, 
şi  numele  să-i-nalţ  mereu 
mai  limpezit,  mai  plin,  mai  viu. 
Să-l  înţeleagă  orice  prunc 
curat  la  inimă  şi  gând, 
şi-orice  poveri  vreau  să  le-arunc, 
ce  l-ar  împiedica,  mergând. 

Prin  slova  cântului  doresc 
să  scriu  cu  litere  de  foc, 
că-n  jertfa  Mielului  ceresc 
e-al  mântuirii  noastre  loc. 

Şi  orice  suflet  păcătos 
să  fie  mai  uşor  atras, 
spre  harul  Domnului  Cristos 
şi  spre-al  iubirii  Sale  glas. 

Prin  slova  cântecului  sfânt 
să  scriu  al  fericirii  drum, 
ca  cei  ce-aleargă  pe  pământ 
să-l  afle  desluşit  acum. 

Prin  armoniile-i  de  cer 
să-mi  fie  cântecul  mereu, 
o  flacără  şi-un  treaz  străjer 
când  noaptea  grea  se  lasă  greu. 


CÂND  IUBIREA... 


Când  iubirea-i  arzătoare, 
darul  mic  îl  creşte  mare, 
şi-l  înalţă  luminând, 
ca  să-l  vadă  toţi,  oricând. 

Când  iubirea  este  plină, 
orice  inimă-nsenină; 
focul  ei  strălucitor 
nimiceşte  orice  nor. 

Când  iubirea  este  trează, 
nu  vorbeşte,  ci  lucrează, 
şi  nu  fuge  când  e  greu, 
ci -şi  dă  viaţa  ei  mereu. 

Când  iubirea  este-ntreagă, 
nu  robeşte,  ci  dezleagă. 

Ea  nu  cere  nimănui, 
dar  dă  tot,  şi  dă  oricui. 

Când  iubirea-i  luminoasă, 
pentru  toţi  ea  are  casă, 
harul  ei  mângâietor, 
şi-l  revarsă  tuturor. 

Când  iubirea  e  curată, 
adevărul  pururi  cată, 
şi  conduce  ne-ndoios 
pe  oricine  la  Cristos. 


ÎMPĂRĂŢIA  IUBIRII 


împărăţia  iubirii 
cu  soarele  ei  sfânt, 
să-mi  dea  senin  privirii 
şi  inimii  avânt, 
să  pot  mai  cu-nfocare 
s-alerg  spre  ea  curat, 
de  cele  trecătoare 
să  fiu  mai  dezlegat. 

împărăţia  iubirii 
să-mi  stăpânească-n  plin 
izvoarele  simţirii, 
curgând  mai  sfânt,  mai  lin. 
Să  pot  s-adăp  din  ele 
pe  toţi  cei  însetaţi, 
ca-n  clipele  prea  grele 
să  poată  sta  curaţi. 

împărăţia  iubirii 
s-o  pot-nălţa  mai  sus, 
pe  căile  sfinţirii 
deschise  de  Isus. 

Să-i  răspândesc  puterea 
parfumului  ei  sfânt, 
oriunde  văd  durerea 
truditului  pământ. 


IUBIREA  TA  M-A  CĂUTAT 


Iubirea  Ta  m-a  căutat, 
când  eu  eram  departe, 
şi  braţul  Tău  m-a  ridicat 
din  fund  adânc  de  moarte. 

îţi  mulţumesc,  îţi  mulţumesc, 
căci  dacă  am  vreun  bine,  (bis) 
Mântuitorul  meu  ceresc, 
e  numai  de  la  Tine. 

Şi  sângele  Tău  preasfinţit 
spălatu-mi-a  păcatul, 
prin  el,  pe  veci,  îndreptăţit 
să  fiu  eu,  vinovatul. 

Iar  harul  Tău  cel  necuprins 
m-a  dus  în  sfânta-Ţi  casă, 
şi-n  focul  fericirii-aprins 
m-a  aşezat  la  masă. 


CALEA  CEA  MAI  BUNĂ... 


Calea  cea  mai  bună 
către  mântuire, 
către  adevărul 
vieţii-n  strălucire, 

nu  e  alta  decât  alba  cale  de  iubire,  (bis) 

Calea  cea  mai  dreaptă 
spre  desăvârşire, 
unde  nu-i  nici  lege, 
nici  nelegiuire, 

nu  e  alta  decât  alba  cale  de  iubire. 

Calea  cea  mai  vie 
de  neprihănire, 
care-aduce-n  suflet 
har  si  fericire, 

nu  e  alta  decât  alba  cale  de  iubire. 

Calea  cea  mai  strâmtă 
care  dă  lărgire, 
credincioasei  inimi 
gata  de  jertfire, 

nu  e  alta  decât  alba  cale  de  iubire. 

Calea  cea  mai  dulce 

calea  spre  unire, 

ce  dărâmă  ziduri 

vechi  de  despărţire, 

nu  e  alta  decât  alba  cale  de  iubire. 


Calea  cea  mai -naltă 
înspre-nveşnicire, 
calea  cea  pe  care 
nu  e  poticnire, 

nu  e  alta  decât  alba  cale  de  iubire. 

Calea  cea  de  taină 
mai  presus  de  fire, 
unica  ce  duce 
spre-ndumnezeire, 

e  Isus  Mântuitorul,  El  e  doar  IUBIRE. 


O,  IUBIRE,  CHIPUL  TĂU 


O,  Iubire,  chipul  Tău, 
vreau  să-l  port  mereu  -  mereu, 
şi  când  merg  şi  când  rămân, 
Tu  să  fii  al  meu  Stăpân, 
să  mă  ţii  pân-la  sfârşit, 
pe-al  Tău  drum  desăvârşit. 

O,  Iubire,  vocea  Ta, 
vreau  să  umple  gura  mea. 

Şi  când  lupt  şi  când  aştept, 
focul  Tău  să-mi  ardă-n  piept, 
să  mă  mistuie  deplin, 
pe  altarul  Tău  divin. 

O,  Iubire,  har  ceresc, 
din  adâncul  Tău  îmi  cresc, 
noi  puteri  şi  nou  avânt, 
să  mă  nalţ  de  pe  pământ, 
să  mă  nalţ  mai  sus,  mai  sus, 
pân-la  Domnul  meu,  Isus. 


DACĂ  VREI... 


Dacă  vrei  să  afli-n  viaţă 
har  şi  fericire, 
calea  cea  mai  bună-i  una: 
calea  de  iubire. 

Dacă  vrei  să  ai  deplină 
pace  şi  sfinţire 
una  singură  e  calea: 
calea  de  iubire. 

Dacă  vrei  s-ai  adevărul 
ce-ti  dă  mântuire, 
calea  cea  mai  dreaptă-i  una: 
calea  de  iubire. 

Dacă  vrei  s-ajungi  la  starea 
de  desăvârşire, 
una  singură  e  calea: 
calea  de  iubire. 

Dumnezeul  nostru  veşnic, 
plin  de  strălucire, 

El  e  calea  spre-orice  haruri, 
căci  El  e  IUBIRE. 


SFINŢEŞTE-N  MINE.. 


„Scoală-te,  crivăţule!  Vino ,  vântule  de  miazăzi! 
Suflaţi  peste  grădina  mea  ca  să  picure  mirosurile 
din  ea!  Să  intre  iubitul  meu  în  grădina  lui,  şi  să 
mănânce  din  roadele  ei  alese! 

(Cânt.  Cânt.  4:  16). 


3tâmeşte-n  mine  viscolul  iubirii, 

Isuse,  să  doboare  tot  din  cale, 
din  rădăcini  să  scoată  pomii  urii, 
spre  înnoirea  viţei  voii  Tale. 

Să  picure  mireasma  veşniciei, 
din  tot  ce  fac,  în  scurta  mea  trăire, 
nimic  din  ce-i  supus  vremelniciei 
să  nu  mă-npiedice-n  mărturisire. 

Stâmeşte-n  mine  viscolul  iubirii, 
grădina  vieţii  să  mi -o  pregătească, 
şi  tot  ce  aparţine  nemuririi, 
spre  slava  Ta,  de-a  pururi  să-mi  rodească. 


IUBESC  CUVÂNTUL... 


Iubesc  cuvântul  care  vine 
din  preasfinţitul  Tău  Cuvânt, 
ce  mă  preschimbă-n  orice  clipă, 
Isus,  din  păcătos  în  sfânt. 


Iubesc  lucrarea  mâinii  Tale, 
Isuse,  care,  mai  curat, 
divinu-Ţi  chip  întreg  în  mine 
mi-1  dăltuieşte  necurmat. 

Iubesc  cereasca  Ta  cărare, 
pe  care  paşii  Tăi  păşesc. 

Să  merg  ca  Tine-n  orice  vreme 
din  toată  inima  doresc. 

Iubesc  iubirea  Ta,  Isuse! 
Pe-altarul  ei,  în  orice  loc, 
să  ard,  să  mă  topesc  în  Tine, 
să  fim  un  singur  veşnic  foc. 


SPRE  SOARELE  IUBIRII 


Spre  Soarele  iubirii 
să  fiu  întors  oricând, 
să-i  pot  primi  lumina 
şi-n  inimă  şi-n  gând. 
Sub  razele  lui  sfinte 
s-aduc  apoi,  frumos, 
un  rod  tot  mai  statornic 
spre  slava  lui  Cristos. 

Spre  Soarele  iubirii 
să-ndrept  pe  toţi  acei, 
ce  zac  în  bezna  urii 
şi-n  chinurile  ei. 

Căci  toată  bucuria 
şi  fericirea  sunt 
depline  în  iubire 
şi-n  cer  şi  pe  pământ. 

Sub  Soarele  iubirii 
în  veci  vreau  să  rămân, 
să-mi  fie  El  cărarea 
şi  singurul  stăpân. 

Să  ard  în  vâlvătaia-I 
întreg  şi  nemaistins, 
slăvind  pe  Dumnezeul 
iubirii  necuprins ! 


NU  POŢI  STĂVILI... 


„Dragostea  lai  Cristos ne  constrânge...  “ 

(2  Corinteni  5:  14). 


Nu  poţi  stăvili  iubirea, 
când  în  suflet  se  aprinde, 
cum  nu  poţi  opri  furtuna, 
când  pământul  greu  cuprinde. 

în  para  iubirii, 

Isus,  necurmat, 
să-mi  ardă  fiinţa, 
spre  tot  ce-i  curat. 

Nu  poţi  sta  în  nepăsare, 
când  iubirea  Te  împinge. 

Ea  doboară  orice  piedici 
şi-orice  gând  străin  îl  stinge. 

Nu  poţi  niciodată-ascunde, 
harul  dragostei  curate, 
cum  nu  poţi  ascunde  focul 
între  frunzele  uscate. 

Căci  iubirea-i  soare  veşnic, 
dătător  de  fericire; 
sufletul  care-o  primeşte 
se  preface-n  sfânta-i  fire. 


PRIVIREA  TA... 


Privirea  Ta  aprinde-n  mine 
jăratecul  iubirii  sfinte, 
şi  mistuieşte-ntreaga  jertfa 
pe-altarul  inimii  fierbinte. 

Privirea  Ta,  Isuse, 
mă-nvăluieşte-n  har, 

Ea-mi  creşte  şi-mi  aprinde 
iubirea  -  veşnic  jar! 

Privirea  Ta  mi-nmugureşte 
mlădiţe  noi  ale  iubirii, 
şi  orizonturi  largi  deschise 
spre-mpărăţia  fericirii ! 

Privirea  Ta  mi-aduce-n  suflet 
iubirea-n  mai  curate  feţe, 
şi  dă  vieţii  mele-ntruna 
nevestejită  tinereţe. 

Privirea  Ta  mă  scaldă-n  marea 
iubirii  proaspete,  pe  care 
n-o  ştie  şi  n-o  gustă  nimeni 
decât  acela  ce  Te  are. 

Şi  toată  taina  şi  lumina 
cuprinsă-n  veşnica  iubire, 
o  am  şi-o  sorb  fără-ncelare, 
Isuse,  sub  a  Ta  privire! 


DE  PE  ŢĂRMUL  IUBIRII... 


De  pe  ţărmul  iubirii  să-ntind 
adevărul  ca  mreajă  spre  oameni, 
pentru  raiul  vieţii  să-i  prind 
şi  spre  slavă  să-i  duc,  deasemeni. 

De  pe  munţii  iubirii  s-arăt, 
frumuseţea  Patriei  sfinte; 
adevărul  să-l-nalţ  mai  curat, 
mântuirea  s-o  spun  mai  fierbinte. 

De  pe-altarul  iubirii  s-aduc 
necurmat  toate  jertfele  mele, 
şi  c-o  inimă  sfântă  s-apuc 
adevărul  din  taină  de  stele. 


De  pe  stânca  iubirii  să  port 
minunatele  lupte  divine, 

si  din  albu-adevărului  cort 

* 

să  Te  cânt,  o,  Isuse,  pe  Tine! 


DIN  TOATE  PIERDERILE... 


Din  toate  pierderile-n  viaţă, 
mai  dureroasă  şi  mai  grea, 
ar  fi  iubirea  când  s-ar  stinge 
desăvârşit  în  fiinţa  mea. 

Aş  rămânea  în  întuneric 
şi  m-aş  preface-n  veşnic  sloi, 
n-aş  mai  avea  nimic  din  toate 
podoabele  vieţii  noi. 

Căci  numai  dragostea  aduce 
cu  sine  tot  ce-i  mai  frumos, 
în  ea-i  cuprinsă  veşnicia 
şi  Domnul  meu,  Isus  Cristos. 

Cu  ea  începe  fericirea 
şi  tot  cu  ea  fiinţa  mea. 

-  Din  toate  pierderile-n  viaţă, 
iubirea  mi -ar  fi  cea  mai  grea. 


NU-I  IUBIRE  FARA  JAR 


Nu-i  iubire  fără  jar, 
nici  credinţă  fără  har. 

Sufletul  ce  le-a  primit, 
e  schimbat  şi  înnoit. 

Poartă  pe  Cel  nepătruns 
şi-n  afară  şi-n  ascuns, 
arătându-L  orişicui 
ca  pe  Salvatorul  lui. 

Nu-i  creştin  cu-adevărat, 
cel  ce  stăruie-n  păcat; 
nici  în  trai,  nici  în  cuvânt 
n-are  adevărul  sfânt. 

Numai  Soarele  Cristos 
face  sufletul  frumos, 
dându-i  cerul  în  priviri 
şi  sfinţenie-n  simţiri. 

Nu  e  zbor  spre  paradis 
pentru  cel  legat  şi-nchis. 

Dar  cel  liber  şi  curat 
suie-naltul  minunat; 
suie-al  păcii  cer  întins, 
dintr-un  punct  spre  necuprins, 
şi  se  bucură  nespus 
lângă  pieptul  lui  Isus. 


NU-I  IUBIRE... 


Nu-i  iubire-aceea  care 
n-are  flacără  în  ea, 
ca  s-aprindă  doru-n  inimi 
şi  să  le  păstreze-aşa. 

Nu-i  credinţă-adevărată 
când  nu-s  roadele  de  sus, 
s-o-nsoţească  pretutindeni, 
la  venit  ca  şi  la  dus. 

Nu-i  nicicând  nădejde  vie, 
fără  cer  şi  haru-i  sfânt, 
fără  temelia  pusă 
de  Isus  si-al  Său  Cuvânt. 

Nu-i  iertare  de  păcate 
într-o  viaţă-n  care  nu-i 
bunătatea  iertătoare, 
ca  iertarea  Domnului. 

Căci  iubirea  şi  credinţa 
şi  nădejdea  când  le  ai, 
cu  Isus  te  fac  asemeni 
şi  cu  sfinţii  Lui  din  rai. 


FRUMUSEŢE  NEGRĂITĂ 


Frumuseţe  negrăită, 
dragoste  de  sus,  (bis) 
toate  harurile-n  suflet  (bis  1) 
tu  mi  le-ai  adus.  (bis  1) 

Tu  mi-mprospătezi  viaţa 
cu  parfum  ceresc, 
şi  virtuţile,  în  mine, 
tot  prin  tine  cresc. 

Tu-mi  dezvălui  adevărul 
în  splendoarea  Lui, 
şi  pe  treptele  luminii 
ne-ncetat  mă  sui. 

Mă-nfrumuseţezi  cu  chipul 
Domnului  Cristos, 
dragoste  dumnezeiască 
rai  frumos,  frumos! 


FLOAREA  DRAGOSTEI... 


Floarea  dragostei  când  creşte, 
veşnic  nu  se  ofileşte,  (bis) 
ci  se-nalţă  mai  deplină 
până-n  Ţara  de  lumină,  (bis) 

Focul  dragostei  când  vine, 
veşnicia-ntreagă  ţine, 
căci  în  Dumnezeu  îşi  are 
sfânta  lui  înflăcărare. 

Râul  dragostei  curate, 
ca  să  sece,  nu  mai  poate. 
Domnu-i  este  obârşia 
şi  inundă  veşnicia. 

Fă-mă,  Tu,  deplin  iubire, 
să  m-avânt  spre-nveşnicire, 
să-Ţi  slujesc,  să-Ţi  fiu  comoară, 
Doamne,  numa-n  dor  şi  pară. 


PĂMÂNT  SAU  CER... 


Pământ  sau  cer  sfinţit  suntem 

cu-ntreagă-ne  fiinţa, 

cum  ni-i  umblarea  zi  de  zi,  ] 

cum  ni-e-n  adânc  credinţa,  j 

După  iubirea  ce-o  păstrăm 
în  inimile  noastre, 
suntem  de  jos  de  pe  pământ, 
sau  din-nălţimi  albastre. 

Şi  dup-al  păcii  dulce  har 
cunoaşte-va  oricine, 
că  viaţa  ni-i  de  sus,  din  cer, 
sau  din  pământ  ne  vine. 

Pământ  sau  cer  -  atât  suntem 
cât  viaţa  ne  arată, 
căci  nu  din  vorbe  dovedim, 
o  stare-adevărată. 


bis 


SĂ  SPUN... 


Să  spun,  Isuse,  despre  Tine, 
cu  flacără-n  vorbirea  mea, 
s-audă  toţi  de  pretutindeni, 
ce-adâncă  e  iubirea  Ta. 

Să  spun,  să  spun,  să  spun  mereu 
cu  vorba  şi  cu  traiul  meu 
Isus,  să  spun  neîncetat 
prin  tot  ce  Tu  din  plin  mi-ai  dat. 


Să  spun  de  taina  mântuirii 
ce-n  Cruce-şi  are-ascuns  izvor, 
cum  ea,  cu  largă  dărnicie 
împarte  viaţă  tuturor. 

Să  spun  cât  de  bogat  e  harul, 
adus  din  cer  pentru  pierduţi, 
cum  Te  apleci  cu  duioşie 
să-i  ierţi  pe  toţi  şi  să-i  ajuţi. 

Să  spun  ce  mi-ai  iăcut  Tu  mie, 
cum  ochii  mi  i-ai  vindecat, 
cum  mi-ai  iertat  fărădelegea 
şi  ce  mi-ai  dat  şi  cât  mi-ai  dat. 


Să  spun,  Isuse,  despre  Tine, 
e  tot  ce-n  lume  mai  doresc, 
să-Ţi  pot-nălţa  mai  cu  putere 
Numele  Tău  dumnezeiesc. 


DĂ-MI,  DOAMNE-O  DRAGOSTE... 

-  rugăciune  - 


Dă-mi,  Doamne-o  dragoste  nedoborâtă 
de  nici  un  val  din  marea  lumii, 
de  nici  o  zi  cu  ger  sau  mohorâtă, 
de  nici  o  frământare-a  humii. 

Dă-mi,  Doamne,  focu-acela  în  credinţă 
să  ardă-mpotrivirea  firii, 
s-ajung  cu-adevărat  la  biruinţă 
şi  la  statura  împlinirii. 

Dă-mi,  Doamne,  o  nădejde  tot  mai  vie, 
să-mi  facă  vie  orice  faptă, 
să-mi  toame-n  suflet  pururi  bucurie, 
să-mi  ţină  alergarea  dreaptă. 

Şi,  Doamne,  dă-mi  ce  ştii  că  face  bine 
vieţii  celei  noi,  sfinţite, 
ca  să  Te-nalţe  mai  frumos  pe  Tine, 
cu  laude  reînnoite. 


NIMIC  NU-I  BUN... 


Nimic  nu-i  bun,  nimic  nu-i  sfânt, 
nimic  n-aduce  fericire, 
de  n-are  obârşia-n  cer, 
de  nu  se  naşte  din  Iubire. 

Dumnezeul  Sfânt 
este-ntreg  Iubire. 

El,  prin  Ea,  ne  dă 
rai  şi  nemurire. 

Iubirea-i  adevăr  trăit; 
ea  poartă  totdeauna  viaţa, 
şi  Dumnezeu,  prin  Ea,  spre  noi 
şi-ntoarce-n  orice  clipă  Faţa. 

Iubirea-i  minunatul  har 
cel  felurit  -  în  veşnicie, 
mereu  mai  nou,  mereu  mai  viu 
şi  născător  de  bucurie. 

Nimic  nu-i  bun,  nimic  nu-i  sfânt, 
de  nu  se  naşte  din  Iubire, 
prin  Ea  ne  contopim  pe  veci 
în  Veşnica  Dumnezeire. 


SĂ-MI  FIE  DRAGOSTEA  CÂMPIE 


Să-mi  fie  dragostea  câmpie 
fără  hotar,  fărâ-ngrădiri; 
să  crească  grâul  bucuriei 
ne-mpiedicat  de  nicăieri. 

Să  vină  toţi,  fără  de  teamă, 
să  strângă  spice  după  plac, 
de  nimeni  să  nu  ţină  seamă, 
când  cele-ale  iubirii  fac. 

Să-mi  fie  dragostea  o  mare 
întinsă,  să  cuprindă-n  ea 
corăbiile  călătoare 
oricâte  vin,  oricât  să  stea. 

Să  n-aibă  nici  o  stânc-ascunsă, 
nici  valuri  mari,  nici  vânt  pornit. 
De  tot  ce  e  ceresc  pătrunsă, 
să-mpartă  harul  felurit. 

Să-mi  fie  dragostea  ca  Tine, 
Isuse,  Doamne,  pe  deplin, 
să  poarte  jertfele  divine 
spre  viaţă  tuturor!  Amin. 


DIN  DRAGOSTE  NE  CREŞTEM  VIITORUL 


9fEl..  ne-a  strămutat  în  împărăţia 

Fiului  dragostei  Lui“ 
(Colos.  1:  13). 


Din  dragoste  ne  creştem  viitorul, 
din  dragoste  ni-i  cerul  zămislit, 
din  dragoste,  în  noi,  se-aprinde  dorul 
spre  Tine,  o,  Isuse  preaiubit! 

Cu  dragoste  ne-nveşmântăm  fiinţa, 
cu  dragoste  viaţa  ne-ntărim, 
cu  dragoste  ne-nflăcărăm  credinţa 
şi-n  lupta  şi-n  lucrarea  Ta  pornim. 

Prin  dragoste  trăim  în  părtăşie, 
prin  dragoste  în  Trupul  Tău  suntem, 
prin  dragoste-am  ajuns  la  bucurie 
şi-ntregul  har,  prin  ea,  etem-l-avem. 

Căci  Tu,  Isus,  eşti  DRAGOSTEA  deplină, 
Fiinţa  Ta,  spre  noi,  îi  face  drum, 
ca  să  ne  sui,  prin  ea,  mai  în  lumină, 
şi  cerul  să-l  avem  în  noi  acum. 


SUNT  ROBUL  TĂU,  IUBIRE 


Sunt  robul  Tău,  Iubire, 
pe  drumul  Tău  nestins; 
în  taina  Ta  de  soare 
pe  veci  Tu  m-ai  cuprins. 

Iubire,  Iubire, 

Isuse  -  Iubire, 
cuprinde  în  Tine 
întreaga-mi  trăire. 

Şi  vreau  a-Ţi  arde  jertfe 
pe  viul  Tău  altar, 
curate  şi  depline, 

Iubire,  veşnic  jar! 

Sunt  robul  Tău,  Iubire, 
si-n  veci  asa  rămân, 
fii  Tu,  cu-a  Ta  lumină. 
Eternul  meu  Stăpân! 


FRUMOASĂ-I  TĂCEREA  IUBIRII! 

,J)omnul,  Dumnezeul  tău,  este  în  mijlocul  tău... 

VA  TĂCEA  ÎN  DRAGOSTEA  LUI 
şi  nu  va  mai  putea  de  veselie  pentru  tine “ 

(Ţefania  3:  17). 


Frumoasă-i  tăcerea  iubirii, 
căci  spune  cuvinte  pe  care 
nici  cerul  de  sus,  nici  pământul 
să  poată  rosti,  nu-s  în  stare. 


Ea  spune  şi  cântă-n  vibraţii 
sfinţite  gingaşele-i  taine, 
că  oricât  de-alese  şi  scumpe, 
le-ntină-ale  vorbelor  haine. 

Tăcerea  iubirii  vorbeşte 
şi  toarnă,  şi  toarnă  tot  jarul 
în  inima  albă  deschisă, 
să-i  minsuie-n  flăcări  altarul. 


FII  FERICIT... 


Fii  fericit,  tu,  ce-ai  aflat  iubirea! 
Prin  ea,  tu  adevărul  ai  aflat. 

Nu-ţi  mai  roti  jur-împrejur  privirea, 
să-ţi  spună  alţii  că-i  adevărat. 

Fii  liniştit,  tu,  ce-ai  aflat  iubirea, 
oricâţi  ţi-ar  mai  pricinui  necaz! 
Iubirea  doar,  o,  ea  e  mântuirea 
spre  care  harul  ne  conduce  azi. 

Fii  odihnit,  tu,  ce-ai  aflat  iubirea! 
La  ţinta  fericită  ai  ajuns, 
tu  ai  pătruns  în  Cel  ce-i  nemurirea; 
în  viul  Dumnezeu,  tu  ai  pătruns. 

lubirea-i  binecuvântată  taină 
ce  curge  din  vecii  spre  veşnicii, 
cu  dulcea  şi-ndumnezeita-i  haină, 
îmbracă  pentru  veci  pe-ai  ei  copii. 


PE  CALEA  DRAGOSTEI,  ISUSE 


Pe  calea  dragostei,  Isuse, 
putem  păşi  cum  se  cuvine, 
şi-i  arătăm  curat  lumina, 
doar  când  suntem  deplin  cu  Tine. 

Neprihănirea  şi-adevărul 
şi  harul  stărilor  divine, 
le-avem  întregi  şi  adâncite, 
doar  când  suntem  deplin  cu  Tine. 

Lumina  sfânt-a-nţelepciunii 
şi  râvna-n  calea  spre  mai  bine, 
ne  umplu-adevărat  viaţa, 
doar  când  suntem  deplin  cu  Tine. 

Şi-asigurarea  fericită 
în  Mâinele  ce  vine,  vine, 
pe  toate  le  avem,  Isuse, 
doar  când  suntem  deplin  în  Tine. 


PE  DRUMUL  DRAGOSTEI  NU  POŢI 


Pe  drumul  dragostei  nu  poţi 
să  rătăceşti  vreodată, 
căci  ea  se  suie-n  Dumnezeu, 
şi  tot  din  El  ni-e  dată. 


Pe  drumul  dragostei  când  mergi, 
tu  răspândeşti  lumină, 
în  ea  e  adevărul  sfânt 
şi-n  ea  e  viaţa  plină. 

Pe  drumul  dragostei  ajungi 
în  dulcea  Primăvară 
din  Viitorul  unde  nu-s 
nici  plâns,  nici  chin,  nici  seară. 

Păstrează-mi  Tu,  fiinţa  mea, 
Isus,  mai  adâncită 
pe  drumul  dragostei  în  veci 
din  Tine  zămislită. 


IUBIREA  DĂLTUIEŞTE... 


Iubirea  dăltuieşte  frumuseţea 
oricărui  om,  oricât  de-ndepărtat. 

Ea-i  toarnă  sfânt  în  suflet  tinereţea 
şi-l  îmbăiază-n  soare  ne-ncetat. 

Hristos  e  Iubirea 
în  inimi-adus 
prin  sfânta  credinţă 
venită  de  Sus. 

Iubirea  face  punte  peste  mare 
şi  peste  munte  zboară  fără  greu. 

Ca  să  unească,  numai  Ea  e-n  stare 
pe  om  cu  om,  şi  om  cu  Dumnezeu. 

Iubirea  pentru  orice  jertfă-i  gata, 
c-aceasta-i  viaţa  Ei  din  veac  în  veac. 
Ea  poartă-n  sine  necurmat  răsplata 
şi-n  Ea  toţi  vecii-n  haruri  se  prefac. 

Iubire,  veşnic  binecuvântată, 
cuprinde-mă  în  Tine  pe  deplin, 
fă  viaţa  mea  o  jertfă  înălţată 
spre  Dumnezeu  şi  om  în  veci!  Amin. 


DRAGOSTEA  E  SEMNUL... 


Dragostea  e  semnul  că  eşti  viu 
că  din  Dumnezeu  ai  viaţă, 
fără  ea,  întreg  eşti  un  pustiu, 
eşti  un  bulgăre  de  gheaţă. 


Dragostea,  dragostea! 

Dragostea-i  credinţa-n  rodul  ei 
în  deplina  dăruire, 
adevăru-i  este  sfânt  temei, 
născător  de  nemurire. 


Dragostea  e  chipul  lui  Cristos, 
în  cereasca  Lui  lumină. 

Dragostea  te-arată  credincios, 
că  ai  naşterea  divină. 

Dragostea  e  foc  din  Dumnezeu, 
care  pentru  El  te-aprinde, 
şi  tot  creşte,  creşte-n  veci  -  mereu, 
şi  de  lume  te  desprinde. 

Binecuvântează  ne-ncetat 
harul  dragostei  fierbinte, 
şi  Izvorul  lui  Cel  Minunat: 
Preaputemicul  Părinte! 


FAPTELE  IUBIRII 


bis 


Faptele  iubirii  sfinte 
vii,  în  suflet  când  răsar, 
niciodată,  niciodată 
nu-s  făcute  în  zadar. 

Căci  în  focul  lor  cel  tainic, 
care  arde  fericit, 
gheaţa  vieţii,  gheaţa  vieţii 
o  topesc  desăvârşit. 


Razele  iubrii  sfinte 
când  coboară,  ne-ndoios, 
totdeauna,  totdeauna 
duc  în  suflet  pe  Cristos. 
Căci  lumina  lor  cerească 
nimiceşte  pe  deplin, 
orice  beznă,  orice  beznă 
de  păcat  şi  de  suspin. 

Apele  iubirii  sfinte 
sufletul  când  îl  pătrund, 
pe  vecie,  pe  vecie 
în  mijloc  de  rai  1-ascund. 
Căci  dărâmă  orice  piedici 
ce  vrăjmaşu-n  drum  i-a  pus, 
şi-n  odihna,  şi-n  odihna 
adevărului  e  dus. 


Mâinile  iubirii  sfinte 
mângâie  adânc  şi  lin 


când  durerea,  când  durerea 
lasă-n  suflet  greu  venin. 
Căci  aşa-i  din  veci  iubirea 
ea  preface  totu-n  har. 
Niciodată,  niciodată 
paşii  ei  nu-s  în  zadar. 


SĂ  TE  FEREŞTI... 


Să  te  fereşti  de  cel  ce  nu  iubeşte, 
de  cel  ce  calcă  jertfă  şi  dreptate! 
în  duhul  lui,  el  numai  rău  cloceşte, 
şi  adevăru-1  vede  strâmb  în  toate! 

Hristos  să-ţi  fie 
Cetăţuie, 

acum  şi-n  sfânta  Veşnicie!  (bis) 

Să  te  fereşti  de  cel  ce-ţi  ia  credinţa 
născută  din  cuvintele  Scripturii ! 

El  îţi  împiedică-n  ascuns  fiinţa 
să  nu  păşească  scara  mântuirii! 

Să  te  fereşti  de  cel  ce  nu  te-nvaţă 
de  Trupul  lui  Hristos,  de  părtăşie, 
de  cel  ce-aduce  dezbinare-n  viaţă, 
şi  nu  trăieşte-n  unitatea  vie! 

Să  te  fereşti !  -  Aşa-i  porunca  sfântă. 

Şi  dacă  tu-i  dai  astăzi  ascultare, 

avea- vei  o  trăire  ne-nfricată 

şi-o  slavă  pentru  Domnul  tot  mai  mare! 


PE  CÂMPUL  DRAGOSTELOR... 


Pe  câmpul  dragosteîor  mele 
culeg,  sporind,  cu  gând  frumos, 
şi-n  timp  cu  nor  şi-n  timp  cu  stele, 
o  floare  veşnică:  CRISTOS ! 
Cristos,  Cristos, 
o  floare  veşnică:  Cristos! 

Mireasma  Ei  e  dătătoare 
de  viaţă  şi  de  haruri  mii, 
şi-n  timp  cu  nor  şi-n  timp  cu  soare 
îmi  toamă-n  suflet  bucurii ! 

Cristos,  Cristos, 

îmi  toamă-n  suflet  bucurii ! 

Mă-nalţă  -  şi  deplin  îmi  ţine 
credinţa  şi  nădejdea  Sus. 
şi-n  vremi  cu  nor  şi-n  vremi  senine, 
în  duh,  o  floare-mi  cresc:  ISUS! 
Isus,  Isus, 

în  duh,  o  floare-mi  cresc:  Isus! 


IUBIREA  CÂND  SE  NAŞTE 


Iubirea  când  se  naşte-n  duh, 
alungă  temeri  şi  ruşine; 
sămânţa  ei  e  din  văzduh,  (bis  2) 
din  Dumnezeul  Veşnic  vine. 

Iubire,  iubire 
Isuse-Iubire, 

Tu  eşti  fericire! 

E-un  trup  cu  adevărul  sfânt, 
şi  roduri  fără  el  n-aduce; 
ea-1  poartă  tânăr  pe  pământ, 
si  el  în  braţul  său  o  duce. 

*  î 

Iubirea  vede-n  viitor 

cum  vede-acum-năltându-si  darul; 

ea  vrea  să  fie-a  tuturor, 
dar  cei  ce-o  vor  îi  gustă  harul. 

Fiinţa  ei  a  fost  deplin 
de  Fiul  omului  purtată, 
când  a  urcat  al  crucii  chin 
pe  Golgota  nemaiuitată. 

Iubirea  când  se  naşte--n  duh, 
preschimbă-n  cer  întreaga  fire. 

Cei  preschimbaţi  vor  fi-n  văzduh, 
răpiţi  curând  de-al  păcii  Mire ! 


SĂ  NU  CERI  IUBIRE 


Să  nu  ceri  iubire,  ci  s-o  dai  mereu, 
tuturor  pe  cale,  ca  şi  Dumnezeu. 

Căci  atunci  te-asemeni  Lui  cu-adevărat, 
când  ca  El,  în  toate,  te  grăbeşti  la  dat. 

De  la  alţii  pace  să  n-aştepţi  nicicând, 
d  la  toţi,  curată,  dă-le-o-n  primul  rând. 
Căci  acesta-i  semnul  naşterii  de  sus, 
când  mireasma  păcii-o-mprăştii,  ca  Isus. 

Bine  de  la  nimeni  tu  să  nu  pretinzi, 
dar  spre  orişicine  darul  tău  să-ntinzi. 
Căci  aşa,  oriunde,  dovedeşti  frumos, 
că  păşeşti  pe  urma  Domnului  Cristos. 

Către  tine-n  lume  nimeni  nu-i  dator, 
dar  tu-ai  datorie-n  toate  tuturor. 

Căci  atunci,  ca  Domnul,  eşti  izvor  sfinţit 
ce  n-aşteaptă-n  veac  să  fie  răsplătit. 

Cu  cât  dai  la  alţii  tot  ce  ai  şi  eşti, 
cresc  în  tine  daruri  mai  dumnezeieşti. 

Căci  iubirea-i  focul  care-aprins,  mereu, 
se  măreşte  veşnic  -  ca  şi  Dumnezeu. 


CE- AI  DĂRUIT  IUBIRII 


Ce-ai  dăruit  iubirii 
rămâne-n  veci  frumos, 
şi  harul  nemuririi 
te-mbracă  luminos ! 

Iubire,  iubire, 
în  dulcea  ta  fire 
tu  porţi  nemurire! 

Deschide  vieţii  poartă 
să  fii  umplut  deplin 
cu  dragostea  ce  poartă 
belşugul  cel  divin! 

Să  fii  spre  orişicine 
un  rai  odihnitor, 
prin  dragostea  ce-ţi  vine 
din  nelumesc  izvor! 

Căci  prin  nimic  nu  semeni 
mai  mult  cu  Dumnezeu, 
ca-n  dragostea  spre  semeni 
când  le-o  trimiţi  mereu! 


MI-AI  DĂRUIT,  ISUS,  IUBIREA 


Mi-ai  dăruit,  Isus,  iubirea, 
ca  eu  s-o  dăruiesc  mereu, 
prin  ea  s-ajung  la  contopirea  1 
cu  cei  născuţi  din  Dumnezeu.  /  D1S 

Mi-ai  dăruit,  Isus,  credinţa, 
s-o  pun  cu  totu-n  slujba  Ta, 
să-nfigă-n  inimi  biruinţa 
jertfirii  de  pe  Golgota. 

Mi-ai  dăruit,  Isus,  lumina, 
s-o-mpart  oriunde  pe  pământ, 
s-arate  tuturora  vina 
dar  şi  iertarea-n  haru-Ţi  sfânt. 

Mi-ai  dăruit,  Isus,  cântarea, 
cu  dulci  şi  sfinte  armonii, 
s-aduc  prin  ea  înviorarea 
la  toţi  ai  Tatălui  copii. 

Şi  inimă  mi-ai  dat  din  Tine, 
ca  pururea  s-o  dăruiesc 
pe-altarul  luptelor  divine 
şi  celor  care  Te  iubesc. 


<o 


SĂ  TRĂIEŞTI  PENTRU  IUBIRE 


Să  trăieşti  pentru  iubire, 
pentru  rodul  ei  sfinţit, 
este  felul  cel  mai  vrednic,  (bis) 
care  merită  trăit,  (bis) 

Iubirea,  iubirea, 

focul  sfânt  din  Dumnezeu, 

să-l  înflăcărezi  mereu,  (bis) 

Nu  e  culme  mai  înaltă, 
care  trebuie  s-o  sui, 
ca  iubirea  minunată 
când  o  ai  şi-o  dai  oricui. 

Ea  te  face-n  tot  asemeni 
Dumnezeului  Etern 
şi  veşmintele-i  de  soare 
sub  picioare  ţi  se-aştem. 

Porţile  împărăţiei 
fericirii,  pe  deplin, 
larg  ţi  le  deschide-ntruna 
şi-azi  şi-n  vecii  care  vin. 

Ce  frumuseţe,  ce  minune 
e  iubirea-n  veşnic  jar, 
nu-i  nimic  să-i  fie-asemeni 
şi  nu-i  alt  mai  mare  dar! 


Să  trăiesc  pentru  iubire, 
pentru  rodul  ei  frumos, 
este  traiul  cel  mai  vrednic, 
care-i  place  lui  Cristos. 


TU,  FLACĂRA  IUBIRII... 


Tu,  flacăra  iubirii  sfinte 
aprinde-mi  inima  deplin, 
să  ardă  mai  curat  şi  veşnic 
pe  cel  mai  sfânt  altar!  Amin. 


Să  mă  topească-apoi  în  jarul 
divin  al  arderii  de  tot, 
ca-n  veci,  să  mă  desprind  de-acolo, 
oricât  aş  vrea,  să  nu  mai  pot. 


Ci  fericita  Ta  mireasmă 
s-o-mprăştii  darnic,  necurmat, 
şi  plin  -  spre  binecuvântarea 
Izvorului  ce  mi  Te-a  dat. 


Tu,  flacăr-a  iubirii  sfinte, 
putere  fără  de  apus, 

Tu  singură  zideşti,  în  mine, 
asemănarea  cu  Isus ! 


TU,  IZVORUL  MÂNTUIRII 


Tu,  Izvorul  mântuirii, 
nesecată  Bogăţie, 

Iţi  aduc  prin  cânt  şi  lacrimi 

-  slavă,  slavă,  slavă  Ţie! 

Tu  mi-aduci  înseninarea, 
şi-a  odihnei  bucurie, 

Tu-mi  dai  harul  sănătăţii, 

-  slavă,  slavă,  slavă  Ţie! 

Tu-mi  păstrezi  până  la  capăt 
sufletu-n  credincioşie. 

Tu  mă-mbraci  cu  adevărul, 

-  slavă,  slavă,  slavă  Ţie! 

Tu-mi  înflăcărezi  iubirea. 

Tu  mă  umpli  de  tărie, 
dreapta-Ţi  sfântă-mi  dă  izvândă, 

-  slavă,  slavă,  slavă  Ţie! 

Tu-mi  eşti  pururi,  prin  furtună. 
Stâncă  de  nădejde  vie. 

Tu  mă-nvălui  în  lumină, 

-  slavă,  slavă,  slavă  Ţie! 

Tu,  Isuse-mi  eşti  Cărarea, 
spre  Etema-mpârăţie, 

TOTUL  am  deplin  în  Tine, 

-  slavă,  slavă,  slavă  Ţie! 


CÂT  DE  FRUMOASE... 


Cât  de  frumoase  sunt  a-Tale 
orânduiri,  ce-n  veci  rămân, 
cât  de  frumoşi  sunt  trandafirii 
iubirii,  înfloriţi  în  sân! 


Câtă  lumină-aduce  harul 
iertării-n  sufletul  căit, 
când  din  adâncul  disperării 
îl  sui  pe-un  pisc  aşa-nsorit ! 

Câte  comori  nebănuite 
din  raiul  Tău  mereu  cobori, 
în  cel  ce-n  mâna  Ta  se-ncrede 
şi-n  timp  senin  şi-n  timp  cu  nori ! 

Cât  de-ntărită  e  nădejdea 
în  inima  în  care  stai, 
şi  cât  belşug  de  fericire 
cu  fiecare  clipă-i  dai ! 

Că  numa-n  veacul  care  vine, 
când  totul  fi-va  dezvelit, 
se  va  cunoaşte-n  întregime, 

Isuse,  cât  ne-ai  dăruit! 


DRAGOSTEA  ADEVĂRATĂ... 


Dragostea  adevărată 
nu  se  stinge  niciodată, 
căci  cu  cât  se  dăruieşte, 
focul  ei  tot  creşte,  creşte. 


Dragostea,  dragostea, 
fericiţi  cei  prinşi  de  ea! 


Dragostea  clocotitoare 
timpu-o  face  tot  mai  mare. 
Ea  păstrează  tinereţea 
şi  puterea  şi  frum’seţea. 


Dragostea  dumnezeiască 
face  viaţa  să  rodească 
şi-o  ridică  pe  vecie 
în  a  păcii-mpărăţie. 

Dragostea  desăvârşită 
e  mereu  neobosită. 

Orice  jertfă  ar  aduce, 
n-o  va  prăbuşi  sub  cruce... 

Doamne,  dă-ne-n  veci  din  Tine 
focul  dragostei  divine, 
şi  ne  ţine-n  sfânta-i  pară, 
să-Ţi  fim  necurmat  Comoară. 


ÎN  IUBIRE  SĂ-MI  ACOPERI 


în  iubire  să-mi  acoperi, 
pururi  viaţa  mea, 
ca  să-Ţi  poţi  găsi  plăcere, 
Doamne,  Tu  în  ea. 


Iubire  sfântă,  ceresc  altar, 
aprinde-mi  viaţa  şi  fă-o  jar, 
să  ardă-ntruna  spre  ce-i  frumos, 
să-Ţi  ardă  Ţie,  Isus  Cristos. 


Orice  pas  şi  orice  faptă, 
poarte  ne-ncetat, 
sfânta  dragostei  pecete, 
harul  ei  curat. 


Drumu-mpărăţiei  Tale, 
steagul  ei  divin, 
prin  iubire-nflăcărată 
să  le-arăt  deplin. 

Evanghelia  iubirii, 
s-o  vestesc  mereu, 
ea-mi  dă  chipul  şi  frum’seţea 
Ta  de  Dumnezeu. 


FĂ-MĂ  ARC  ÎN  MÂNA-ŢI  SFÂNTĂ 


Fă-mă  arc  în  mâna-Ţi  sfântă, 
Doamne,  pentru  viaţa  toată, 
iar  iubirea  Ta  divină 
fie-mi  necurmat  săgeată! 
Pentru  veşnicia-ntreagă, 
pentru  cer  şi  fericire, 
să  vânezi,  prin  mine-ntruna 
suflete  spre  mântuire. 

Fă-mă  harfă  ne-adormită 
în  dumnezeiasca-Ţi  mână, 
iar  în  corzile-i  de  raze 
doar  iubirea  să  rămână! 

Să  răsune  pretutindeni 
armonii  le-i  frumoase, 
ca  prin  ele,  pentru  Tine, 
suflete  să  fie-atrase. 

Fă-mă  foc  aprins  din  jertfa 
Golgotei  -  să  ard  pe-altarul 
dragostei  ce-aduce-n  inimi 
Evanghelia  şi  harul ! 

Fă-mă  tot  ce  vrei,  Isuse, 
ca  să  pot  sluji  mai  bine 
slavei  Tale  şi  lucrării 
rânduirilor  divine! 


DORESC  SĂ-ŢI  CÂNT  ISUSE... 


Doresc  să-Ţi  cânt  Isuse,  Doamne, 
cântări  mai  noi  despre  iubire, 
mai  pline,  mai  de  primăvară, 
si  mai  fierbinţi  în  mulţumire. 

S-arate  Faţa  Ta  frumoasă, 
şi  jertfa-Ţi  de  răscumpărare, 
naintea  tuturor  mai  simplă, 
mai  limpezită  şi  mai  mare. 

Să-mprospăteze-n  inimi  dorul, 
de  slava-mpărăţiei  Tale, 
şi  noi  puteri  să-nsufleţească 
păşirea  lor  pe-a  vieţii  cale. 

Acordurile-nvăpăiate 
s-aprindă  sufletele  stinse, 
şi  să  le-aducă-n  harul  care 
stă  azi  cu  braţele  întinse... 

Doresc  să-Ţi  cânt  cântări  de  slavă 
cu  armonii  din  Tine-aduse, 
mai  noi,  mai  vii  şi  mai  sfinţite, 

-  Aşa  doresc  să-Ţi  cânt,  Isuse. 


PE  CÂMPIILE-NSORITE. . . 


Pe  câmpiile-nsorite 
ale  harului  ceresc 
parfumate  şi  frumoase 
florile  iubirii  cresc. 

Mâna  dalbă  a  credinţei 
le  adună-n  dulce  dor, 
şi  le-nchină  toate,  toate 
scumpului  Mântuitor. 

în  înaltul  cer  albastru 
-  templul  harului  prea  sfânt  - 
luminoase,  fericite 
şi  eterne,  taine  sunt. 

Dar  pe  aripa  credinţei 
sufletul  ajunge  sus 
şi-n  lumină  înţelege 
tainele,  pentru  Isus. 

Florile  iubirii  sfinte, 
tainele  ce  le-nţeleg, 
osteneala  mea  întreagă 
şi-orice  roduri  eu  culeg. 
Vreau  să  le  aduc  pe  toate 
mai  frumos  şi  mai  deplin, 
ardere  de  tot,  curată, 
lui  Isus  să  I-o  închin. 


NU-S  PREA  MULTE  CÂNTĂRI... 


Nu-s  prea  multe  cântări, 

nu-s  prea  multe  cântări, 

să  Te-nalţe,  Isuse,  prin  lume, 

nici  condei  şi  nici  grai  să  cuprindă-n  chemări 

cât  de  dulce  şi  sfânt  e-al  Tău  nume. 

Nu-s  prea  multe  cântări, 

nu-s  prea  multe  cântări 

ca  s-aprindă  în  inimi  iubirea, 

să  le  aducă  curate  spre-a-cerului  zări, 

să  primească  deplin  fericirea. 

Nu-s  prea  multe  cântări, 

Nu-s  prea  multe  cântări, 
despre  har,  adevăr  şi  lumină, 
despre-a-Tale  eterne  şi  sfinte-ndurări 
şi  nădejdi  ce-n  curând  or  să  vină. 

Nu-s  prea  multe  cântări, 
nu-s  prea  multe  cântări, 
despre  crucea  şi  jertfa-Ţi  slăvită; 
ele-arată  mai  limpezi  şi  drepte  cărări 
spre-a  vieţii  Cetate-nsorită. 

Nu-s  prea  multe  cântări, 
nu-s  prea  multe  cântări!... 

Căci  în  Templul  veciei  cel  mare, 
şi  fiinţe  şi  toate-ale  Tale  lucrări 
vor  vibra-n  necurmată  cântare. 


DIN  VALEA  PLÂNGERII 


Din  valea  plângerii  şi-a  morţii 
păşim  pe  trepte  spre  mai  sus, 
noi  nu  suntem  în  voia  sorţii, 
ci-n  mâna  Domnului  Isus. 

Cu  Isus,  cu  Isus, 

cu  Isus  vom  fi  mereu  biruitori, 

cu  Isus,  cu  Isus, 

cu  Isus  e  soare  chiar  de-s  numai  nori. 
Cu  Isus,  cu  Isus, 
cu  Isus,  sui-vom  treptele  de  har, 
cu  Isus,  cu  Isus, 

cu  Isus  vom  trece-al  cerului  hotar. 

Iubirea  Lui  nemărginită 
ne  va  păstra  pân-la  sfârşit, 
şi-oricât  e  lumea  de-nvrăjbită, 
în  El  ni-e  duhul  liniştit. 

în  El  ni -e  limpede  privirea, 
cu  toată-a  nopţii  beznă  grea, 
şi  El  ne  dă  desăvârşirea. 

-  Să  fim  ca  El,  aşa  ne  vrea. 

O,  slavă  Lui  I  se  cuvine, 

Dumnezeesc  Mântuitor, 
păci  tot  ce-avem,  din  El  ne  vine 
şi-acum  şi-n  veacul  viitor. 


VINO,  TE-AŞTEPTĂM 


Vino-Te-aşteptăm, 
iubit  Isus, 
precum  ne-ai  spus, 
când  Tu  Te-ai  dus... 

Noi  spre  ceruri  ne  uităm 
şi-al  Tău  Nume  drag  chemăm. 

O,  vin’,  Iubirea  noastră,  vin’ 
Cobori  din  cerni  cristalin! 

Pe  strălucite  căi  de  nori, 
Isus,  la  noi  să  Te  cobori ! 

Vino,  Mire  drag, 
pe-aripi  de  har, 
o,  vino  iar, 
ni-e  dorul  jar. 

Să  ne  duci  cu  Tine  Sus, 
scump  Mântuitor,  Isus. 

Vino,  dulce  Dor, 
că  Te  iubim, 
şi-atât  dorim 
să  ne-ntâlnim. 

Şi  să  fim  nedespărţiţi 
vecii  toţi  nemărginiţi. 


DIN  DOR  IN  DOR... 


Din  dor  în  dor,  din  grai  în  grai, 
Isuse,  Te  chemăm! 

Cobori,  cobori  pe  scări  de  rai, 
arzând,  Te  aşteptăm! 


Vino,  vino,  Isuse,  Te-aşteptăm! 


Privim,  privim  cu  ochii-n  sus 
spre  cerul  Tău  senin, 
să  vii,  să  vii,  cum  Tu  ne-ai  spus, 
s-aduci -al  păcii-alin! 

Puteri,  puteri  să  creşti  în  noi, 
credinţa  s-o  păzim, 
când  vin,  când  vin  furtuni  şi  ploi, 
când  vezi  că  obosim. 


Din  dor  în  dor,  din  grai  în  grai, 
pe  treptele  de  har, 
urcăm,  urcăm  spre-al  vieţii  plai, 
spre-al  vecilor  hotar. 

Cobori,  cobori  pe  scara  cea 
pe  care  ne  suim, 
s-ajungem  fericiţi  pe  ea, 

Isus,  săne-ntâlnim! 


FERICIŢI  CĂLĂTORI 


Fericiţi  călători 
către  Ţara  de  sus, 
ne-a  făcut,  drag  Isus, 
harul  Tău  de  nespus. 
Ne-ai  întins  crucea  Ta 
ca  o  punte  spre  rai, 
liniştiţi  să  păşim 
spre  limanul  ce-1  ştim 
pregătit,  să  ni-1  dai. 

Luminaţi  pe  deplin 
de  eternul  Cuvânt, 
naintăm  pe  pământ 
spre  Sionul  preasfânt. 
Ne-ai-nălţat  crucea  Ta 
ca  un  soare  pe  cer, 
raza  ei  necurmat 
ne-a  condus  şi-ndemnat 
prin  furtună  şi  ger. 

Biruind-naintăm, 
de  primejdii  păziţi, 
în  nădejde-ntăriţi, 
călători  fericiţi. 

Ne-ai  trimis  crucea  Ta, 
ca  un  scut  de  granit; 
când  vrăjmaşu-ncerca 
cu  ispite-a-mproşca, 
jertfa  Ta  ne-a  păzit. 


NĂDEJDEA  MEA... 


Nădejdea  mea  nestrămutată, 
Isuse,  Tu-mi  rămâi  pe  veci, 
cu  roadă  mai  îmbelşugată 
îmi  umpli-a-mele-ntinderi  seci. 
Nădejdea  mea,  nădejdea  mea, 
Isuse,  Tu-mi  rămâi  în  veci, 
cu  roadă  mai  îmbelşugată 
îmi  umpli-a-mele-ntinderi  seci. 

Puterea  mea  nebiruită, 

Isuse,  Tu-mi  rămâi  mereu 
cu  Tine  marea-i  potolită, 
şi  greul  nu-i  la  Tine  greu. 
Puterea  mea,  puterea  mea. 
Isuse,  Tu-mi  rămâi  mereu 
cu  Tine  marea-i  potolită, 
şi  greul  nu-i  la  Tine  greu. 

Iubirea  mea  cea  nemaistinsă, 
Isuse,  pururi  Tu-mi  rămâi, 
prin  Tine  viaţa  mi-e  ne-nvinsă 
şi-n  urmă,  cum  a  fost  întâi. 
Iubirea  mea,  iubirea  mea. 

Isuse  pururi  Tu-mi  rămâi, 
prin  Tine  viaţa  mi-e  ne-nvinsă 
şi-n  urmă,  cum  a  fost  întâi. 

Şi  bucuria  mea  cea  vie, 

Isuse,  Tu-mi  rămâi  oricând, 


căci  tot  ce  am  azi  şi-n  vecie, 
am  doar  în  Tine,  rămânând. 
Lumina  mea,  lumina  mea. 
Isuse,  Tu-mi  rămâi  oricând, 
căci  tot  ce-am  azi  şi-n  veşnicie, 
am  doar  în  Tine,  rămânând. 


FLOARE  RARĂ... 


Floare  rară,  floare  scumpă, 
dragoste  dintâi, 
în  cununa  vieţii  mele, 

veşnic  să  rămâi. 

1 


Să-ţi  pot  răspândi  mireasma, 
pe-orişiunde  merg, 
cu  petalele-ţi  gingaşe  1 
lacrimi  să  tot  şterg.  /  bis 


Din  nectarul  tău  cel  dulce, 
stropi  de  rai  s-aleg, 
şi  balsam  plăcut  cu  care, 
răni  adânci  să  leg. 

i 

Iar  polenul  tău  de  soare, 

-  scânteieri  de  har  - 
peste  feţele-ntristate,  1  . 
darnic  să-l  presar.  / 

Să  mă-mpodobeşti  cu  tine, 
dragoste  de  sus, 
ca  să-I  fiu  plăcut  în  toate, 
Domnului  Isus. 

Pentru  El  în  gând  şi-n  doruri, 
veşnic  să-mi  rămâi, 
floare  rară,  floare  albă 
dragoste  dintâi. 


CĂTRE  CASA... 


Către  casa,  către  casa 

* 

cea  mai  sus,  mai  sus  de  nori, 
calea  duce,  calea  duce 
printre-amurguri,  printre  zori. 
Viaţa  noastră-i,  viaţa  noastră-i 
joc  de  umbre  şi  lumini, 
cât  de  dulce-i,  cât  de  dulce-i. 
Domnului  să  i-o  închini. 


Fericită-i,  fericită-i 
ţinta  care  ni  s-a  pus, 
s-o  ajungem,  s-o  ajungem 
prin  al  crucii  drum  supus. 
Căci  acolo,  căd  acolo 
ca  Isus  vom  fi  primiţi 
în  lumina,  în  lumina 
vecilor  preafericiţi. 

Către  casa,  către  casa 
nemaistinselor  frum’seţi, 
harul  veşnic,  harul  veşnic 
a  făcut  din  noi  drumeţi. 

Cu  credinţă,  cu  credinţă 
trecem  dealuri,  trecem  văi, 
întărire,  ocrotire, 

Doamne,  ne  sunt  ochii  Tăi. 


NU  POŢI  OPRI... 


Nu  poţi  opri  din  drum  măreţul  Soare, 
nici  timpu-n  loc  nu-1  vei  putea  ţinea, 
nici  legea  morţii  cea  necruţătoare 
s-o-mpiedici  astăzi  tu  nu  vei  putea. 

Şi  nici  sfârşitul  veacului  de  ură, 
nici  judecata  care  va  veni, 
nici  vremile  prezise  de  Scriptură 
să  le  opreşti  -  zadarnic  vei  trudi. 

Nici  primăvara  Harului  ce  vine, 
n-o  poţi  lega  în  lanţuri  şi  obezi, 
puterea  ei  nimic  n-o  poate  ţine 
ea  vine  chiar  şi  dacă  tu  nu  crezi. 

Cuvântul  Dumnezeului  Puternic, 
ce  veşnic  stă  deasupra  tuturor, 
desăvârşit  se  va-mplini,  statornic, 
căci  El  e  viu  şi-atotbiruitor! 


OCHII  MEI  ÎN  OCHII  TĂI... 


Ochii  mei  în  ochii  Tăi,  Isuse, 
îşi  găsesc  odihnă  dulce; 
ochii  mei  în  ochii  Tăi,  Isuse, 
liniştiţi  pot  să  se  culce. 

Ochii  mei,  ochii  mei, 
să  privească-n  ochii  Tăi, 
să  privească  necurmat, 
să  mă  pot  păstra  curat. 

Inima-mi  din  inima-Ţi  preasfântă, 
îşi  primeşte-ntruna  hrană; 
inima-mi  din  inima-Ţi  preasfântă, 
se-nveşmântă-n  neprihană. 

Inima,  inima, 
să-mi  rămână  într-a  Ta 
să  privească  luminos, 
chipul  Tău,  Isus  Cristos. 

Mâna  mea  în  mâna  Ta  cea  tare, 
creşte  pururi  în  putere; 
mâna  mea  în  mâna  Ta  cea  tare, 
simte-alin  şi  mângâiere. 

Mâna  mea,  mâna  mea, 
să  primească  din  a  Ta, 
har  şi  biruinţe  noi, 
în  al  luptelor  şuvoi. 


Viaţa  mea  în  viaţa  Ta,  Isuse, 
roditoare  se  păstrează; 
viaţa  mea  în  viaţa  Ta,  Isuse, 
cântă  şi  se  luminează. 

Viaţa  mea,  viaţa  mea, 
s-o  topeşti  în  viaţa  Ta, 
să  Te-nalţe  tot  mai  sus, 
doar  pe  Tine,  drag  Isus. 

Ţine-mă  întruna-ntreg  în  Tine, 
scump  Mântuitor  puternic, 
căci  doar  stăpânirea  Ta,  din  mine, 
face-un  slujitor  cucernic. 

Viaţa  mea,  viaţa  mea, 
s-o  topeşti  în  viaţa  Ta, 
să  Te-nalţe  tot  mai  sus, 
doar  pe  Tine,  drag  Isus. 


ZORI  DE  BUCURIE... 


Zori  de  bucurie  îmi  răsar,  Isuse, 
când  privesc  spre  cerul  harului  Tău  sfânt, 
viaţa-i  numai  cântec,  grijile-s  apuse, 
mai  uşoară-i  crucea  pe  pământ. 

Viaţa  doar  atunci  mi-e  dragă, 

când  Te  privesc, 

şi  când  trăiesc 

voia  Ta  Isuse-ntreagă 

şi-al  Tău  Cuvânt  dumnezeiesc. 

Valuri  de  lumină  pururi  mă  inundă, 
când  în  jertfa-Ţi  sfântă  mai  setos  m-afund, 
râuri  de  iubire  cu  plăcută  undă, 
pe  deplin  în  ele  mă  ascund. 

Sărbătoare-aleasă,  cer  în  strai  de  soare, 
harul  fericirii  mai  frumos  şi  plin, 
mă-ncunună  pururi,  când  în  ascultare, 
calea  Ta,  Isuse,  dreaptă-o  ţin ! 


SPUNE-MI,  DOAMNE... 


Spune-mi,  Doamne,  totdeauna, 
calea  Ta  cea  una,  una. 

Spune-mi  sfântă  voia  Ta, 
când  sunt  depărtat  de  ea. 
Spune-mi  chiar  când  nu  doresc, 
căci  şi-atuncea  Te  iubesc. 

Spune-mi  şi-mi  îndreaptă  gândul, 
toate  clipele  de-a  rândul. 
Spune-mi  mai  stăruitor, 
harul  Tău  mântuitor. 

Spune-mi  chiar  când  eu  nu  stau, 
căci  nu  ştiu,  nu  ştiu  ce  vreau. 

Spune-mi  dragostea  Ta  vie, 
ea  mă  moaie,  mă  mlădie. 
Spune-mi,  spune-mi  ne-ncetat, 
ce  mi-ai  dat  şi  ce  Ţi-am  dat, 
spune-mi  şi  mă-nvaţă  iar, 
chiar  când  dorul  mi-e  hoinar. 

Spune-mi  dulcea  Ta  povaţă, 
şi  cum  ştii,  aşa  mă-nvaţă. 
Spune-mi  că-n  adâncul  meu, 
după  Tine  ard  mereu. 

Chiar  când  nu  ştiu  ce  doresc, 
tot  spre  Tine  năzuiesc. 


ŢI- ADUC,  ISUS,  PE  COARDA  LIRII... 


Ţi-aduc,  Isus,  pe  coarda  lirii  mele 
recunoştinţa-n  imn  fierbinte 
şi  dragostea-mi  topită-n  lacrimi  grele, 
pentru  lucrările  preasfinte. 

îţi  mulţumesc,  Isuse,  Ţie-Ţi  mulţumesc, 
îţi  mulţumesc,  îţi  mulţumesc, 

Isuse,  cu  recunoştinţă-Ţi  mulţumesc. 

Pentru  iertarea  Ta  desăvârşită, 
pentru-ndurarea  Ta  cea  mare, 
pentru  iubirea  Ta  nemărginită 
ce-mi  dai  prin  crucea  salvatoare. 

îţi  mulţumesc,  nevrednicul  de  mine, 
că  m-ai  adus  în  sfânta-Ţi  casă, 
că  şi  acum  şi-n  veacul  care  vine, 
cu  Tine  mă  primeşti  la  masă. 

îţi  mulţumesc  de  viaţa  dăruită, 
de  numele  cel  nou  -  de  taină  - 
de  Sărbătoarea  cea  nemaisfârşită 
şi  de  eterna,  albă  haină. 

Ţi-aduc  Isus,  pe-a  lirii  mele  coardă 
recunoştinţa  mea-n  cântare, 
şi-ntregu-mi  suflet  Ţi-1  aştern  să  ardă, 
la  preacuratele-Ţi  picioare. 


CU  ROUĂ  DRAGOSTEI... 


Cu  rouă  dragostei,  mereu 
să-nviorez  pe  fiecare, 
să  simtă  toţi  din  jurul  meu 
şi-n  loc  uşor,  şi-n  loc  mai  greu 
că  sunt  a  harului  lucrare. 


Cu  spada  Sfântului  Cuvânt 
să  vindec  şi  să  tai  întruna; 
oriunde  calc  pe-acest  pământ, 
de-i  soare  cald  -  ori  ger  şi  vânt 
să  duc  viaţă,  totdeauna. 

Cu  plasa  harului  să  prind 
noi  peşti  din  marea  de  păcate; 
pe  semenii  mei  să-i  desprind 
de  curse  -  şi -apoi  să-i  cuprind 
cu  braţul  milei  preacurate. 

Cu  haina  mântuirii  vreau 
să-mbrac  pe  zdrenţuiţii  lumii, 
şi  la  răspântii  vreau  să  stau 
ca  mana  Duhului  s-o  dau 
la  toţi  ce  poartă  chipul  humii... 


Dă-mi  zilnic.  Domnul  meu  Isus, 
voinţă  şi  înfăptuire, 
ca  tot  ce-am  scris  şi  tot  ce-am  spus, 
şi  legământul  ce  l-am  pus, 
să  aibă-n  mine  împlinire. 


CÂND  PRIVESC  SMERIT... 


Când  privesc  smerit  spre  cer, 
toate  temerile-mi  pier; 
când  în  rugă  stau  plecat, 
de  poveri  sunt  uşurat; 
când  sunt  treaz  şi  când  veghez, 
curăţia  mi-o  păstrez. 

-  Câte-mi  dai,  iubit  Isus, 
dorul  când  l-îndrept  în  sus ! 

Când  ascult  Cuvântul  Sfânt, 
mai  uşor  trec  pe  pământ; 
când  credinţa  mi-o  aprind, 
gânduri  negre  nu  mă  prind; 
şi  când  pacea  urmăresc, 
toate  mi  se  liniştesc. 

-  Câte-mi  dai,  iubit  Isus, 
dorul  când  l-îndrept  în  sus! 

Când  iubirea-mi  este  far, 
rabd  uşor  orice  amar; 
când  ajut  pe  cel  lipsit, 
c-un  nou  har  sunt  copleşit; 
când  statornic  sunt  în  tot, 
orice  greu  să-l  birui,  pot. 

-  Câte-mi  dai,  iubit  Isus, 
dorul  când  l-îndrept  în  sus! 


O  FĂPTURĂ  NOUĂ 


O  făptură  nouă 
zămisleşte-n  mine, 
când  sămânţa  vieţii 
din  Golgota  vine. 
Calea  mântuirii 
care-n  cer  mă  duce, 
o  găsesc  deplină-n 
jertfa  de  pe  Cruce. 

Inimă  iertată, 
inimă  sfinţită, 
mi-a  adus,  Isuse 
jertfa  Ta  slăvită. 
Preţiosu-Ţi  sânge, 
rănile-Ţi  amare, 
mi-au  turnat  în  suflet 
sfântă  vindecare. 

Fericire-ntreagă, 
limpede  lumină, 
adevăr  şi  pace, 
bucurie  plină, 
florile  iubirii 
doruri  care  cântă; 
mi-a  adus  Isuse, 
jertfa  Ta  cea  sfântă. 

M-a-mbrăcat  cu  haina 
nouă  şi  frumoasă; 


cu  inel  în  deget 
m-a  primit  la  masă. 
Pâinea  veşniciei, 
bunătăţi  nespuse, 
datu-mi-le-a  toate 
jertfa  Ta,  Isuse. 


ERA  FRUMOS... 


Era  frumos  şi  alb  atunci 

când  mi-ai  lucit,  trecând  prin  lunci, 

Isuse. 

Tu  lângă  mine  Te-ai  oprit, 
cu  mângâieri  m-ai  copleşit,  (bis) 
nespuse. 

De-atunci  pe  calea  Ta  păşesc 
şi  zilele  mi  le  trăiesc 
senine. 

Căci  noi  vederi  mi-ai  dăruit 
şi  viaţa  mea-i  numai  zenit  (bis) 
în  Tine. 

Cu  roade  sfinte  m-ai  umplut 
şi  din  lumină  mi-ai  ţesut 
Tu,  haine. 

în  slujba  Ta  m-ai  aşezat, 
în  mir  de  har  m-ai  îmbăiat  (bis) 
şi-n  taine. 

De-aceea  dragostea-mi  Ţi-o  dau, 
şi-n  Tine  dorurile-mi  vreau 
supuse. 

Mă-nchin  şi  Numele-Ţi  slăvesc 
şi-n  flăcări  Te  mărturisesc,  (bis) 
Isuse! 


EU  ŞTIU... 


Eu  ştiu,  că  dacă  cortul  meu 
mi  s-o  desface-odată, 
o  altă  casă  voi  primi, 
eternă  şi  curată, 
în  altă  lume  voi  trăi 
desăvârşită  pace, 
de-aceea  nu  mă  tem  atunci 
când  cortul  s-o  desface. 

Eu  ştiu  că  dragostea  va  fi 
a  veşniciei  lege, 
şi  roada  fericirii-n  plin 
oricine-o  va  culege. 

De-aceea-s  liniştit  acum 

> 

când  ura  mă  loveşte, 
fiind  deplin  încredinţat, 
că  timpul  ei  sfârşeşte. 

Eu  ştiu  că  Domnul  meu  Isus 
veni-va-n  strălucire 
şi  tot  Cuvântul  ce  L-a  spus 
avea- va  împlinire. 

Şi  ştiu  că-mpărăţia  Lui 
sfârşit  în  veci  nu  are, 
o,  slavă,  slavă  îi  aduc 
şi-adâncă  închinare. 


SĂ-MI  DAI  IUBIRE... 


Să-mi  dai  iubire  din  iubirea  Ta, 
Isuse,  pân-la  moarte, 
ca  mai  puternic  flacăra  din  ea 
spre  Tine  să  mă  poarte. 


Să-mi  dai  putere  din  puterea  Ta, 
să  biruiesc  slăbia, 

Cuvântul  Tău  mai  viu  să-L  pot-nălţa, 
cu  toată  vrednicia. 


Să-mi  dai  răbdare  din  răbdarea  Ta 
şi-o  stare  limpezită, 
ca  prin  furtuni  să  pot  înainta 
spre  Ţinta  fericită. 

Să-mi  dai  viaţă  din  viaţa  Ta, 
ca  prin  a  ei  lumină, 
pe  toţi  pierduţii  să-i  pot  îndrepta 
spre  harul  Tău,  să  vină. 

Din  Tine  vreau  să  am  deplin,  Isus, 
adevăratul  bine, 

căci  numai  darul  cel  din  Tine-adus 
lucrează  pentru  Tine. 


PENTRU  MÂNA  MEA... 


Pentru  mâna  mea  cea  dreaptă, 
dă-mi  Cuvântul  -  spadă  vie, 
să  pot  birui,  Isuse, 
în  cereasca  bătălie. 

Pentru  gura  mea  -  întruna 
dă-mi  Cuvântul  Tău  -  puterea 
adevărului  ce-aduce 
sufletului  mângâierea. 

Pentru  paşii  mei  -  prin  lume, 
dă-mi  Cuvântul-cârmuire, 
să  nu  pot  a  mă  abate 
din  credinţă  şi  iubire. 


Pentru  ochii  mei,  Isuse, 
dă-mi  Cuvântul  Tău  lumină; 
el  îmi  limpezeşte  calea 
şi  de  har  mi-o  face  plină. 

Pentru-ntreaga  mea  fiinţă, 
dă-mi  Cuvântu-n  orice  vreme, 
să  mi-o-ndrepte  către  Tine, 
să  Te-asculte,  să  Te  cheme. 

Căci  Cuvântul  Tău  mi-e  viaţa 
fericirilor  nespuse; 

El  e  cerul,  el  e  harul, 
el  eşti  Tu,  întreg  Isuse. 


CÂNTECUL  ALB... 


Cântecul  alb  al  iubirii 
Ţie  Ţi-1  cânt  necurmat. 

Ţie,  Isuse,  doar  Ţie, 

Cel  ce  viaţa  mi-ai  dat! 

Harfa  primită  din  Tine, 
poartă  spre  Tine  deplin 
jarul  cântărilor  albe 
pline  de  freamăt  divin! 

Foc  să  ţâşnească  din  ele, 
har  să  aducă  mereu, 
slava-Ţi  mai  sus  să  Ţi-o-nalţe 
Domnul  şi  Mirele  meu! 

Inimi  de  piatră  să  moaie, 
pace  coboare  de  sus, 
dragostea-n  clocot  s-o-ndrepte 
toată  spre  Tine,  Isus ! 

Ziduri  de  ură  dărâme, 
gheţuri  topească  din  drum 
toţi  cei  ce  cântă,  trăiască 
harul  veciei  de-acum. 

Cântecul  alb  al  iubirii 
zilnic  spre  Tine-1  îndrept, 
fă-mi-1  întruna,  Isuse, 
viu  să-mi  vibreze  în  piept! 


DIN  TAINA  SLĂVILOR  ALBASTRE 


Din  taina  slăvilor  albastre, 
din  nepătrunsele  tării, 

Isus,  nădejdea  vieţii  noastre. 

Te  aşteptăm  cu  dor  să  vii ! 

Ni-e  inima  tot  mai  aprinsă 
în  tainicul  iubirii  jar, 
cu  slava  Ta  cea  necuprinsă, 
o,  vin’,  Isuse,  vino  iar! 

Făgăduinţele-Ţi  preasfinte, 

'  în  inimi  cresc  -  şi-s  tot  mai  vii  - 
şi-n  rugăciune  mai  fierbinte, 
Isuse,  Te  chemăm  să  vii ! 

Adu-ne  sfânta  părtăşie, 
când  fără-a  luptei  vrednicii, 
vom  fi  topiţi  pe  veşnicie, 
în  Tine-atund  când  ai  să  vii ! 


TRĂIŢI  ÎN  CREDINŢĂ... 


Trăiţi  în  credinţă!  Nu-i  loc  mai  sfinţit, 
nici  turn  mai  puternic  şi  tare, 
în  care  un  suflet  să  fie  păzit,  1 
de  vânturi  vrăjmaşe  şi  fiare.  J 

Trăiţi  în  nădejde!  Nu-i  pod  mai  presus, 
spre  ceruri  un  suflet  să  treacă. 

Iar  raiul  vieţii  deschis  de  Isus, 
spre  el,  faţa  Iui  şi-o  apleacă. 

Trăiţi  în  iubire!  Nu-i  har  mai  deplin 
ce  poartă  în  el  nemurirea, 
ca  dragostea  ruptă  din  Tatăl  Divin, 
ce-n  suflet  aduce-nnoirea. 


UMPLEŢI  ULCIORUL... 


Umple-ţi  ulciorul  cu  apa  vieţii 
şi  du-1  cu  grăbire,  (bis) 
colo-n  pustia  în  care  drumeţii 
sunt  arşi  peste  fire.  (bis) 

Toamă-le-n  inimi  răcoare  divină, 
ridică-i  la  viaţă; 

Şterge-le  ochii  de  pulberea  fină 
şi  calea-i  învaţă. 

Umple-ţi  ulciorul  şi  vino  acasă 
cu-aceia  la  care 
apa  vieţii  le-a  dat  o  frumoasă 
şi  plină  intrare. 


CU  PLUGUL... 


Cu  plugul  sfântului  Cuvânt 
să  tai  în  suflete  de  stâncă, 
aprins  de  râvnă  şi  de-avânt, 
o  brazdă  dreaptă  şi  adâncă. 

Şi  spinii  învechitei  firi 
pe  toţi  să-i  smulg  din  rădăcină, 
sămânţa  unei  noi  trăiri, 
s-aducă  roduri  în  lumină. 

Să  curăţ  mai  desăvârşit 
ce-a  semănat  vrăjmaşu-odată, 
să  fac  lucrarea  umilit, 
şi  cu-o  iubire-nflăcărată. 

Cu  plugul  sfântului  Cuvânt 
să  trag  noi  brazde,  tot  mai  drepte, 
ca  sufletele  pe  pământ, 
spre  adevăr  să  se  îndrepte. 

O,  Doamne,  fericitul  plug, 
ajută-mă,  ca-n  ascultare 
să-l  port  mereu  şi  să  nu  fug 
de  sarcini  grele  în  lucrare. 


CALE  DE  JERTFĂ 


Cale  de  jertfă, 
cale  de  chin, 
porţi  răsplătirea, 
harului  plin. 

Porţi  veşnicia, 
cerului-nalt, 
simt  bucuria 
ta  şi  tresalt. 

Cale  de  pace, 
cale  de  cer, 
du-mă  din  tara, 
celor  ce  pier. 

Du-mă-n  lumina 
raiului  sfânt, 
unde-i  odihna 
dulcelui  cânt. 

Calea  de  haruri, 
cale  de  sus, 
tu  mi-ai  fost  dată, 
azi  de  Isus. 

Paşii  Lui  limpezi 
vreau  să-i  urmez, 
dragostea-mi  toată 
I-o  datorez. 


CINE-ŢI  ŞTIE... 


Cine-Ţi  ştie  calea  lină, 
de  viaţă  şi  lumină, 
fericit  pe  veci  va  fi. 
Doamne,  pe  ea  de-o  păşi. 

Cine-Ţi  ştie-a  Ta  iubire, 
veşnic  rai  de  fericire, 
ceru-ntreg  îl  va  avea, 
loc  în  suflet  de-i  va  da. 

Cine-Ţi  ştie-a  Ta  cântare, 
de  odihnă  dătătoare, 
liniştit  va  fi  deplin, 
în  furtunile  ce  vin. 

Cine-Ţi  ştie  sfânta-Ţi  Carte, 
de  lumin-avea-va  parte, 
traiul  său  de-1  va-ndrepta, 
după  cele  scrise-n  ea. 

Cine-Ţi  ştie  dulcea  Lege, 
fericire  va  culege, 
de-o  primi  adânc  în  el, 
duhul  ei  şi  sfântu-i  fel. 

Căci  acela  care  ştie, 
şi-mplineşte-n  curăţie, 
fericit  e  pe  pământ, 
fericit  şi-n  cerul  sfânt! 


CU  FIECARE  CÂNTEC... 


Cu  fiecare  cântec  nou 
născut  din  adevăr  şi  soare, 
lumina  creşte  tot  mai  mult 
şi  biruinţa-i  tot  mai  mare. 

Cu  fiecare  cântec  nou 
iubirea-şi  creşte  noi  petale, 
şi  rodul  ei  şi-l  dă  mai  copt 
drumeţilor  ce  trec  pe  cale. 

Cu  fiecare  cântec  nou 
mai  limpede  şi  plin  s-arată, 
măreaţa  Jertfă  de  pe  Cruce 
şi  faţa  Domnului  curată. 

Cu  fiecare  cântec  nou 
apropierea-i  mai  uşoară, 
de  inimile  care  vor 
a  sfintei  mântuiri  comoară. 

Căci  fiecare  cântec  nou 
e-un  drum  spre-a  harului  cetate, 
un  sfânt  îndemn,  un  scut  de  foc 
prin  noaptea  lumii  de  păcate. 

Isus,  Mântuitorul  meu. 

Te  rog,  dă-mi  noi  cântări  din  Tine, 
s-aducă-n  suflete  mereu 
mireasma  raiului  ce  vine. 


EU  STAU  PE  ŢĂRMUL  VIEŢII 


Eu  stau  pe  ţărmul  vieţii 
şi  cânt  şi  cânt  mereu, 
cântări  mai  înfocate 
doar  Ţie,  Domnul  meu. 


Eu  stau  pe  ţărmul  vieţii 
şi  spun  şi  spun  cu  dor, 
cuvintele-Ţi  de  soare 
spre-auzul  tuturor. 


Eu  stau  pe  ţărmul  vieţii 
şi-nalţ  şi-nalţ  mai  sus, 
stindardul  mântuirii 
ce-o  dai  doar  Tu,  Isus. 

Eu  stau  pe  ţărmul  vieţii 
şi-aprind  şi-aprind  oricând, 
jăraticul  iubirii 
cu  fiecare  gând. 

Eu  stau  pe  ţărmul  vieţii 
şi-ndemn  şi-ndemn  pe  fraţi, 
spre  Tine  să  se-ndrepte 
în  crez  tot  mai  curaţi. 

Căci  n-am  pe  ţărmul  vieţii 
nimic  mai  preţios, 
decât  pe  Tine  singur 
Stăpânul  meu,  Cristos. 


DREAPTA  DOMNULUI... 


Dreapta  Domnului  câştigă 
biruinţi  slăvite, 
cad  în  ţămă  nimicite, 
ziduri  întărite. 

Fericiţi  sunt  toţi  aceia 
care  nu  amână, 
să-şi  încredinţeze  soarta 
în  cereasca  Mână! 

Dreapta  Domnului  revarsă 
hrană-mbelşugată, 
ea  preface-n  rai  pustia 
tristă  şi  uscată. 

Fericiţi  sunt  cei  ce-şi  lasă 
slaba  lor  ţărână, 
s-o  prefacă-n  stropi  de  soare 
preaslăvita  Mână! 

Dreapta  Domnului  aduce 
pace  şi  lumină, 
ea  statomiceşte-n  suflet 
bucuria  plină. 
Fericiţi-s-aceia  care 
vor  ca  să  rămână, 
în  odihnă  şi  tăria 
din  cereasca  Mână! 

Dreapta  Domnului  e  totul, 
harul  tot  îl  poartă 


ea  deschide-a  veşniciei 
luminată  poartă. 

Fericit  cel  ce-şi  alege 
Dreapta  ca  stăpână; 

-  Nicăieri  nu-i  siguranţă 
ca-n  cereasca  Mână! 


RUGĂCIUNE  DE  POCĂINŢĂ 


Zdrobit  şi  frânt  la  Tine  vin, 
Mântuitorul  meu, 

Tu  vezi  c-al  şarpelui  venin 
m-a  copleşit  din  greu. 


Doamne,  Doamne 
mila  Ta  o  cer. 


Tu  vezi  că  nici  nu  am  cuvânt, 
spre  mine  să  Te  chem, 
ci-ntins  cu  faţa  la  pământ 
mă  frâng  şi  plâng  şi  gem. 

Vezi  cum  din  sufletu-mi  rănit, 
puterea  mi  s-a  smult, 
şi-al  remuşcării  foc  cumplit 
mă  arde-adânc  şi  mult. 

Tu  vezi  şi-n  îndurarea  Ta, 
ridică-mă  din  nou, 
căci  numai  Tu-mi  poţi  asculta 
al  plânsului  ecou. 

Tu  singur  poţi  ca  să-mi  redai, 
al  vindecării  har, 
şi-n  pacea  dulcelui  Tău  Rai 
să  mă  ridici  Tu,  iar... ! 


FERICIT  CEL  CARE-ŞI  ŢINE 


Fericit  cel  care-şi  ţine, 
o,  Isuse!  (bis) 
calea  dreaptă  către  Tine, 
o,  Isuse!  (bis) 

Mintea  i  se  luminează, 
faţa  i  se-nseninează, 
inima  i  se  sfinţeşte 
şi  iubirea-i  creşte,  creşte! 

Fericit  cel  care-şi  are, 
o,  Isuse! 

sufletul  în  Tine,  tare, 
o,  Isuse! 

Nu  e  val  şi  nici  furtună, 
râvna  lui  să  i-o  răpună, 
orice  greu  el  biruieşte 
şi  credinţa-i  creşte,  creşte! 

Fericit  cel  care-şi  duce, 
o,  Isuse! 

fără  murmur  sfânta-i  cruce, 
o,  Isuse! 

Viaţa-i  e  mai  roditoare, 
bucuria-i  tot  mai  mare, 
pacea  Ta  i  se-nnoieşte 
şi  nădejdea-i  creşte,  creşte! 

Cel  ce-şi  are  viaţa  toată, 
o,  Isuse! 


în  Fiinţa-Ţi  minunată, 
o,  Isuse! 

Fericit  este-n  lumină, 
şi-are  sărbătoare  plină, 
căci  în  Tine,  el  îşi  are, 
ale  vieţii  lui  izvoare! 


SĂ  FIU  CA  UN  VULCAN... 


Să  fiu  ca  un  vulcan  ce  clocoteşte, 
cu  lavă  de-adevăr  şi  de  iubire, 
şi-n  răbufnirea  mea,  dumnezeieşte, 
să  pot  topi  orice  nelegiuire. 


în  urmă  crească-apoi  sămânţa  vieţii, 
cu  roade  dulci  şi  binecuvântate, 
ca  rouă  cea  curată-a  dimineţii 
să-nviorez  făpturile-apăsate. 

Să  fiu  ca  un  vulcan  care-şi  ridică 
coloana  de  lumină-n  înălţime; 

Cum  el  de  nimeni  n-are  nici  o  frică, 
aşa  să  port  lumina  prin  mulţime. 


O,  Doamne,  umple-mă  mereu  cu  lava 
cea  sfântă-a  adevărului  din  Tine, 
şi  răbufnind,  să  ard  prin  lume  pleava, 
minciunii  şi-a  urzelilor  străine. 


Şi  ca  vulcanul,  ce  nu  ţine  seamă, 
de  laudă,  sau  hulă,  sau  ocară, 
aşa  să  fiu  -  când  slujba  Ta  mă  cheamă, 
ne-nfrânt  şi  liberat  de-orice  povară. 


CUM  POŢI... 


Cum  poţi,  cum  poţi  să  stai  aşa  nepăsător, 
când  împrejur  s-atâţia  păcătoşi  ce  mor, 
când  nimenea  nu  le-a  mărturisit  deschis, 
de  mântuirea  sfântă  ce  li  s-a  trimis? 

Când  gem  sub  greaua  lor  povară  de  păcat, 
când  zac  într-un  abis  asa  de-ntunecat, 

când  sângeră  atât  de-adânc  lăuntrul  lor, 
cum  poţi,  cum  poţi  să  stai  aşa  nepăsător? 

Cum  poţi,  cum  poţi  să  treci  pe  drum  nepăsător, 
pe  lângă  cei  căzuţi  ce-şi  plâng  durerea  lor? 

Ce  inimă  de  piatră-ţi  stă  ascunsă-n  piept, 
de  nu  mai  simţi  arsura  strigătului  drept? 

Când  vin  şi  untdelemn  tu  porţi,  căci  ţi  s-a  dat, 
ca-n  răni  adânci  să  fie  din  belşug  turnat, 
când  ştii  că  este  azi  nevoie  de-ajutor, 
cum  poţi,  cum  poţi  să  treci  pe  drum  nepăsător? 

Nu  te  gândeşti  că  vine  Cel  ce-o  judeca, 
când  pentru  toate,  tu  socoată  grea  vei  da, 
când  tot  ce-i  scris  va  fi  curând,  curând  plinit, 
când  al  iertării  har  atunci  va  fi  sfârşit? 
Trezeşte-te  acum,  când  încă  te  mai  poţi, 
nu-ţi  îngropa-n  pământ  talantul  care-1  porţi, 
când  împrejur  tu  vezi  nevoie  de-ajutor, 
nu  fi,  nu  fi,  nu  fi  aşa  nepăsător. 


RÂUL  SUFERINŢEI 


Râul  suferinţei 
poartă-n  unda  sa, 
luntrea  vieţii  noastre, 
cu  poavara-i  grea. 

Dar  nu-n  marea  morţii 
calea-şi  va  sfârşi, 
ci  în  slava  care 

va  veni ! 

Crucea  ne  coboară 
până-n  fund  de  văi, 
şi-i  gustăm  amarul, 
pe-ale  lumii  căi. 

Dar  tot  ea  ne-naltă 
pe  cel  mai  de  sus, 
vârf  de  har  şi  slavă 

prin  Isus ! 

Râul  suferinţei, 
crucea  grea  de-acum 
sunt  preaînţeleptul, 
îndurării  drum. 

Şi  sfârşeşte-n  raiul 
harului  slăvit, 
ce-n  iubire  Domnul 

ne-a  gătit. 


AZI  FERESTRELE  VIEŢII 


Azi  ferestrele  vieţii 
dinspre  lumea  largă, 
oblonitu-le-am  cu  grijă, 
vânt  să  nu  le  spargă. 

Să  nu  intre  duhul  vremii, 
hoţ  -  ca  să-mi  răpească, 
sfintele  comori  şi  haina 
să  mi-o  murdărească! 

I 

Să  nu-mi  zboare  timpu-afară 
-  pasăre  pribeagă  - 
şi  nimic,  nimic  din  lume, 
dorul  să-mi  atragă. 

* 

Azi  ferestrele  vieţii 
le-am  deschis  pe  toate, 
spre  slăvita-mpărăţie, 
cu-ale  ei  palate. 

Să-mi  coboare  din  belşugu-i 
veşnica  lumină, 
de-adevăr  şi  de  iubire, 
şi  dreptate  plină. 

Şi  împrospătat  întruna 
cu  miresme  sfinte, 
pentru  Domnul,  viaţa  toată, 
s-o  trăiesc  fierbinte! 


DINTRE  SUTE  DE  DORINŢE 


Dintre  sute  de  dorinţe, 
ce-ţi  frământă  gândul, 
câte-avea-vor  împlinire, 
trupu-nfăşurându-1? 

Dintre  mii  de  planuri  bune 
făurite-n  minte, 
câte  oare  pot  străbate, 
calea  spre-nainte? 

Dintre  luptele  trăite, 
câte-au  fost  curate? 

Câte-au  fost  de  adevărul 
veşnic,  luminate? 

Dintre  lucrurile  care 
ţi-au  robit  fiinţa, 
câte  mai  păstrezi  şi  câte, 
ţi-au  sporit  credinţa? 

Cercetează-te  cât  încă 
ai  lumină-n  sfeşnic, 
şi-ţi  predă  viaţa-ntreagă. 

Domnului  Cel  veşnic! 

Pentru  tine,  pe  Golgota, 
ţi-a  deschis  o  cale, 
să  te  ducă-n  fericirea, 

-mpărăţiei  Sale. 

CÂNTARE  PREAFRUMOASĂ 


Cântare  preafrumoasă, 
vibrare  din  rai, 
tu  pururi  îmi  dai, 
o  viaţă  luminoasă. 

Cântare  fericită, 
mereu  mă-nsoţeşti, 
şi-n  har  mă-ntăreşti, 
prin  lumea  învrăjbită. 

Cântare  minunată, 
izvor  de  puteri, 
tu-mi  dai  mângâieri, 
când  viaţa  mi-e-ncercată. 

Cântare  înţeleaptă, 
lumină  mi-aduci, 
de  mână  m-apuci, 
pe  calea  păcii  dreaptă. 

Cântare-nnoitoare, 
scânteie  de  cer, 
prin  beznă  şi  ger, 
în  mine  aprins-ai  soare. 

Puterea  Ta  şi  harul, 
cântare  de  sus, 
din  Domnul  Isus, 
îmi  face  lin  calvarul. 


EU  SUNT  O  SETE  DE  LUMINA 


Eu  sunt  o  sete  de  lumină, 
cu  sufletu-ndreptat  spre  Soare, 
-  acolo-mi  pot  găsi  hodină 
si-nvesnicită  sărbătoare. 

Eu  sunt  aripa  care  zboară, 
mai  sus  spre  zările  credinţei, 
si  lasă-n  urmă-a  beznei  tară, 

gustând  dulceaţa  biruinţei. 

Eu  sunt  o  flacără  nestinsă, 
prin  focul  harului  ce-o  ţine; 
fîinţa-ntreagă-mi  este  prinsă 
Isus,  de  dorul  după  Tine. 

Eu  sunt  burete  care  soarbe 
a  adevărului  Tău  apă; 
de-a  lumii  călăuze  oarbe, 

Isus,  desăvârşit  mă  scapă. 

Eu  sunt  şi  vreau  să  fiu  întruna, 
Isuse-al  meu  -  a  Ta-ntrupare, 
ca  Eu  să-mi  fii  Tu  totdeauna 
şi-n  mine  să  Te  vezi  Tu,  mare. 


MEREU... 


Mereu  mi-ntorc  spre  Tine  faţa, 
şi  caut  soare  -  veşnic  soare; 
mereu  mă-ndrept  spre  dimineaţa 
slăvitei  Zile  viitoare. 

Mereu  c-o  dragoste  crescândă, 
Isus,  mă  dărui  Ţie,  Ţie. 

Mereu  de  orişice  izbândă, 
mă  luminez  de  bucurie! 


Mereu  cu  ochii  caut  zarea, 
şi  carul  harurilor  Tale, 
să-l  văd  venind  din  depărtarea 
cea  albă-a  norilor-petale. 

Mereu  îţi  simt  dogoarea  sfântă, 
a  dragostei  fierbinţi  din  Tine, 
cum  inima  mi -o  înveşmântă 
şi  mi-o  topeşte-n  stări  divine. 

Fii  binecuvântat,  Isuse, 
căci  Tu  m-acoperi  dinainte, 
cu  daruri  veşnice,  aduse 
din  Templul  harurilor  sfinte! 


DIN  SLĂVITU-ŢI  CER... 


Din  slăvitu-Ţi  cer,  priveşte 
peste  noi.  Părinte  Sfânt! 

Tu  ne-ajută,  ne-ntăreşte 
când  furtuna  se-nteţeşte, 
şi  de  Tine  ne-alipeşte 
viaţa  noastră  pe  pământ. 

Să-nălţăm  cu  vrednicie 
steagul  Tău,  în  orice  vremi; 
pentru  sfânta-mpărăţie 
să  trăim  ca  mărturie, 
până-n  clipa  ce-o  să  vie 
şi  la  Tine-o  să  ne  chemi ! 

Inehinămu-ne-n  credinţă 
înaintea  Ta  mereu, 
şi  cu-adâncă  umilinţă 
mai  aprinşi  în  stăruinţă, 
ne-alipim  de-a  Ta  Fiinţă, 
preaslăvite  Dumnezeu! 


VENIŢI,  VENIŢI 


Veniţi,  veniţi 
cei  rătăciţi 
din  negre  văi 
pe  albe  căi; 
suiţi  spre  cer, 
din  fum  şi  ger; 
suiţi  mereu 
spre  Dumnezeu. 

Ce  har  slăvit 
v-a  pregătit, 
acolo  sus 
Domnul  Isus! 
De-L  ascultaţi 
şi  de-L  urmaţi, 
veţi  bea  din  plin 
al  vieţii  vin. 

Veniţi  la  El 
cerescul  Miel. 

El  v-a  purtat 
un  greu  păcat. 
Prin  chin  cumplit 
l-a  ispăşit 
ca  voi  să  fiţi 
în  cer  primiţi. 

Veniţi  acum, 
Cristos  e-n  drum 


şi-aşteaptă  blând 
al  vostru  gând. 
Veniţi,  veniţi, 
voi  cei  trudiţi, 

El  vă  va  da 
odihna  Sa. 


DORUL... 


Dorul  de  lumină, 
dorul  ce  sfinţeşte, 
dorul  după  Tine, 
Doamne,  Tu  mi-1  creşte. 

Dorul  de-ascultare, 
dor  de-a  Te  cuprinde, 
dor  de  curăţie 
zilnic  mi-1  aprinde. 

Dorul  de  credinţă, 
dor  de-a  fi  statornic, 
dorul  de  dreptate, 
fă-mi-1  tot  mai  spornic. 

Dorul  de  iubire, 
dorul  de  lucrare, 
dorul  de  unire, 
creşte-1  tot  mai  mare. 

Dor  de  primăvară, 
dor  de  veşnicie, 
dor  de  biruinţă, 
creşte-mi-1  Tu  mie. 

Căci  când  dorul  arde-n 
sfântă  vâlvătaie, 
nu-s  pe  lume  stăvili 
calea  să  i-o  taie. 


VREI  SĂ  TE  FACI  SĂNĂTOS? 


Vrei  să  te  faci  sănătos, 
plin  de  a  vieţii  tărie? 

Vino  acum  la  Cristos, 
vino !  Cu  milă  te-mbie. 

Vrei  ca  să  fii  fericit, 
liber  de  grijă  şi  teamă? 

Vino  la  Domnul  iubit, 
vino!  Cu  drag,  El  te  cheamă. 

Vrei  să  trăieşti  pe  pământ, 
taina  iubirii  divine? 

Vino  la  Domnul  Preasfânt, 
vino !  Te-aşteaptă  pe  tine. 

Vrei  paradisul  de  sus? 

Vrei  tinereţea  lui  dragă? 

-  Vino  la  Domnul  Isus, 
inima  ta  dă-I-o-ntreagă! 


CU  CÂTĂ  LINIŞTE... 


Cu  câtă  linişte  şi  pace 
Isuse,  crucea  Ţi-ai  purtat, 
şi  ce  iubire  fără  margini 
la  toţi  vrăjmaşii-ai  arătat, 
cu  câtă  largă  dărnicie 
iertarea  Ta  le-ai  împărţit, 
căci  cugetând  adânc  la  toate 
până-n  străfund  sunt  copleşit! 

Cât  de  puternic  în  tăcere 
ai  fost  atunci  când  Te-ntrebau, 
când  cu  batjocuri  ne-ntâlnite 
fiinţa-ntreagă  Ţi-o  umpleau, 
cu  ce  răbdare  uimitoare 
întregul  chin  l-ai  suferit, 
căci  azi  când  mă  gândesc,  Isuse, 
până-n  străfund  sunt  copleşit! 

Ce  adâncimi  de  umilinţă 
a  trebuit  Tu  să  cobori, 
ce  arzătoare  stări  trăit-ai, 
ce  zguduiri  şi  ce  fiori, 
ce  singur  ai  rămas  în  toate 
şi  totuşi  cât  de  liniştit, 
căci  cugetând  cu  mintea-mi  slabă, 
până-n  străfund  sunt  copleşit! 

Ce  plin  şi-amar  Ţi-a  fost  paharul, 
ce  fără  murmur  l-ai  băut, 


ce  crudă-a  fost  cărarea  morţii, 
pe  care  lin  Tu  ai  trecut ! 

Şi  toate  pentru  mine,  Doamne 
le-ai  îndurat  şi  le-ai  primit, 
ca  eu  să  fiu  pe  veşnicie 
deplin  iertat  şi  mântuit. 

O,  slavă,  slavă,  slavă  Ţie, 
Ţi-aduc  Isuse,  necurmat, 
căci  Tu  cu-n  preţ  aşa  de  mare 
pe  mine  m-ai  răscumpărat! 
Mi-aştem  făptura  mea  întreagă 
cu  umilinţă-n  faţa  Ta, 
păstreaz-o-n  Tine  pân-la  capăt 
mai  mult  de-atât  nu  am  ce-Ţi  da! 

MERGEA  ISUS  CU  TRUP  ZDROBIT 


* 


Mergea  Isus  cu  trup  zdrobit 
pe  drumul  care  duce, 
spre  Golgota,  purtând  cu  greu 
ne-nduplecata  cruce! 


Doamne  Isuse 
mult  ai  suferit 
să  fiu  eu  mântuit!  (bis) 


Pe  faţa  Lui,  în  picuri  grei 
şi  roşii  de  rubine, 
se  prelingea  un  sânge  sfânt 
ca  jertfă  pentru  mine! 

Prin  moartea  Lui,  El  a  plătit 
la  toţi  răscumpărare, 
toţi  fiii  primului  Adam 
de  cred,  ei  au  iertare! 


El,  greul  zid  l-a  dărâmat 
şi-o  cale  nouă,  vie, 
prin  trupu-I  frânt.  El  a  deschis 
spre-a  păcii-mpărăţie! 

în  veci  să  fie  preamărit, 

Isus  Biruitorul, 

că-n  jertfa  Lui  ne-a  împăcat, 

cu  Tatăl  Creatorul! 


ACOLO  PE  GOLGOTA... 


Acolo  pe  Golgota-n  soare, 
cu  trupul  în  răni  îmbrăcat, 

Isus,  pentru-a  noastră  salvare  (bis) 
pe  cruce  ai  fost  înălţat. 

Acolo  băut-ai  paharul 
ce  mâna  dreptăţii  1-a-ntins, 
căci  Tu  ne-ai  luat  tot  amarul 
în  care  păcatul  ne-a-mpins. 

Acolo  pe  cruce,  prin  moarte, 
deschis-ai  al  vieţii  Izvor, 
să  fim  pe  vecie  o  parte, 
din  Tatăl,  Etern  Creator. 

Acolo  pe-al  Golgotei  munte 
prin  har  Dumnezeu  a-ncheiat 
cu  noi,  legământ  şi  o  punte, 
să-I  fim  un  popor  minunat. 

Iubirea  din  noi  îţi  aduce, 
Isuse-nchinarea-n  vecii, 
de  jertfa  adusă  pe  cruce, 
să  fim  ai  luminii  copii. 


DE  DOUĂ  MII  DE  ANI... 


De  două  mii  de  ani,  Isuse, 
nebiruit  treci  pe  pământ 
mai  viu,  mai^halt  şi  mai  statornic 
prin  toţi  ai  Tăi,  prin  orice  sfânt,  (bis  2) 

Obrazul  Tău  lovit,  mai  tare 
străluce  sfanţ  şi  maiestuos, 
cu  fiecare  lovitură 
primită-n  lumea  cea  de  jos. 

Şi-naintând  prin  focul  urii 
cu  albul  Tău  veşmânt  ne-aprins, 
în  dragostea-Ţi  dumnezeiască 
pe  toţi  vrăjmaşii  i-ai  cuprins. 

Deplin  din  Tine  să  fac  parte, 
prin  mine-oricând  să  străluceşti, 
să-Ţi  poţi  cuprinde  toţi  vrăjmaşii 
ne-mpiedicat  -  cum  Tu  doreşti. 

De  două  mii  de  ani,  Isuse, 

Tu  treci  pe-aici  şi  eşti  ca-ntâi 
prin  toţi  ai  Tăi,  mai  viu,  mai  proaspăt 
şi-aşa  în  veci  vrei  să  rămâi. 


PRIVIND  SPRE  TINE... 


Privind  spre  Tine,  Doamne, 
spre  tot  ce-ai  suferit, 
credinţa  mi-e-nnoită 
şi  sufletu-ntărit. 

Trec  mai  uşor  prin  ceasul 
de  încercare  grea 
şi  mai  frumos  rodeşte 
răbdarea-n  viaţa  mea. 

Privind  spre-a  Ta  iubire, 
spre  focul  ei  divin, 
se-aprinde-ntregul  suflet 
şi  arde-n  ea  deplin, 
învăţ  până  la  jertfă 
s-o  dăruiesc  oricui, 
cum  soarele-şi  împarte 
la  toţi  lumina  lui. 

Privind  spre  Tine-ntruna, 
spre  chipul  Tău  de  har, 
mi  se  lumină  faţa 
de-al  bucuriei  jar. 

Şi  cerurile  toate 
adâncu-mi  copleşesc 
cu  veşnică  viaţă, 
atunci  când  Te  privesc. 


IZVORUL  MÂNTUIRII  MELE... 


Izvorul  mântuirii  mele 
e-n  jertfa  Ta,  Isus  iubit; 
de-adâncile-mi  păcate  grele,  ■» 

cum  aş  fi-ajuns  să  scap  de  ele,  i  bis 
de  n-ai  fi  fost  Tu  răstignit?  J 

Cum  aş  fi-ajuns  să  am  intrare 
în  Templul  vieţii  fericit, 
de  n-ar  fi  fost  a  Ta-ndurare, 
cât  veşnicia  -  şi  mai  mare  - 
de  n-ai  fi  fost  Tu  răstignit? 

Cum  as  fi  cunoscut  iubirea 

şi -alinul  ei  nepreţuit, 
de  n-ai  fi  părăsit  mărirea 
şi-nomenit  dumnezeirea, 
de  n-ai  fi  fost  Tu  răstignit? 

Cum  aş  fi-ajuns  la  mângâierea 
ce-o  am  prin  Duhul  Tău  sfinţit, 
şi  cum  aş  fi  primit  puterea 
şi  pacea  care-o  dă-nfierea, 
de  n-ai  fi  fost  Tu  răstignit? 

O,  slavă  jertfei  preacurate. 
Mântuitorul  meu  slăvit 
căci  harurile-Ţi  minunate 
eu  le-am  primit  din  plin  pe  toate, 
pentru  c-ai  fost  Tu  răstignit. 

ÎN  TAINA  CRUCII... 


în  taina  crucii  Tale 
mi-e-ntreaga  mântuire, 
Isus,  Izvorul  vieţii, 
şi  Mare  de  iubire! 

Acolo  pe  Golgota 
în  chinurile-amare, 
mi-ai  ispăşit  păcatul 
si  vina  mea  cea  mare! 

în  locul  meu  primit-ai 
să  mori  întins  pe  cruce, 
ca-n  Templul  sfânt  al  vieţii 
să  poţi  Tu  a  mă  duce. 

Şi-n  haină  ca  zăpada 
să-mbraci  fiinţa-mi  toată, 
iar  gura  mea  să-Ţi  cânte, 

-  i-ai  dat  Tu  glas  să  poată! 

în  taina  crucii  este 
a  vieţii  mele  pace, 
bobocul  fericirii 
în  ea  doar  se  desface. 

Prin  ea  pătrund  în  taine 
atât  de  minunate, 
ce  nu  sunt  cu  putinţă 
să  fie  altfel  date. 

în  taina  crucii  sfinte, 
trăiesc  din  plin  unirea. 


cu  toţi  aceia  care 
primitu-i-au  vestirea. 
Fii  binecuvântată 
Golgotă,  Jertfă  mare! 
Ţi-aduc  Isuse,  slavă 
şi-adâncă  închinare ! 


ISUS  PE  CRUCE... 


Isus  pe  cruce  S-a  jertfit 
pentru  păcatul  tău, 
crezând,  să  poţi  fi  izbăvit 
din  mâna  Celui  Rău. 

Să  poţi  primi  iertarea  Sa 
şi  harul  vieţii  noi, 
să  scapi  de  judecata  cea 
din  ziua  de  apoi. 

Isus  pe  cruce  ţi-a  deschis 
al  păcii  sfânt  cămin, 
să  intri  iar  în  Paradis 
întreg  şi  pe  deplin. 

Şi  fericit  să  fii  pe  veci 
în  locul  minunat, 
cu  îngerii  tu  să-ţi  petreci, 
de  slavă-nconjurat. 

Isus  pe  cruce  te-a  ales 
să  moşteneşti  nespus 
frumosul  rod,  de  El  cules, 
prin  jertfa  ce-a  adus... 

O,  vin’  la  El,  primeşte-acum 
al  jertfei  Sale  har, 
azi  poţi  păşi  pe-al  vieţii  drum, 
mâini  poate  fi-n  zadar. 


DIN  ORICE  PARTE... 


Din  orice  parte  Te-aş  privi,  (bis) 
Tu  tot  aşa  eşti  de  frumos, 

Isuse  -  şi  mai  luminos  (bis) 
îmi  eşti  cu  fiecare  zi. 

Cuvântul  Tău  când  îl  deschid 
din  orice  parte,  orişicând, 
îmi  naşte-un  nou  şi  tainic  gând, 
prin  care  uşa  lumii-nchid. 

Iar  dragostea  şi  harul  Tău 
din  orice  parte  le-aş  vedea, 
desăvârşesc  viaţa  mea 
să  zboare  peste-al  beznei  hău. 

Din  orice  parte  Te-aş  privi, 
îmi  eşi  mai  drag,  Isuse-al  meu, 
şi  vreau  să  Te  privesc  mereu, 
ca-n  dragoste  să  pot  spori. 


EŞTI  VEŞNIC  ÎN  IUBIRE 

„  Te  iubesc  cu  o  iubire  veşnică...,,  -  zice  Domnul 

(Ier.  31:  3). 


Eşti  veşnic  în  iubire. 
Mântuitorul  meu, 
şi  sfântă  izbăvire 
îmi  dai  mereu,  mereu. 
Mereu  mă  pui  pe  cale, 
când  sunt  alunecat, 
şi-odihna  păcii  Tale 
mi-o  dai  îmbelşugat. 

Eşti  veşnic  în  dreptate, 

-  căci  ştii  din  ce-s  făcut,  - 
şi-n  marea-Ţi  bunătate 
mă  ierţi,  când  am  căzut. 
Mereu  mă-nalţi  spre  Tine, 
şi-n  har  mă  înnoieşti, 
să  Te  cunosc  mai  bine, 
să  ştiu  mai  mult  cum  eşti. 

Eşti  veşnic  îndurare, 
nu-mi  faci  după  cum  sunt, 
mi -ai  dat  comoară  mare, 
dar  am  şi  mult  pământ. 
Mereu  pe-o  nouă  treaptă 
Tu  mă  ridici,  duios, 
spre  Ţinta  ce  m-aşteaptă, 
spre  ceml  Tău  frumos. 


MOARTEA  NU  SE  POATE-ATINGE 


Moartea  nu  se  poate-atinge  de  iubire, 
pentru  că  iubirea-i  dincolo  de  fire; 
ea-i  substanţa  care  ţine  veşnicia,  1 .  • 
felul  ei  e  pacea,  ţinta-i  părtăşia.  J 

Moartea  nu  pătrunde  adevărul  veşnic. 

Ea-i  numai  cenuşă;  el:  lumină-n  sfeşnic; 
ea  e  rodul  urii;  el:  trupul  iubirii, 
unde-şi  are  templul  taina  fericirii. 

Moartea  nu  aleargă  pe-a  sfinţirii  cale, 
ea-i  născută  în  a  făr’  delegii  vale. 

Sfânt  e  Domnul  vieţii  si  cei  ce-L  urmează. 

»  * 

Moartea-i  biruită.  El  ne  este-Amiază. 


CALE  SPRE  CERURI... 


Cale,  spre  ceruri,  cale  de  har, 
treci  azi  prin  noapte  negrul  calvar, 
dar  ce  lumină, 
ce  zi  senină, 

fi-vor  dincolo  de-al  lumii  hotar! 

Greu  e  urcuşul,  crucea  e  grea, 
spinii  mă-nţeapă,  mi-ard  fruntea  mea, 
dar  vine,  vine 
eternul  bine, 

glasul  durerii  atunci  va  tăcea. 


Zorii-nvierii  roşii  se-aprind, 
Domnu-n  mărire-L  văd  revenind. 
Pace  şi  soare, 
rai  şi  cântare, 

sufletul  meu  obosit,  mi-1  cuprind. 


CU  TINE-S  TOT  MAI  TÂNĂR 


Cu  Tine-s  tot  mai  tânăr, 

Isus,  cu  cât  trec  anii; 
iubirea  şi-adevărul 
mi-nlătură  duşmanii. 

Cu  Tine,  Isuse,  cu  Tine,  Isuse. 

îmi  ştiu  pe  lume  rostul 
şi  n-am  de  ce  mă  teme; 
prin  Tine  sunt  dincolo 
de  spaţiu  şi  de  vreme. 

Mă  bucur  de  cântare, 
când  Ţi-o  sfinţesc  doar  Ţie, 
când  limpezeşte  calea 
iubirii  şi-o  învie. 


Cu  Tine  merg  întruna, 

Isus,  spre  tinereţe; 

cărarea-i  mai  frumoasă, 

căci  Tu-i  eşti  frumuseţe. 

»  ? 

Iubirea  mă  ridică, 
spre  culmi  tot  mai  divine 
şi  mă  preschimbă-n  totul, 
să  fiu  aşa  ca  Tine. 


Ca  Tine,  Isuse,  ca  Tine,  Isuse. 


MAI  BINE... 


Mai  bine  firul  vieţii-mi  să  se  curme, 

Isus  -  de  mii  de  ori  mai  bine, 
săgeata  suferinţei  să  mă  scurme, 
decât  să  mă  despart  de  Tine! 

Nu  pot,  nu  pot  trăda  cu  josnicie 
a  adevărului  lucrare; 

-  la  dreapta  judecată  ce-o  să  vie, 
cum  voi  rămâne  în  picioare? 

Oricât  de  aurit  şi  plin  să  pară 
ispititorul  blid  de  linte, 
rămân  cu-a  sărăciei  grea  povară, 
dar  merg  pe  calea  Ta-nainte! 

Isuse,  nu  pot  să  renunţ  la  Tine, 

Drin  toate  câte-or  fi  să  vină: 

-I. 

din  ce  e-al  Tău,  nu  pot  s-arunc  din  mine, 
nu  pot !  -  de  m-ar  târî  prin  tină. 

Căci  fără  Tine,  scurta  mea  trăire, 
ar  fi  al  gheenei  fum  şi  ceaţă, 
şi  n-aş  mai  şti  în  veci  de  fericire, 
de  mi-ai  lipsi  Tu  din  viaţă! 


CÂND  HARFA  TA... 


Când  harfa  ta  îţi  amuţeşte, 
o,  cântăreţule,  să  ştii, 
eşti  biruit  -  şi  te  pândeşte 
cumplitul  gol  din  nopţi  pustii. 

Eşti  ca  fântâna  fără  apă 
şi  ca  statuia-nţepenit, 
la  tine  nu  se  mai  adapă 
cel  ars  de  sete  şi  trudit. 

Nu-şi  mai  găseşte  alinare 
cel  săgetat  de  suferinţi, 
nici  mângâieri,  nici  uşurare 
în  scrâşnetele  lui  de  dinţi... 

Tu  eşti  înfrânt,  o,  cântăreţe, 
când  glasul  tău  a  amuţit, 
şi-atrăgătoarea-ţi  frumuseţe 
de  ochii  tăi  s-a  despărţit. 

Căci  viaţa  ta  e  doar  cântarea, 

-  ea-i  harul  ce  ţi-a  fost  adus, 
prin  ea  tu  ţi-ai  făcut  intrarea 
în  slujba  Domnului  Isus. 

O,  dacă  taci,  trăieşti  înfrângeri 
şi  chinuri  de  neîndurat; 
în  suflet  totdeauna  sângeri 
şi  trupu-n  neguri  ţi-e-mbrăcat. 


Când  harfa  ta  îşi  curmă  cântul 
o,  cântăreţule,  eşti  stins; 
robit  ţi-e  duhul  de  pământul 
ce  te-a  atras  şi  te-a  cuprins. 

Cântând  îţi  vei  păstra  puterea 
şi  sufletul  în  veci  frumos; 
ducând  prin  cântec  mângâierea 
eşti  mângâiat  tu  de  Cristos. 


PE  ARIPI  DE  CÂNTEC... 


Pe  aripi  de  cântec  nou  să  port, 
străvechiul  adevăr  divin, 

să-l-nalţ  mai  sus  de-al  lumii  cort, 
ca  toţi  să-l  vadă  mai  deplin. 

Prin  cântec  tânăr  să  păstrez 
mereu  bătrânul  adevăr, 

ca-n  ochii  lumii  să-i  aşez 

* 

mai  proaspăt  felul  lui  de  cer. 

Cu  braţ  de  cântec  mai  uşor 
să  pot  deschide  larg,  mereu, 
preasfânta  uşă  cu  zăvor 
a  adevărului  cel  greu. 

Ca  toţi  s-ajungă  fericiţi 
-  prin  cântec  dulce  şi  curat  - 
în  viaţa  lui  Cristos  topiţi. 

El,  Adevărul  întrupat. 


ÎN  ZBOR... 


în  zbor  spre  primăvară, 
nimic  nu  te  oprească, 
nici  fiare,  nici  furtune 
ce-au  prins  să  viscolească. 
Cu  cât  mai  sus  ţi-e  zborul, 
mai  liber  eşti  de  toate, 
plutirea  ta  s-o  frângă, 

* 

nimica  nu  mai  poate. 

în  zborul  spre  virtute 

-  când  urci  a  ei-nălţime  - 
să  nu  priveşti  la  lume, 
să  n-asculţi  de  mulţime. 

Ci  necurmat  ţi-ndreaptă 
cu  umilinţă  faţa, 

spre  Dumnezeul  slavei 
în  care  ai  viaţa. 

în  zbor  spre  veşnicie, 

-  spre  sfânta  ei  lumină  - 
din  tot  ce  e  vremelnic, 
nimic  nu  te  reţină. 

Căci  cel  ce  prin  credinţă 
se-nalţă  totdeauna, 
devine-n  întregime 

cu  veşnicia,  una. 

în  zbor  spre  nesfârşita 
şi  plina  sărbătoare 


tăcut  te-avântă  zilnic, 
învăluit  de  soare. 

-  Trăirea  în  lumină 
şi-n  dragoste  fierbinte, 
e  cu  putinţă  numai 
când  zbori  mereu-nainte! 


PAVĂZA  CREDINŢEI 

-  rugăciune  - 


Pavăza  credinţei, 
ancora  nădejdii, 
flacăra  iubirii, 
să  le  creşti  în  mine, 
ca  să  pot,  Isuse, 
împlini  mai  bine 
voia  Ta  cea  sfântă, 
slujba  pentru  Tine. 


Aripi  la  picioare, 
raze  în  privire, 
curăţie-n  gânduri 
să  păstrezi  în  mine, 
ca,  Isuse  Doamne, 
sufletu-mi  să  poată 
face  mai  frumoasă, 
slujba  pentru  Tine. 


Sfânta  cârmuire, 
dor  tot  mai  fierbinte, 
râvnă  tot  mai  mare, 
să  aprinzi  în  mine, 
ca  oricând  Isuse, 
mai  desăvârşită, 
să  fac  cu-ndrăzneală 
slujba  pentru  Tine! 


AJUTĂ-MĂ  SĂ-MI  SCUTUR 


Ajută-mă  să-mi  scutur,  Stăpânul  meu  puternic, 
a  ţămii  lanţuri  grele,  oricâte  mă  mai  ţin, 
mai  liber  în  lucrare  şi-n  trai  tot  mai  cucernic, 
cu  fiecare  clipă,  să  fiu  tot  mai  deplin. 

Ajută-mă  în  gânduri,  să  fiu  numai  lumină 
şi  dragoste  din  Tine,  spre  cei  ce  mă-nconjor, 
din  daru-Ţi  ce  mă  umple,  să-mpart  cu  mână  plină 
şi  toţi  să  vadă-n  mine,  că  sunt  întreg  al  lor. 


Ajută-mă  ca  ochii  să  caute-nainte 
mai  drept  ca  pân-acuma,  mai  limpezi  în  priviri, 
să  desluşească-a  Tale  lucrări  şi  taine  sfinte 
din  toate  ale  lumii  viclene-nchipuiri. 

Ajută-mă  ca-ntreagă  fiinţa  mea  să  fie 
un  steag  al  sfintei  Tale  cereşti  împărăţii, 
o  cale  netezită,  o  dragoste  mai  vie 
şi-ndemn  spre  unitate,  în  toţi  ai  Tăi  copii. 


CE  MULTE  PLOI... 


Ce  multe  ploi  trăite, 
ce-adânci  înseninări, 
mi -au  modelat  fiinţa, 
pe  sfintele  cărări. 

Căd  fără  ploi  şi  vânturi 
stâmite-n  viaţa  mea, 
n-aş  fi  păstrat  credinţa 
şi  n-ar  fi  roadă-n  ea. 

înseninări  plăcute, 
cu  soare  blând  şi  plin, 
le  pot  gusta  frum’seţea, 
când  nori  se  duc  şi  vin. 

Şi  norii  şi  furtuna, 
şi  ploile  când  bat, 
sunt  toate-aducătoare 
de  rod  tot  mai  bogat. 

Fiţi  binecuvântate, 
voi,  ploi  din  negri  nori, 
voi  mi-aţi  umplut  viaţa 
cu  veşnice  comori. 

Voi  mi-ati  adus  lumina 

y 

şi  harul  de  nespus, 
fiţi  binecuvântate, 
voi,  ploi  de  la  Isus! 


CU  SLOVELE  LUMINII 


Cu  slovele  luminii 
pe  fruntea  mea.  Tu,  scrie, 
Isus,  mai  limpezită. 

Iubirea  Ta  cea  vie.  (bis  1)  , 

Cu  pana  Ta  măiastră, 
muiată-n  har  şi  soare, 
pe  inima-mi  de  humă 
să  scrii  a  Ta  lucrare. 

Cu  albul  neprihanei 
ţâşnit  din  jertfa-Ţi  sfântă, 
pecetluieşte-mi  viaţa 
şi-n  ea,  Tu,  mi-o-nveşmântă. 

Cu  chipul  Tău  de  slavă, 
să  tipăreşti  în  mine 
frum’seţea  mântuirii 
şi-a  cerului  din  Tine. 

Ca  cei  din  lumea  nopţii, 
prin  mine  să-nţeleagă 
lumina  Ta  şi  voia-Ţi: 
mai  plină,  mai  întreagă. 


bis 


MI- A  RĂCORIT... 


Mi-a  răcorit  si-nviorat, 

Isus,  cu  sfânta-I  rouă, 
şi  inima  şi  mintea  mea, 
din  nou,  pe  amândouă. 

Mi-a  întărit,  prin  harul  Său, 
picioarele  pe  cale, 
s-alerge-acum  mai  hotărât, 
în  slujba  voii  Sale. 

Şi  mâinile  mi  le-a  deprins 
să  lupte  şi  mai  bine, 
zdrobind  orice  ispită  grea 
ce  calea  mi-o  aţine. 

Cu  binecuvântări  de  sus 
mi-a  copleşit  viaţa  - 
mă-nchin-naintea  lui  Isus, 
cu  sufletul  şi  faţa! 


BRAŢE  TARI... 


Braţe  tari  ca  ale  Tale, 
Dumnezeul  meu  Preasfânt, 
nu  sunt  nicăieri  asemeni 
nici  în  cer,  nici  pe  pământ. 
Ele-mi  ţin  liinţa-ntreagă 
mai  statomicită-n  har, 
de  nu  poate  să  mi -o  smulgă, 
duh  vrăjmaş  şi  vânt  hoinar. 

Ochi  pătrunzători  de  taine 
ca  ai  Tăi,  nu  sunt  nicicând; 
ei  cunosc  adâncul  vieţii 
şi  izvoru-oricărui  gând. 

Sub  lumina  lor  cea  blândă 
mă  păstrezi  neîncetat, 
de  nu  poate  să  mă  smulgă 
şarpele  înveninat. 

Inimă  mai  iubitoare 
ca  a  Ta,  o,  unde-ar  fi? 

Simţul,  clocotu-i  nu-i  prinde, 
mintea  nu-1  poate  gândi. 

Cu  încredere  adâncă, 
capu-1  plec  pe  pieptul  Tău; 
de  aicea  nu  mă  smulge 
nici  ce-i  bine,  nici  ce-i  rău. 

Glas  duios  şi  mai  puternic 
şi  de  adevăr  mai  plin 


ca  al  Tău,  nu-i  nici  acuma, 
nici  în  vecii  care  vin. 

El  aduce  mângâiere 
vieţii  mele  pe-orice  drum, 
de  nu  poate  să  mi-o  smulgă 
încercările  de-acum. 

Faţă  mai  strălucitoare 
ca  a  Ta,  Stăpân  Ceresc, 
bunătate  mai  întreagă, 
oare,  unde  să  găsesc? 
M-alipesc  de  Tine-n  totul, 
tu  eşti  Adăpostul  meu. 
Slavă,  slavă,  slavă  Ţie, 
veşnicule  Dumnezeu ! 


SĂ  FII  ORICÂND... 


Să  fii  oricând  o  piatră  vie, 
în  Templul  minunat  al  vieţii, 
şi  sufletul  deplin  să-ţi  fie  1, . 
ca  zorii  albi  ai  dimineţii.  J 

O  unitate  fericită 
să  ai  cu  orice  piatră-n  parte, 
nimic  din  lumea  învrăjbită 
să  nu  mai  poată-a  te  desparte. 

Fluidul  dragostei  divine, 
cu  minunata  lui  putere, 
îmbelşugat  să  curgă-n  tine, 
să-mparţi  oriunde  mângâiere. 

Şi  dacă  Templul  vieţii  tale 
îl  ţii  deplin  în  curăţie, 
vei  fi  pe-acest  pământ  o  cale, 
şi-n  Templul  veşnic  piatră  vie. 


SĂ  NU  UIŢI... 


Să  nu  uiţi  că  porţi  în  tine 
eul,  neagră  moştenire, 
ce-ţi  primejduieşte  viaţa 
de-adevăr  şi  de  sfinţire. 

E  cu  tine  pretutindeni 
şi  te-nvaţă  luciferic... 

-  de  nu  stai  pe  turn  de  strajă, 
te-nfăşoară-n  întuneric. 

Să  nu  uiţi  că  împrejuru-ţi 
dă  târcoale,  fără  tihnă, 
marele  vrăjmaş  ce  caută 
să-ţi  răpească-a  ta  odihnă. 

Tu  fii  treaz,  cu  ochii-n  patru 
şi-narmat  cu  sfinte  arme  - 
pe  cei  treji  nicicând  vrăjmaşul 
n-o  să  poată  ca  să-i  sfarme. 

Să  nu  uiţi  făgăduinţa 
spusă  de  Mântuitorul, 
că  El  iarăşi  va  să  vie 
şi  c-al  Lui  e  viitorul. 

Cei  care-L  aşteaptă  astăzi 
cu  iubire-nflăcărată, 
fericiţi  privi-vor  harul 
veşniciei  ce  se-arată. 

Să  nu  uiţi !  -  Ci  totdeauna 
să-nnoieşti  a  ta  predare, 


alipindu-te  de  Domnul, 
c-o  iubire  şi  mai  mare. 
Căci  aşa  tu  moşteni-vei 
veşnicii  de  fericire, 
când  nu  uiţi  plinirea  tainei 
vieţii  de  neprihănire. 


CU  RĂDĂCINI  DE  FOC... 


Cu  rădăcini  de  foc  şi  de  iubire, 
Isuse-n  Tine  m-ai  ţesut, 
m-ai  împletit  cu-a  harului  Tău  fire, 
şi  strop  de  soare  m-ai  făcut. 


M-ai  ridicat  din  văi  adânci  de  noapte 
şi-n  cerul  Tău  m-ai  aşezat, 
să  gust  din  sfintele  lui  roade  coapte, 
Isus,  cu  mâna  Ta  mi-ai  dat. 


Pe  mine,  cel  mai  vrednic  de  osândă, 

Tu  m-ai  primit  în  via  Ta, 

şi-ai  spus  să  satur  gloata  cea  flămândă 

cu  strugurii  cei  copţi  din  ea. 

Apoi  cu  armătura  Ta  cea  vie 
m-ai  îmbrăcat,  ca  să  păzesc, 
a  adevărului  preasfântă  glie 
şi  drumul  Tău  să-l  netezesc... 

O,  cum  să-Ţi  mulţumesc  acum  de  toate 
Isuse,  oare  cu  ce  dar? 
să  Te  iubesc  mai  mult  -  atâta  poate 
o  inimă  scăldată-n  har. 


SPRE  SLĂVITUL  HAR 


Spre  slăvitul  har, 
fără  de  hotar, 
sufletul  întreg  şi  liber 
mi  se-ndreaptă  iar, 
căci  credinţa  şi  nădejdea 
nu  sunt  în  zadar. 

Mulţumesc, 

mulţumesc, 

căci  în  Tine,  scump  Isuse, 
linişte-mi  găsesc! 

Spre  Cuvântul  sfânt, 
pururi  pe  pământ, 
gândul  mi-1  îndrept  şi  aripi 
prinde  şi  avânt, 
minunatele-i  îndemnuri 
-  soare  veşnic  sfânt 

Spre  lăcaş  ceresc, 
paşii  mei  grăbesc, 
dragostea  şi  doru-n  suflet 
ard  adânc  şi  cresc, 
după  tot  ce-ai  spus,  Isuse, 
mai  aprins  tânjesc. 


CÂND  INIMA... 


Când  inima  mi-e  prinsă  de-ntuneric, 
Isuse,  vin  cu  fulgerele  Tale, 
şi-n  plin  străpunge  orice  chip  himeric 
să  nu  m-abată  de  pe  sfânta-Ţi  cale. 

Când  inima  de  chin  mi-e  copleşită 
şi-ntemniţată-n  îndoieli  amare, 

Isus  -  Puterea  cea  nebănuită, 
o,  vin’  cu-alaiul  Tău  de  sărbătoare. 

Când  inima  mi-e  aspră  şi  pustie, 

Isuse,  vin’  cu-a  harului  Tău  ploaie, 
şi  bulgării-ntăriţi  şi  arşi  din  glie, 
desăvârşit  pătrunde-i  şi-i  înmoaie. 

Când  inima  mi-e  piaţă  de  cetate 
ca  furnicarul  fără  de  hodină, 

Isus  -  Tăcerea  care-ntrece  toate, 

Te  chem!  O,  vin’  cu  pacea  Ta  deplină! 

Căci  unde  aş  putea  s-alerg?  la  cine? 
de  n-ai  fi  Tu,  Stăpânul  meu  puternic, 
în  Tine  mă  încred,  numai  în  Tine, 
şi  mă  închin-naintea  Ta,  cucernic. 


FĂ,  DOAMNE,  CÂNTAREA  SĂ-MI  FIE 


Fă,  Doamne,  cântarea  să-mi  fie, 
albină  -  şi-ntruna  să  zboare, 
din  floare  în  floare,  (bis) 
mai  sprintenă-n  mers  şi  zglobie,  (bis) 

Aripa  să-i  fie  muiată 
în  pulberea  fină  de  aur, 
al  florii  tezaur, 
izvorul  de  miere  curată. 

Prin  zumzetul  cald  să  pătrundă 
în  suflete  pacea  şi  cerul, 
şi-ntreg  adevărul, 
cu  blânda  şi  dulcea  lui  undă. 

Fă,  Doamne,  cântarea  să-mi  fie, 
albină  -  pe-a  dragostei  floare, 
de-a  pururi  să  zboare, 
şi-n  inimi  iubirea  să-nvie! 


FLORI  USCATE... 


Flori  uscate,  flori  uscate 
cu  parfum  suav  şi  sfânt, 
sus,  în  cartea  amintirii 
rugile  căite,  sunt. 


Isuse,  Isuse,  Isuse! 


Pietre  scumpe,  pietre  scumpe 
diamante  de  mult  preţ, 
lacrimi  ale  pocăinţei 
sus  în  cer  -  aşa  sunteţi. 

Jertfe  sfinte,  jertfe  sfinte 
arse-n  foc,  sfinţite-n  har, 
aşa-s  rugile  zdrobite 
sus,  pe  veşnicul  altar. 

Imnuri  line,  imnuri  line 
-  glas  al  sufletului  stins  - 
sunt  suspinele  căinţei 
sus  în  Templul  necuprins. 

Dă-mi,  Isuse,  totdeauna 
duhul  sfintei  pocăinţi, 
ca  să-mi  pot  păstra  în  Tine 
harul  proaspetei  credinţi. 


CE-AI  VREA  SĂ  FII... 


Ce-ai  vrea  să  fii,  iubite, 
în  Mâinele  ce  vine? 

Spre  ce  se-ndreaptă  dorul 
ce  arde-adânc  în  tine? 

-  Poţi  fi  o  stea  pe  cerul 
veciei  fericite, 

un  stâlp  în  Templul  păcii 
şi-al  dragostei  sfinţite. 

-  Poţi  fi  gingaşă  floare 
în  raiul  curăţiei, 
să-mparţi  deplin  mireasma 
plăcută-a  bucuriei. 

-  Poţi  fi-ncrustat  ca  piatră 
cu  raze  orbitoare, 

pe-a  Domnului  cunună 
în  veci  strălucitoare. 

-  Poţi  fi  moştean  al  casei 
Cerescului  Părinte, 

şi  toată  veşnicia 
să  fie-a  ta-nainte. 

-  Poţi  fi  divină  harfă 
în  mâna  Celui  care 
păstrează  taina  sfântă 
de  cânturi  dătătoare. 


-  Poţi  fi-mpărat  şi  preot 
pe  tronul  alb  al  vieţii, 
şi  crainic  al  virtuţii 
şi  sol  al  frumuseţii. 


Poţi  fi...  şi  câte  haruri 
îţi  sunt  azi  cu  putinţă, 
dacă  primeşti  pe  Domnul 
în  tine,  prin  credinţă. 


SPRE  PORTUL  FERICIRII 


Spre  portul  fericirii 
din  depărtări  albastre, 
noi  pânzele  credinţei 
mai  larg  azi  le-am  întins, 
ca  vântul  sfânt  să  poarte 
mai  sus,  mai  sus  de  astre, 
corabia  vieţii 
cu  dorul  ei  nestins. 


S-o  treacă  peste  valuri 
şi  printre  stânci  ascunse, 
biruitoare-ntreagă 
cu  sfintele-i  comori, 
s-ajungă  la  odihna 
din  ceruri,  nepătrunse, 
de  veşnice  şi  pline 
şi -alese  sărbători. 

Şi  fii  Tu,  o,  Isuse, 
Cârmaciul  ei  statornic 
după  făgăduinţa 
din  Sfântul  Tău  Cuvânt, 
să-nainteze  zilnic 
mai  hotărât,  mai  spornic, 
păstrând  până  la  capăt 
preasfântul  legământ. 


Şi-ajunsă-n  portul  veşnic 
al  păcii  fericite. 


cu-a  ei  poveri  născute 
din  harul  cel  slăvit, 
să  le  aşeze  toate, 
curate  şi  sfinţite 
la  sfintele-Ţi  picioare, 
Isuse  preaiubit. 


NU-I  CU  PUTINŢĂ... 


Nu-i  cu  putinţă  flacăra  să  doarmă, 
nu-i  cu  putinţă  mucegai  în  râu, 
nu-i  cu  putinţă  -  raza  nu  se  sfarmă,  1 
piatra  nu-i  pâine,  ţăma  nu  e  grâu.  J 

Nu-i  cu  putinţă  fiului  credinţei 
calea  să-şi  piardă  când  e-ascultător, 
nu-i  cu  putinţă  cântul  biruinţii 
celui  de  patimi  pururi  iubitor. 

Nu-i  cu  putinţă  somnul  nepăsării 
celui  născut  din  Soarele  Isus, 
nu-i  cu  putinţă  duhul  întristării, 
pacea  când  umple  sufletul  supus. 

Nu-i  cu  putinţă  dragostea  s-o  piardă 
inima-n  care  e  Stăpân  Cristos, 
flacăra-i  sfântă  pururi  o  să  ardă, 
cerul  vieţii-1  va  păstra  frumos. 


AM  ADEVĂRUL... 


Am  adevărul  şi  iubirea, 
am  viaţa  veacului  ce  vine, 
am  cerul  şi  neprihănirea, 
îsuse,  când  Te  am  pe  Tine.  (bis  1) 

Am  fericirea  cea  deplină, 
am  pacea  slăvilor  divine, 
am  moştenirea  în  lumină, 
îsuse,  când  Te  am  pe  Tine. 

Am  siguranţa  mântuirii, 
am  masa  îndurării  pline, 
am  harul  îndumnezeirii, 
îsuse,  când  Te  am  pe  Tine. 

Am  taina  unităţii  sfinte, 
cu  cei  ce  jertfa  Ta  îi  ţine, 
am  aripi  ca  să  zbor-nainte, 
îsuse,  când  Te  am  pe  Tine. 

Dar  n-am  nimic,  nimic,  îsuse, 
nici  adevăr,  nici  har,  nici  bine, 
n-am  nici  un  strop,  ci-s  toate-apuse, 
când  nu  Te  am,  întreg,  pe  Tine! 


SĂ-ŢI  FIE  INIMA 


Să-ţi  fie  inima  uşoară 
de-al  urii  ucigaş  venin, 
dar  grea  de-a  dragostei  comoară 
şi  copleşită-n  har  divin. 

Să-ţi  fie  inima  mai  plină 
de  mulţumirea  cea  de  rai, 
dar  goală  de-a  cârtirii  tină, 
şi  de  păcatul  ce-1  mai  ai. 

Să-ţi  fie  inima  închisă, 
pentru  chemările  de  jos, 
dar  larg,  o,  cât  mai  larg  deschisă, 
pentru  Cuvântul  lui  Cristos. 

Să-ţi  fie  inima  o  punte 
pentru-a  uni  pe  despărţiţi, 
dar  fie  râu  şi  fie  munte 
spre  cei  la  făr’ delegi  porniţi. 

Să-ţi  fie  inima  pustie 
şi  moartă  pentru  tot  ce-i  rău, 
dar  pentru  Domnul  tot  mai  vie 
şi-mprospătată-n  Duhul  Său. 

Căci  când  ţi-e  inima  în  toate 
aşa  cum  este-a  lui  Isus, 
nimic  din  ce-i  străin  nu  poate 
să-ţi  taie  zborul  spre  mai  sus. 


DACĂ  STAI  DREPT... 


Dacă  stai  drept,  nu  te  teme 
că  vei  merge  strâmb  pe  cale, 
nici  de  gura  lumii  care 
caută  vini  umblării  tale. 

Nu  te  teme  când  curată 
inima  îţi  este-n  toate: 
să  dărâme  curăţia, 
nimenea  în  veci  nu  poate. 

Când  stăpân  ţi-e  adevărul 
pe  întreaga  ta  fiinţă, 
urle  toţi  în  jur,  tu  fi- vei 
purtător  de  biruinţă. 

Focul  dragostei  când  arde 
în  cădelniţa  vieţii, 
tu  te-avântă  înainte, 
zică  ce  vor  vrea  drumeţii. 

Harul  bunătăţii  sfinte 
piatra  inimii  de-ţi  moaie, 
nu-i  putere-n  lumea  toată 
să  te  frângă,  să  te-ndoiaie. 
Faţa  ta  de-arată  chipul 
Soarelui  Neprihănirii 
nu  te-ntoarce  s-auzi  glasul 
pizmei  şi-al  învinuirii. 


Căci  nici  cerul,  nici  pământul 
nu  te  pot  opri  vreodată, 


când  trăieşti  oriunde  viaţa 
Domnului  adevărată. 

Ci  deschise-ţi  sunt  de-a  pururi 
porţile  împărăţiei, 
odihnindu-te  în  poala 
fericit-a  veşniciei. 


CÂND  MUNŢI  DE  NEDREPTATE 


Când  munţi  de  nedreptate, 
îmi  stau  în  drum  mereu, 
ce-ai  face  Tu,  Isuse, 
de-ai  fi  în  locul  meu? 

—  Eu  aş  răbda-n  tăcere, 
prietenul  meu  drag, 
dreptatea  pân-la  urmă 
surpa- va  munţi  şirag. 

Când  ura  mă  loveşte, 
când  duhul  geme  greu, 
ce-ai  face  Tu,  Isuse, 
de-ai  fi  în  locul  meu? 

—  Eu  aş  iubi,  şi-aş  ţine 
spre  cer  inima  Mea; 
iubirea-nvinge  ura, 
oricât  ar  fi  de  grea. 

Când  îndoiala-mi  cearcă 
credinţa-n  Dumnezeu, 
ce-ai  face  Tu,  Isuse, 
de-ai  fi  în  locul  meu? 

—  Eu  Mi-aş  pleca  genunchii, 
c-atunci  în  Gheţimani; 

prin  rugă  prinzi  putere 
să  treci  peste  duşmani. 

Când  cei  mai  dragi  m-apasă, 
şi-s  tot  mai  singur  eu. 


ce-ai  face  Tu,  Isuse, 
de-ai  fi  în  locul  meu? 
—  Eu  aş  urca  în  pace 
al  crucii  sfânt  calvar; 
nu  bezna  nopţii-nvinge, 
ci  zorii,  când  răsar! 


EU  CAUT  MELODII... 


Eu  caut  melodii  mereu, 
să  pot  cânta  tot  mai  frumos. 
Iubirea  şi-Adevărul  Tău, 
Mântuitorul  meu,  Cristos. 

Le  caut  mai  stăruitor 
cu  sufletul  şi  viaţa  mea, 
şi  pun  în  ele  foc  şi  dor, 
s-aprindă  sufletele-aşa. 

Şi  unde  le-aş  putea  găsi, 
în  care  loc,  pe  ce  hotar, 
din  inimă  de  mi-ai  lipsi, 

Isus  -  Izvor  de  cânt  şi  har? 

în  Tine  caut  şi  găsesc 
comori  de  sfinte  melodii; 
prin  ele  pururea  trăiesc 
a  raiului  Tău  bucurii. 

Şi  vreau,  întruna,  pe  pământ 
să  pot  cânta,  neobosit. 
Iubirea  şi-Adevărul  sfânt. 
Mântuitorul  meu  iubit! 


LA  TINE  E  NĂDEJDEA  MEA 


La  Tine  e  nădejdea  mea, 

Isuse,  doar  la  Tine, 

şi-n  lupta  vieţii  cea  mai  grea 

puterea  Ta  mă  ţine. 

Puterea  Ta  şi  harul  Tău 
mă-mbracă-n  biruinţă, 
şi  nu  mă  tem  de  nici  un  rău, 
când  viaţa  mi-e-n  credinţă. 

La  Tine  e  lumina  mea 
în  nopţi  de  frământare, 
ea-mi  dă  încredinţarea  cea 
adânc  odihnitoare. 

Lumina  Ta  şi  harul  sfânt 
îmi  copleşesc  viaţa, 
când  pribegind  pe-acest  pământ, 
mi-ndrept  spre  Tine  faţa. 

La  Tine  e  viaţa  mea, 
în  viaţa  Ta-i  ascunsă, 
de-i  ziuă  bună  ori  de-i  rea, 
de  moarte  nu-i  ajunsă. 

Viaţa  Ta  mi-e  adăpost, 
şi-acum  şi-n  veşnicie, 
în  Tine  mi-am  divinul  rost, 
o,  slavă,  slavă  Ţie! 


DESPĂRŢIŢI... 


Despărţiţi,  Isuse, 
de  Fiinţa-Ţi  dragă, 
lumea  cu-a  ei  drumuri 
prinde  să  ne-atragă. 

Despărţiţi  de  sfânta 
vieţii  Tale  Carte, 
lumea  spre-ntuneric, 
vine  să  ne  poarte. 


Despărţiţi  de-al  rugii 
tum  de  apărare, 
lumea  ne  cuprinde 
cu  ispita-i  tare. 

Despărţiţi  de  dulcea 
dragoste  frăţească, 
lumea  vine,  crudă, 
să  ne  copleşească. 

Despărţiţi  de  râvna 
în  lucrarea-Ţi  sfântă, 
lumea  cu-a  ei  doruri 
sufletul  ne-ncântă. 


Numai  când  ni-i  viaţa-n 
Tine  contopită, 
lumea  nu  ne-atrage, 
calea-i  liniştită. 


CUI  S-AU  DAT  ARIPI... 


Cui  s-au  dat  aripi  -  să  zboare 
spre-nălţimile  luminii, 
să  nu  mai  rămână-n  locul 
unde  cresc,  în  voie,  spinii. 

Cui  s-ua  dat  urechi  -  s-audă 
glasul  tainelor  divine, 
care  pot  să  dea  viaţa 
fericirilor  depline. 

Cui  s-a  dat  harul  vederii, 
să  privească  mai  cucernic 
bunătatea  şi-adevărul 
Dumnezeului  puternic. 

Cui  s-a  dat  înţelepciunea 
Duhului,  neîngrădită, 
s-o  aducă-n  slujba  păcii 
şi-a  unirii  mult  dorită. 

Cui  s-a  dat  inimă  nouă, 
ruptă  din  Divinul  Soare, 
s-o  păstreze  pe  altarul 
dragostei  mistuitoare. 

Fericit  e-acela.  Doamne, 
care  pune-n  slujba-Ţi  toate 
darurile  ce-n  fiinţa-i 
de  la  Tine  i-au  fost  date! 


OCHII  MEI  SUNT  DOUA  RÂURI 


Ochii  mei  sunt  două  râuri 
limpezi  -  stropi  de  cer  senin  - 
unde-Ţi  scalzi,  Isuse  Doamne, 
chipul  Tău  de  soare  plin. 

Ochii  mei,  ochii  mei. 

Tu  îţi  scalzi  în  ei,  Isuse, 
chipul  Tău  de  soare  plin. 


Inima  mea  este-ntreagă 
un  palat  împodobit, 
cu  covoarele  iubirii,  1  ţ,js 
pentru  Tine  pregătit.  / 
Inima,  inima, 
cu  covoarele  iubirii, 
pentru  Tine  s-a  gătit. 


Trupul  meu  e-un  templu  falnic, 
cu  altar  spre  jertfă  dat, 
unde  arde  focul  sacru,  1  , -s 
Ţie  Doamne,  închinat.  / 
Trupul  meu,  trupul  meu, 
e  un  templu-n  întregime. 

Ţie  Doamne,  închinat. 


Şi  întreaga  mea  fiinţă 
este-a  Ta,  Isuse-al  meu. 
Contopeşte-mă  în  Tine, 
să  Te  vezi  doar  Tu,  nu  eu. 
Domnul  meu,  Domnul  meu, 
contopeşte-mă  în  Tine, 
să  Te  vezi  doar  Tu,  nu  eu! 


bis 


PRIN  GLASUL  CĂRŢII... 


Prin  glasul  Cărţii  sfinte, 
sfinţit  sunt  pe  cărare, 
prin  el  primesc  puterea 
Credinţei  sfinţitoare. 


Prin  glasul  Cărţii  vieţii 
viaţa-mi  se-nnoieşte, 
şi-n  faţa  suferinţei 
Nădejdea  mea  sporeşte. 

Prin  glasul  Cărţii  păcii 
şi-a  dragostei  divine, 
mai  viu,  Isus,  se-aprinde 
Iubirea  mea  de  Tine. 

Şi  tot  ce  am,  o  Doamne, 
e-n  Cartea  Ta  divină; 
prin  tainica  ei  slovă 
păstrat  sunt  în  lumină. 


PE  TOATE  CORZILE... 


Pe  toate  corzile  vieţii 
să  cânt  o  singură  cântare: 

Isus,  Isus,  Mântuitorul, 
prin  care  am  răscumpărare. 

Pe  toate  drumurile  mele, 
să  port  -  trecând  străin  prin  lume  - 
pe  fruntea  vieţii  scris  cu  soare: 
Isus,  Isus,  preadulce  Nume. 

Pe  toate  faptele  trăite, 

o  singură  pecete  fie, 

mai  limpede,  mai  luminoasă: 

Isus,  Isus,  Nădejdea  vie. 

Şi  gândurile-mi  toate,  toate, 
înveşmântate  în  lumină, 
şi-n  frumuseţe  îngerească, 
din  Tine,  o,  Isus,  să-mi  vină. 

Pe  Tine  să  Te-arăt  în  toate, 
să-mbrac  a  Numelui  Tău,  haină, 
viaţa  Ta  să-mi  umple  viaţa, 

Isus,  Isus,  Măreaţă  Taină! 


SĂ  MĂ  ŞTIU  IUBIT... 


Să  mă  ştiu  iubit  de  Tine, 
Dumnezeul  meu, 
e  tot  ce  doresc  fierbinte, 
pe  pământ,  mereu. 

Să  mă  ştiu  -  fără-ndoială  -, 
că  sunt  altoit, 

prin  credinţa-n  sfânta-Ţi  Viţă, 
mi-e  cel  mai  dorit. 

Să  mă  ştiu  sub  raza  dulce, 
din  privirea  Ta, 
mi-este  toată  bucuria 
şi  odihna  mea. 

Să  mă  ştiu  în  mâna-Ţi  tare, 
pe  deplin,  oricând, 
adevăru-acesta-ntruna, 
vreau  să-l  am  în  gând. 

Să  mă  ştiu  cuprins  în  harul, 

Tău  cel  nepătruns, 

mi-e  cea  mai  de  preţ  comoară, 

şi  aici  şi  sus. 

Numai  când  mi-e  trează  mintea, 
şi  când  ştiu  deplin, 
tot  ce  eşti  şi-mi  dai,  Isuse, 
pot  trăi  divin. 


CÂND  CREDINŢA... 


Când  credinţa-mi  zace  la  pământ, 
doborâtă  de-al  ispitei  vânt, 
când  mi-e  smulsă  frunza  de  pe  ram, 
şi  nu  mai  sunt  cum  eram, 

Dumnezeu  rămâne  credincios, 
harul  Lui  e  veşnic  luminos, 
din  adâncul  meu  cel  mai  amar, 
milostiv  mă-nalţă  iar. 

Când  nădejdea  mi-e  rănită-n  plin, 
de  săgeata  iadului  hain, 
când  e  numai  beznă  peste  tot, 
şi  nici  să  strig  nu  mai  pot. 

Dumnezeu  rămâne  credincios, 
harul  Lui  e  veşnic  luminos, 
din  adâncul  meu  cel  mai  amar, 
milostiv  mă-nalţă  iar. 

Când  din  tot  ce  este-al  Tău,  Isus, 
pare-n  mine  pentru  veci  răpus, 
ştiu  şi  simt  că  totuşi  mă  priveşti, 
şi  Tu  nu  mă  părăseşti. 

Dumnezeu  rămâne  credincios, 
harul  Lui  e  veşnic  luminos, 
din  adâncul  meu  cel  mai  amar, 
milostiv  mă-nalţă  iar. 


CE-AR  FI  DACĂ  CREDINŢA 


Ce-ar  fi  dacă  credinţa 
în  lume-ar  stăpâni, 
şi  roadele  ei  sfinte 
oriunde  s-ar  ivi? 

-  Ar  fi  pământul  templu 
şi-altar  lui  Dumnezeu 
cu-nmiresmate  jertfe 
spre  slava  Lui,  mereu. 

Ce-ar  fi  dacă  nădejdea 
cea  sfântă-ar  ridica 
pe  cei  căzuţi  spre  Domnul 
şi  spre  iertarea  Sa? 

-  Ar  fi  o  bucurie 
şi  o-nfrăţire  cum 
n-o  ştie  omenirea 
păcatului  de-acum. 

Ce-ar  fi  dacă  iubirea 
i-ar  copleşi  deplin 
pe  fiii  humii  care 
sunt  roşi  de-al  urii  chin? 

-  Ar  fi  al  păcii  soare 
ca  ziua  la  amiaz’ 

şi  n-ar  mai  fi  păcate 
şi  n-ar  mai  fi  necaz. 

Dar  toate-aceste  haruri 
sunt  din  belşug  -  de  sus  - 


în  inima  în  care 
a  fost  primit  Isus. 
Credinţa  şi  nădejdea 
şi-al  dragostei  sfânt  jar 
se  urcă  şi  coboară 
acolo  iar  şi  iar. 


NU  PRIVIŢI  LA  VALURI... 


Nu  priviţi  la  valuri,  dârz  când  se  ridică, 
nu  priviţi  pământul,  larg  când  se  despică, 
ci  priviţi  la  Domnul  şi  la  haru-I  mare: 

El  e-Atotputemic  şi  vi-i  reazim  tare! 

Nu  priviţi  la  oameni,  când  vă  ameninţă, 
să  nu  vă  slăbească  inima-n  credinţă, 
ci  spre  Domnul  vieţii  să-nălţaţi  privirea: 
de  la  El  vă  vine  toată  izbăvirea! 

Nu  priviţi  durerea,  când  vă  iese-n  cale, 
ca  să  nu  vă  ardă  focul  feţei  sale, 
ci  la  Domnul  păcii  ochii  vi  se-ndrepte, 
alinarea-ntreagă  de  la  El  s-aştepte. 

Ca  s-aveţi  întruna  o  nădejde  plină 
şi-o  credinţă  vie  scăldată-n  lumină, 
necurmat  pe  Domnul  să-l  aveţi  în  faţă, 
toată  fericirea,  El  v-o  dă-n  viaţă. 


IA  FIRUL  DE  IARBĂ... 


Ia  firul  de  iarbă,  priveşte-1  atent, 
frum’  seţea  lui  simplă-ţi  vorbeşte. 
Dă-ţi  vălul  deoparte  şi  vezi,  conştient. 
Izvorul  de  unde  ţâşneşte. 


Ia  bobul  de  grâu,  cu  un  suflet  curat, 
şi  ochii,  topiţi  de  uimire, 
vedea-L-vor  pe  Cel  ce-nţelept  l-a  creat, 
în  limpedea  lui  strălucire. 


Ia  pruncul  din  leagăn,  cu  trupu-i  plăpând, 
şi-ascultă-i  a  lui  răsuflare; 
în  el  vei  simţi  mai  deplin  ca  oricând 
Izvorul  vieţii  cel  mare. 


Ia  raza  de  soare,  te  uită  în  sus, 
vezi  marea  întinsă  de  stele? 

De  unde-au  venit,  oare  cine  le-a  pus 
statornice  legi  printre  ele? 

E  Domnul,  e  Domnul,  e  Domnul  Preasfânt, 
puterea  slăvită  să-I  fie! 

De  El  sunt  create  prin  sfântu-I  Cuvânt, 
în  toate-I  nălţat  pe  vecie. 


CA  SĂ  POŢI  SFÂRŞI... 


Ca  să  poţi  sfârşi  cu  bine 
a  credinţei  alergare, 
ţi  se  cere  pân-la  capăt 
stăruinţă  şi  răbdare. 

Ca  să  porţi  izbândă-n  lupta 
adevărului  cea  mare, 
să-ţi  aduni  în  suflet  zilnic 
stăruinţă  şi  răbdare. 

♦ 

Ca  să  nu  te  copleşească 
vremurile  de-ncercare, 
întăreşte-te-n  credinţă, 
stăruinţă  şi  răbdare. 

Când  îţi  simţi  pe-al  vieţii  umăr 
crucea  mai  apăsătoare, 
cere-I  Domnului  să-ţi  deie 
stăruinţă  şi  răbdare. 

Când  iubirea  ta  şi  mila 
trec  prin  încercări  amare, 
nu  uita,  c-atunci  se  cere 
stăruinţă  şi  răbdare. 

Ca  să-ţi  crească  viaţa  nouă 
în  Cristos,  mai  arzătoare, 
nu  se  poate  decât  dacă 
stăruieşti  şi  ai  răbdare. 


Dacă  vrei  Cuvântul  vieţii 
să-l  trăieşti  în  ascultare, 
vei  putea  doar  prin  veghere, 
stăruinţă  şi  răbdare. 

Toate  harurile  sfinte 
a  nădejdii  viitoare, 
nu  se  pot  păstra  decât  prin 
stăruinţă  şi  răbdare. 


FLĂMÂND  DE  CER... 


Flămând  de  cer  şi  însetat  de  pace, 
aşa  mi-s  sufletul  şi  trupul  meu, 
dar  toate  câte-1  ţin  se  vor  desface, 
când  un  cuvânt  va  spune  Dumnezeu. 


Spre  cer,  spre  cer  mi-ndrept  mereu 
şi  sufletul  şi  trupul  meu, 
spre  Dumnezeu. 

Dar  pân-atunci  cu  râvnă  şi  credinţă, 
să  ţes  din  raze  strălucit  veşmânt, 
să-nalţ  în  mărginită  mea  fiinţă, 
dumnezeiescul  Nou  Aşezământ. 

Şi-n  aurul  cel  sfânt  al  veşniciei 
vreau  să  pietrific  clipele  de-acum, 
ca  tot  ce  am  în  slujba-Mpărăţiei 
să  pun,  prin  Duhul,  ce  mă-nvaţă  cum. 

îmi  umplu  sufletul  cu  sărbătoare 
prin  Domnul,  care  m-a  răscumpărat; 

El  mi-a  adus  statornică  iertare 
în  Templul  harului  străluminat. 

De-aceea-nchinăciune  şi  mărire 
I-aduc  acum,  cu  tot  ce  am  şi  sunt, 
şi -mi  plec  genunchii-n  sfântă  mulţumire 
spre  Dumnezeul  Cel  în  veci  preasfânt! 


PE  CĂRAREA  TA... 


Pe  cărarea  Ta  să-mi  ţii 
zilnic,  Doamne,  paşii  mei, 
urma  paşilor  Tăi  vii 
să  Ţi-o  simtă-ntruna  ei. 

Să  nu  calce  drum  străin 
niciodată  pe  pământ, 
ori  de-i  nor,  ori  de-i  senin, 
să-Ţi  urmeze  drumul  sfânt! 

înspre  cerul  Tău  slăvit 
ochii  să-mi  îndrepţi  mereu, 
să  Te  văd  mai  limpezit, 
scump  Mântuitorul  meu. 
Chiar  când  ei  setoşi  ar  vrea 
să  privească-n  lume  jos, 

Tu,  în  îndurarea  Ta, 
du-i  spre  cerul  luminos. 

în  Cuvântul  Tău  de  har 
viaţa-ntreagă  să-mi  păstrezi, 
şi  când  vine-un  duh  hoinar, 
prin  el  să  mă-nştiinţezi. 

Să  nu  pot  nicicând,  Isus, 

Ţie  să  mă-mpotrivesc, 
ci  mai  blând  şi  mai  supus, 
voia  Ta  s-o-nfăptuiesc. 


EU  NU  ŞTIU... 


Eu  nu  ştiu.  Doamne,  ce  să  spun, 
dar  vreau  să  spun  de  Tine; 
fă-mi  Tu  cuvântul  sfânt  şi  bun, 
o  trâmbiţă  de  cer  -  să  sun, 
ca  sufletele  să  le-adun 
din  căile  străine,  (bis) 


Eu  nu  ştiu,  Doamne,  cum  să  cânt, 
dar  vreau  să  cânt  de  Tine; 
Trezeşte-al  harfei  mele-avânt, 
prin  focul  Duhului  Tău  sfânt, 
s-atrag  pe  toţi  de  pe  pământ  • 
spre  cerul  păcii  pline. 


Eu  nu  ştiu,  Doamne,  cum  să  lupt, 
dar  vreau  să  lupt  ca  Tine. 

Să  nu  fiu  mândru  şi  corupt, 
ci-ntreg  să  fiu  de  lume  rupt, 
şi-n  ce-i  văzut  şi  dedesubt 
doar  harul  Tău  mă  ţine. 

Nimic,  Isus,  nimic  nu  ştiu 
aşa  cum  se  cuvine, 
dar  fă-mi.  Tu,  sufletul  mai  viu, 
curat  ca  cerul  străveziu, 
şi  mai  deschis  mereu  să-l  ţiu, 
să-nveţe  de  la  Tine! 


CU -NCREDERE . . . 


Cu-ncredere-n  iubirea  şi  mila  Ta,  Isus, 
de  Tine  mă  apropii,  când  duhul  mi-e  răpus. 

Să  mă-ntăreşti  prin  harul  cel  pururi  neschimbat, 
să  pot  din  nou  pe  calea-Ţi  s-alerg  înviorat. 

Mai  veghetor  şi  harnic  să  pot  trăi  apoi, 
să  fiu  un  sprijin  celor  căzuţi  în  mari  nevoi, 
să-i-nalţ  spre  mântuire,  să  le  slujesc  ca  far, 
să  afle  şi  ei  drumul  spre-al  vieţii  Tale  har. 

Cu-ncredere-n  puterea  şi  biruinţa  Ta, 
mi-ndrept  spre  Tine  ruga,  când  sunt  în  lupta  grea. 
Cu  armătura  sfântă  prin  Duhul  să  mă-mbraci, 
şi  orice  legătură  străină  să-mi  desfaci. 

Lumina  biruinţei  s-o  pot-nălţa  mereu 
pe  cruce  ţintuindu-mi  ne-nduplecatul  eu. 

In  mine  să  se-arate  oriunde  pe  pământ 
Isuse,  voia-Ţi  sfântă  şi  viul  Tău  Cuvânt. 


DACĂ  VREI  SĂ  AI  COMOARA 


Dacă  vrei  să  ai  comoara 
tinereţii  făr-apus, 
copleşită-n  harul  păcii, 
treci  de  partea  lui  Isus! 

Dacă  vrei  să  porţi  cununa 
adevărului  nespus, 
răspândindu-i  strălucirea, 
treci  de  partea  lui  Isus !  (bis) 

Dacă  vrei  a  neprihanei 
haină  s-o  îmbraci  supus, 
şi  să-i  porţi  pe  veci  frum’seţea, 
treci  de  partea  lui  Isus! 

Dacă  vrei  să  te-nsotească 
-  la  venit  ca  şi  la  dus  - 
paza  sfânt-a-nţelepciunii, 
treci  de  partea  lui  Isus !  (bis) 

Dacă  vrei  ca-n  fericirea 
dragostei  să  fii  adus, 
şi  să  arzi  în  focu-i  sacru, 
treci  de  partea  lui  Isus! 

Şi  oricâte  alte  haruri 
ce  le-ai  vrea  -  şi  nu  le-ai  spus, 
nesecate  şi  depline, 
le  găseşti  toate-n  Isus !  (bis) 


HARUL  PĂCII  SFINTE 


Harul  păcii  sfinte 
dă-mi-1  Tu  mereu, 
să-Ţi  slujesc  oriunde 
Dumnezeul  meu! 

Faţa  mea  senină, 
cugetu-mpăcat, 
fac  a  Ta  lucrare 
mai  cu-adevărat. 

Harul  păcii  sfinte, 
să-l  trăiesc  deplin, 
chiar  când  trec  prin  valea 
morţii  -  şi  suspin. 
Inima-mi  să  poată 
liniştită  sta, 
mai  încrezătoare 
în  iubirea  Ta. 

Harul  păcii  sfinte, 
arzător  să-l  cat; 
el  mă-ndepărtează 
pururi  de  păcat 
şi  mă-nvredniceşte, 
să-Ţi  înalţ  mai  sus, 
Numele  Tău  veşnic. 
Domnul  meu,  Isus! 


ADEVĂRU-I  PRETUTINDENI 


Adevăru-i  pretutindeni, 
pururi,  ca  lumina-n  soare, 
dar  nu-I  află  deât  omul 
care-1  caută  cu-nsetare. 

Numai  cel  care  aleargă 
poate  ţinta  s-o  ajungă. 
Pentru  cel  care  porneşte 
calea  nu  mai  este  lungă. 

Binecuvântat  e  omul 
care  caută  fără  tihnă; 

El  afla- va  adevărul 
şi  cereasca  lui  odihnă. 

Viaţa  lui,  ca  o  grădină 
desfătată-n  ploi  şi  soare, 
va  rămâne  totdeauna 
proaspătă  şi  roditoare. 

Toţi  câţi  vor  întinde  mâna 
înspre  el,  găsi-vor  hrană 
şi  lumină  şi  putere 
şi  îndemn  spre  neprihană... 

Aşa-i  cel  care  găseşte 
adevărul  şi-l  urmează. 
Poartă  pururi  pretutindeni 
binecuvântata-i  rază. 


Dumnezeul  veşniciei 
e-Adevăru-n  strălucire, 
fericit  e  omul  care 
caută-n  El  adăpostire! 


LA  ALTARUL  ADEVĂRULUI... 


(Mat.  5:  24) 


La  altarul  adevărului  când  vii, 
lasă-ţi  darul  tău-nainte, 
şi  aleargă  să-mplineşti  întâi  şi-ntâi 
cele-ale  iubirii  sfinte. 


La  altarul  rugăciunii  când  păşeşti, 
darul  lasă-ţi-1  afară, 
şi  te-ntoarce  cu  grăbire  să-mplineşti 
legea  dragostei,  comoară. 


La  altarul  Evangheliei  când  mergi 
s-aduci  jertfă  prin  lucrare, 
lasă-ţi  darul  -  şi  grăbit  întâi  s-alergi 
la  iubire  şi-mpăcare. 

Şi  la  orice-altar  când  vii  ca  să-ţi  aduci 
jertfele  cu  mulţumire, 

Cercetează-te!  şi-nvaţă-ntâi  s-apuci 
căile  dinspre  iubire. 

Căci  nu-i  jertfă  mai  sfinţită  pe  pământ, 
nici  altar,  nici  dărnicie, 
ca  iubirea  cea  de  sus,  din  Duhul  Sfânt, 
flacără  de-a  pururi  vie. 


DE  LA  TINE-AŞTEPT... 


De  la  Tine-aştept,  Isuse, 
necurmat,  să-mi  dai  credinţă, 
să  trăiesc  mai  plin  virtutea, 
cum  e  sfânta  Ta  voinţă. 

De  la  Tine-aştept  întruna 
dragoste  înflăcărată, 
ca  să  pot  iubi  pe-oricine, 
cum  e  voia  Ta  curată. 


De  la  Tine-aştept  ştiinţa 
şi-a  nădejdii  sfântă  pernă, 
pe-al  Tău  drum  să  fiu  statornic, 
cum  e  voia  Ta  eternă. 

De  la  Tine-aştept  povaţă 
şi  putere  şi  lumină, 
să-Ţi  pot  săvârşi  lucrarea, 
cum  e  voia  Ta  divină. 

De  la  Tine-aştept  fierbinte 
dor  si  râvnă  neclintită, 

9  7 

în  vestirea  mântuirii, 
cum  e  voia  Ta  sfinţită. 

De  la  Tine-aştept,  Isuse, 
viaţă  mai  duhovnicească, 
ca  să-Ţi  fiu  un  martor  vrednic, 
cum  e  voia  Ta  cerească. 


Căci,  dacă  nu  torni  în  mine 
zilnic  harul  Tău  cel  mare, 
nu-s  nimic,  Isuse,  Doamne. 
Nici  de-un  bine  nu-s  în  stare. 

De  la  Tine  am  şi  viaţă 
şi  virtuţi  nemăsurate. 

Tu  eşti  doar  Izvorul  veşnic 
harurilor  toate-toate. 


URME  DE  LUMINĂ... 


Urme  de  lumină 
paşii  mei  să  lase, 
drepte  căi,  oriunde, 
vreau  să  fie  trase. 

Ca  s-aduci  prin  mine.  Doamne, 
lumii  zori  frumoase. 

A  iubirii  apă 
inima-mi  să-mpartă 
la-nsetaţii  care 
bat  din  poartă-n  poartă. 

Să  te  duc  pe  Tine,  Doamne, 

Tu  să  le  fii  Soartă. 

Pernă  de  odihnă 
sufletul  să-mi  fie, 
pentru  rătăciţii 
prinşi  de  vijelie. 

Dă-le  Tu,  prin  mine,  Doamne-a 
păcii  bucurie... 

Doamne,  fă-mă-ntruna 
ce  ştii  că-i  spre  bine, 
viaţa  să  mi-o  dărui 
pentru  orişicine. 

Să  Te-arate-n  orice  vreme, 
Doamne,  doar  pe  Tine! 


CU-NCREDERE  ÎN  HARUL  SFÂNT 


Cu-ncredere  /:  în  harul  sfânt  -  3  ori  :/ 
păşim,  Isuse,  cu  avânt 
prin  nopţi  cu  ploi  şi  vânt. 

Căci  Tu  ne-ai  spus  că  eşti  cu  noi 
în  orişice  nevoi. 

Venim  acum  să-Ţi  mulţumim 
şi-n  veci  să  Te  slăvim! 

Cu  noi  dorinţi,  /:  cu  noi  puteri,  -  3  ori  :/ 
cu  duhul  sfintei  Tale  vreri 
vrem  să-Ţi  slujim  cum  ceri. 

Cuvântul  Tău  adevărat 
să-l  semănăm  curat. 

Ca  toţi  câţi  îl  vor  asculta, 
să  afle  voia  Ta. 

Cu  focul  inimii-arzător,  (mai  arzător  -  bis) 

de  Tine,  scump  Mântuitor 

ne  alipim  cu  dor, 

căci  din  adâncuri  Te  iubim, 

cu  tot  ce-avem  şi  ştim. 

Şi  vrem  să  Te-nălţăm  mai  sus 
Isus,  Isus,  Isus! 


DOMNUL  MEU  CEL  MARE 

-  rugăciune  - 


Domnul  meu  cel  mare, 
T  ată- Atotputernic, 
vin  cu-nflăcărare 
să  mă-nchin  cucernic. 


Şi  Te  rog,  Preasfinte, 
să  rodeşti  în  mine 
dragoste  fierbinte 
numai  pentru  Tine! 


Pentru  Tine  toată 
inima  să-mi  fie, 
sfântă  şi  curată 
ca  o  liturghie. 


Să-Ţi  înalţe-ntruna 
albe  osanale, 
întregind  cununa 
frumuseţii  Tale. 


Raze  aurite, 
zilele  să-mi  crească, 
mai  neprihănite 
Ţie  să-Ţi  slujească. 


Limpede  lumină, 
căi  tot  mai  curate, 
voia  Ta  divină 
viaţa  mea  s-arate. 


EU  PE  PUTEREA  TA... 


( 1  Pet.  1:  5) 


Eu  pe  puterea  Ta  mă  bizuiesc. 
Mântuitorul  meu  iubit, 
când  lupte  mari  în  juru-mi  se  ivesc, 
prin  ea  rămân  nebiruit. 

Puterea  Ta, 
în  lupta  grea, 

păstrează  pacea-n  viaţa  mea, 
şi-mi  dă  avânt, 
să  fiu  ne-nfrânt 
oricând  pe-acest  pământ. 

Puterea  Ta,  în  mine,  necurmat, 
îmi  creşte-un  tineresc  avânt, 
să  pot-nălţa  mai  viu  şi-adevărat 
dumnezeiescul  Tău  Cuvânt. 

Puterea  Ta,  în  orice  zori  de  zi, 
din  somn  mă  scoală-ncrezător, 
în  lucrul  Tău  să  pot  din  nou  pomi 
cu-nflăcărare  şi  cu  spor. 

Puterea  Ta  mă  trece  liniştit 
prin  valurile  lumii,  mari; 
ea  mă  păstrează-n  TINE  neclintit, 
prin  bezne-adânci  şi  vânturi  tari. 

Puterea  şi  iubirea  Ta,  mereu, 
să  mă-nsoţească  pe  deplin, 
să  pot  al  harului  sfânt  curcubeu 
spre  slava  Ta  să-l-nalţ,  amin. 


CERCETEAZĂ-MĂ,  ISUSE 


Cercetează-mă,  Isuse, 
vezi  ce  inima-mi  ascunde, 
vezi  ce  flacăr-o  topeşte 
şi-n  adâncu-i  ce-o  pătrunde. 

Vezi  dacă-i  pe  căi  străine, 
şi  prin  Duhul  Tău  mi-o-ndreaptă. 
Tu  cunoşti  şi  ştii  mai  bine 
tot  ce  vrea  şi  tot  ce-aşteaptă. 

Curăţeşte-o-n  sfântu-Ţi  sânge 
de-orice  duh  de  viclenie, 
de-orice  neguri  şi  ispite 
şi  porniri  spre  vrăjmăşie. 

Pune-o  Tu-n  lumina  vieţii 
şi-n  virtuţile  divine, 
fă  să  ardă-n  flăcări  sfinte 
de  iubire,  pentru  Tine... 

Cercetează-mă!  şi  du-mă 
pe  cărarea  Ta  cea  bună, 
nu  cum  vreau  eu,  ci  de-a  pururi 
Cum  vrei  Tu,  să  fiu  întruna. 

Să  se  vadă-n  mine  viaţa 
şi  lucrarea  Ta  cerească 
şi-al  Tău  Nume  mai  cu  râvnă 
viaţa  mea  să-l  proslăvească. 


DE  N-AI  FI  TU... 


/:  De  n-ai  fi  Tu,  -  3  ori  :/  n-ar  fi  lumină  şi  viaţă 
/:  de  n-ai  fi  Tu,  -  3  ori  :/  ar  fi  un  nesfârşit  de  gheaţă 
Din  Tine  ţâşneşte  belşugul  de  har,  1 
Isuse,  din  Tine,  căci  Tu  n-ai  hotar.  / 

De  n-ai  fi  Tu,  noi  n-am  fi  cunoscut  iubirea, 
de  n-ai  fi  Tu,  ar  stăpâni  nelegiuirea. 

Din  Tine-nfloreşte  ce-i  sfânt  şi  frumos, 

Isuse,  prin  Tine  tot  cerul  e  jos. 

De  n-ai  fi  Tu,  în  rai  noi  n-am  avea  intrare, 
de  n-ai  fi  Tu,  am  rămânea  în  depărtare. 

Din  Tine  primim  adevăr  şi  puteri, 

Isuse,  prin  Tine  scăpăm  de  poveri. 

De  n-ai  fi  Tu,  n-ar  fi  frumoasă  veşnicia, 
de  n-ai  fi  Tu,  n-ar  fi-nţeleasă  părtăşia. 

Din  Tine,  prin  Tine  ajungem,  Isus, 

A 

In  Ţara  Luminii  cea  fără  apus. 


TOATE  SFINTELE  PODOABE 


Toate  sfintele  podoabe 
din  cereasca-Mpărăţie, 
le  primeşti  deplin  în  tine 
când  trăieşti  în  curăţie,  (bis  1) 

Binecuvântări  şi  roade, 
şi-a  izbânzii  bucurie, 
ţi-ncunună  viaţa  toată 
când  trăieşti  în  curăţie. 

Pace  nemaitulburată. 
dragoste  şi  părtăşie, 
te-nveşmântă-n  strai  de  raze 
când  trăieşti  în  curăţie. 

Adevărul  sfânt  şi  veşnic 
adăpost  îţi  este  ţie, 
şi  odihnă  şi  putere, 
când  trăieşti  în  curăţie. 

Dumnezeu  şi  cerul  slavei, 
pentru-ntreaga  veşnicie, 
ţi  se  dăruie  în  totul, 
de  trăieşti  în  curăţie. 


TE-A  MUŞCAT  PĂCATUL 


Te-a  muşcat  păcatul 
-  şarpe  veninos? 
N-amâna,  priveşte 
spre  Isus  Cristos. 

El,  Izvorul  vieţii, 
vindecă  mereu 
rana  ta  adâncă 
cu  veninu-i  greu. 

Te-a-nţepat  săgeata 
Celui  Rău  şi  gemi? 
îndrăzneşte-aleargă 
pe  Isus  să-L  chemi. 
El  îţi  stinge-n  grabă 
focul  arzător, 
şi-ţi  trimite-al  păcii 
har  alinător. 

Te-a  rănit  vreo  piatră 
pusă-n  calea  ta? 
Domnului  îi  spune. 
El  te-o  vindeca! 
Nimeni  nu-nţelege 
mai  adevărat, 
starea  ta  ca  Cel  ce 
te-a  răscumpărat. 


PRIVEŞTE  DREPT-NAINTE 


Priveşte  drept-nainte, 
spre  Ţinta  fericită, 
şi  vei  primi  puterea, 
să-nfrângi  orice  ispită! 

Priveşte  spre  Acela, 
ce  ochii  ţi-i  sfinţeşte 
să  poţi  cunoaşte  harul 
ce  pururi  te-nnoieşte! 

Priveşte  cerul  slavei, 
cel  mai  presus  de  fire, 
din  care-ţi  vin  întruna, 
credinţă  şi  iubire! 


Priveşte  viitorul, 
învăluit  în  soare, 
în  care  fi-va  veşnic 
a  păcii  sărbătoare! 

Priveşte  spre-Mpăratul, 
Cristos,  ce-ţi  dă  tărie, 
să-naintezi  statornic 
spre  sfânta-mpărăţie. 

Priveşte!  Căci  doar  ochii 
cei  aţintiţi  spre  Domnul, 
sunt  rupţi  de  lumea  urii 
şi  nu-i  mai  prinde  somnul. 


DACĂ  BATE  VÂNTUL... 


Dacă  bate  vântul  peste-a  mea  grădină, 
e  doar  ca  s-o  facă  mai  de  roade  plină. 

Niciun  pom  să-mi  poarte  numai  frunze  goale, 
ci  să-mpartă  hrană  celor  de  pe  cale. 

Dacă  bate  vântul  tare,  tot  mai  tare, 
peste-a  mele  straturi  cu  albi  crini  în  floare, 
e  doar  ca  mireasma  lor  mai  plin  s-o  poarte, 
peste-a  lumii  laturi  -  şi  tot  mai  departe. 

Dacă  bate  vântul  fără  contenire, 
marea-nvolburând-o  mai  cu  îndârjire, 
e  doar  să-mi  împingă  barca  spre-nainte 
înspre  portul  veşnic  al  odihnei  sfinte. 

Căci,  Isuse,  Doamne,  Tu  Stăpân  a  toate, 

Tu  ce-mi  ţii  viaţa,  ştii  ce  i  se  poate; 

Tu  îngădui  vântul  numai  pentru  bine, 
dulcea  Ta  iubire  e  mereu  cu  mine. 


CREDINŢA-ASCULTĂTOARE. . . 


Credintă-ascultătoare 

> 

să  creşti  mereu  în  mine, 
să  pot  pe  calea-Ţi  sfântă, 
Isus,  să  calc  mai  bine. 

Să  pot  trăi  dreptatea 
şi  dragostea  oriunde, 
şi  taina  voii  Tale 
eu  să  n-o  pot  ascunde. 

Credinţă-ascultătoare 
să  dovedesc  deplină 
şi  când  pornesc  la  lucru 
şi  când  stau  în  hodină; 
şi  când  sunt  clipe  grele, 
sau  stări  de  bucurie, 
Isuse,  totdeauna 
să  am  credinţă  vie. 

Credinţă-ascultătoare, 
cu  roadă  mai  cerească, 
pân-la  sfârşitul  vieţii 
deplin  să  mă-nsoţească. 
Să  pot  prin  ea,  Isuse, 
să  Te  înalţ  pe  Tine, 
şi  slava-mpărăţiei 
ce  vine,  vine,  vine! 


EŞTI  TULBURAT? 


Eşti  tulburat  şi  tremuri 
şi  groaza  te-a  cuprins? 
o  singură  pricină-i: 

-  Păcatul  te-a  învins,  (bis  1) 


Ţi-e  cerul  vieţii  negru 
şi  sufletu-apăsat? 
o  singură  pricină-i: 

-  Păcatul  te-a-ntinat. 

Nu-ţi  mai  găseşti  plăcerea 
în  lucrurile  de  sus? 
o  singură  pricină-i: 

-  Păcatul  te-a  răpus. 

Păcatu-i  rădăcina 
oricărei  negre  stări; 
el  te  târăşte  pururi 
pe-a  morţii  reci  cărări. 

Ridică-ţi  ochii,  frate, 
cât  timp  mai  este  har, 

Isus  Mântuitorul 
te  izbăveşte  iar! 


SPUNE-MI!... 


Spune-mi  ai  aflat,  iubite, 
după-atâta  alergare, 
fericirea  care-o  cauţi 
pe-a  pământului  cărare? 

Spune-mi,  ai  aflat  tu  pacea 
şi  odihna  cea  plăcută, 
în  al  lumii  drum  şi  leagăn 
şi-n  dulceaţa  ei  părută? 

Spune-mi,  ai  aflat  dreptatea, 
şi -adevărul  şi  iubirea, 
după  care-ai  plâns  în  taină, 
răscolind  întreagă  firea? 

Spune-mi,  ai  aflat  prin  slova 
cărţilor  nenumărate, 
libertatea  şi-ntelesul 
vieţii  tale-adevărate? 

Nu  te-ascunde!...  ci  fii  sincer 
şi  întreabă-te  pe  tine. 

-  Cel  ce  pierde,  sau  câştigă, 
eşti  doar  tu...  gândeşte  bine! 

Toate  câte  tu  căutat-ai, 
poţi  să  le  afli-acum  izvorul. 
Stai!  Şi -ndreaptă-a  ta  fiinţă 
spre  Isus,  Mântuitorul. 


DEŞTEAPTĂ-TE... 


Deşteaptă-te  din  somnul  făr’delegii, 
tu,  cel  ce-auzi  chemarea  cea  de  sus, 
ca  să  nu  simţi  amar  puterea  legii  l 
la  dreapta  judecat-a  lui  Isus.  J  1 

A 

Intoarce-te  cu  adâncă  pocăinţă 
din  calea-n  care  demonii  te-au  dus, 
căci  altfel,  ca  să  scapi,  nu-i  cu  putinţă 
la  dreapta  judecat-a  lui  Isus. 

Acum  e  vremea  cea  mai  potrivită 
să  intri-n  harul  ce  ţi  s-a  adus. 

Nu  amâna!  E  grea  orice  clipită 
la  dreapta  judecat-a  lui  Isus. 

C-o  dragoste  fierbinte,  pentru  tine, 

S-a  răstignit  pe  Golgota,  Isus; 
primeşte-I  azi  chemarea  care-ţi  vine, 
să  scapi  de  judecata  cea  de  sus. 


DACĂ  VREI  S-AJUNGI... 


Dacă  vrei  s-ajungi  la  pacea 
şi  odihna-n  Dumnezeu» 
una  singură  e  calea: 
crucea  pentru  vechiul  eu. 
Răstigneşte-1  fără  milă, 
nu-i  hrăni  a  lui  dorinţă, 
şi  vei  dobândi-n  viaţă 
harul  sfintei  biruinţi. 

Dacă  vrei  să  arzi  în  focul 
dragostei  dumnezeieşti, 
una  singură  e  calea: 
eul  să  ţi-1  răstigneşti. 

Taie-i  orice  legătură 
ce  de  lume-1  ţine  strâns, 
şi  vei  fi  scăpat  de-a  pururi 
de-al  nelegiuirii  plâns. 

Dacă  vrei  să  intri-n  templul 
adevărului  preasfânt, 
una  singură  e  calea: 
eului  nu-i  da  cuvânt. 

Necurmat  să-l  ţii  pe  cruce, 
căci  aşa  aduci  oricând 
roada  Duhului  deplină, 
strânsă-n  snopi  frumoşi,  pe  rând. 

înnoieşte-ţi  legământul! 
Domnului  fii  mai  predat. 


şi  vei  fi  tot  mai  puternic, 
tot  mai  sfânt  şi  mai  curat. 
Pacea  şi  odihna  dulce 
pe  deplin  te-or  copleşi 
şi-nchinare  mai  plăcută 
lui  Isus  vei  dărui. 


VIN’  CU  INIMA  DESCHISĂ 


Vin’  cu  inima  deschisă 
la  Isus  cel  Răstignit; 
chiar  cu  smoală  de-ar  fi  scrisă. 
El  ţi-o  spală  negreşit. 

Din  cădere 
te  ridică, 

şi-n  durere-ţi  dă  alin; 
vino  astăzi,  fără  frică, 

El  te  vindecă  deplin. 

Vin’  cu  dorurile  tale 
la  Isus  cel  înviat; 
cât  de  greu  ţi-ar  fi  pe  cale, 
de  El  fi- vei  uşurat. 

Vin’  cu  inima-ţi  zdrobită 
la  Isus  cel  plin  de  har; 
prin  credinţă  neclintită, 

El  ţi-o  linişteşte  iar. 

Vin’  aşa  cum  eşti !  Te  cheamă 
Domnul  tău,  cu  glas  duios; 
harul  Lui  nu  ţine  seamă 
de  trecutul  păcătos. 


DE  VOIEŞTI 


De  voiesti, 

de  voieşti, 

adevărul  să-l  găseşti, 
sufletul  să-ţi  uşurezi, 
calea  dreaptă  s-o  urmezi, 
să  ai  viaţă  făr-apus, 
vino  astăzi  la  Isus! 

El  îţi  dă. 

El  îţi  dă, 

pacea  Lui  cea  de  nespus ! 

Uşurat, 

uşurat, 

de  ispite  şi  păcat, 
zboru-ţi  este  mai  uşor, 
dorul  tot  mai  arzător, 
cugetul  mai  liniştit, 
duhul  blând  şi  odihnit; 
ce  plăcut, 
ce  plăcut, 

să  trăieşti  neprihănit. 

Când  veghezi, 

când  veghezi, 

poţi  să  lupţi,  să-naintezi, 

poţi  să  birui  mai  deplin, 

toate  relele  ce  vin, 

poţi  să  cânţi  şi  să  iubeşti, 

şi  dreptatea  s-o-mplineşti. 


Lui  Isus, 
lui  Isus, 

doar  veghind,  poţi  să-I  slujeşti. 

Veşnicii, 

veşnicii, 

fericit  tu  ai  să  fii, 
când  statornic  vei  păstra, 
voia  Lui  în  viaţa  ta; 
pân-la  capăt  când  rămâi 
în  iubirea  cea  dintâi, 
vei  primi, 
vei  primi, 

cerul  dragostei  dintâi. 


ACUM  E  TIMPUL... 


Acum  e  timpul  potrivit 
să  vii  la  Dumnezeu, 
să  laşi  un  drum  nelegiuit 
şi-un  trai  amar  şi  greu. 

Acum  aşteaptă  harul  sfânt, 
să  intre-n  viaţa  ta, 
s-aducă-un  nou  aşezământ, 
născut  pe  Golgota. 

Acum  deschide-i  -  căci  de  amâi 
mai  mult  te  împietreşti 
şi  mai  nenorocit  rămâi 
în  starea  care  eşti. 

Acum,  la  pieptul  Său,  Isus, 
te  cheamă  să  te-apleci, 

.să-ţi  dea  odihna-I  de  nespus 
şi-iertarea  Sa  pe  veci. 

Acum  în  fericirea  Lui 
vrea  să  te  ducă  iar, 
şi-n  fiecare  zi  să  sui 
spre-al  slavei  Sale  har. 

Acum  e  timpul  potrivit, 
nu  fi  nepăsător. 

Azi  ţi-e  Mântuitor  iubit, 
iar  mâini  Judecător. 


BISERICA  ÎNCEPE-NTÂI  ÎN  TINE 


Biserica  începe-ntâi  în  tine, 
în  trupul,  sufletul  şi  duhul  tău, 
şi-apoi  unit  vei  fi  -  cum  se  cuvine, 
cu  toţi  ai  lui  Isus,  cu  Trupul  Său. 

Căci  toţi  sunt  tu,  un  TOT  pe  veşnicie 
şi  tu  în  toţi  ca  picurul  în  râu, 
ca  taina  pâinii  hărăzită  ţie, 
născută-n  jertfa  boabelor  de  grâu. 

Biserica  începe-ntâi  în  tine, 
prin  sângele  jertfit  al  lui  Cristos 
şi  când  lumina  Lui  lăuntru-ţi  ţine, 
vezi  şi-n  afară  totul  luminos. 

Că-n  sfânta  veşnicie  fericită 
deplinul  TOT  Biserică  va  fi 
şi-n  închinare-adâncă,  nesfârşită, 
pe  Dumnezeul  Jertfei  vom  slăvi. 


BISERICĂ,  TEMPLU-AL  LUMINII 


Biserică,  Templu-al  luminii,  (bis) 
şi-al  harului  sfânt  şi  frumos,  (bis) 
în  tine  nu  intră  străinii  -  (bis) 
acei  nenăscuţi  din  Cristos!  (bis) 

în  tine  e  viaţa  cea  nouă, 
cerească-n  a-ei  aşezări, 

Tu-mparţi  omenirea  în  două 
şi -arăţi  ale  păcii  cărări! 

A 

In  tine-i  curată  unirea, 
cum  sunt  mădularele-n  trup, 
căci  lege  e-n  toate  iubirea 
şi-a-ei  legături  nu  se  rup ! 

în  tine-i  sfinţit  pe  vecie 
Cristos  ca-mpărat  şi  Iubit; 
tu  treci  prin  a  lumii  pustie 
spre  nunta  ce  El  ţi -a  gătit! 

Biserică,  Templu-al  luminii, 
tu  singură-nalţi  maiestuos 
cu  râvnă  în  lumea  minciunii 
lumina  din  Domnul  Cristos ! 


CELOR  RISIPIŢI... 


Celor  risipiţi  de  crezuri, 
vă  scriu  vouă:  Vă  opriţi ! 

Şi  priviţi  spre  Stânca  Păcii, 
spre  Isus  Cristos  priviţi ! 

La  iubirea  Lui  nestinsă 
inimile  vă-ncălziţi, 
şi-nţelegeţi  rostul  vieţii: 
Spre  Isus  Cristos  priviţi. 

Ziduri  de  păreri  şi  patimi 
ce  vă  ţin  adânc  robiţi, 
dărâmaţi-le  pe  toate, 
spre  Isus  Cristos  priviţi! 


Nu  lăsaţi  pornirea  firii 
să  vă  ţină  despărţiţi, 
ci-n  iubire  şi-n  credinţă, 
spre  Isus  Cristos  priviţi ! 

Unitatea  fericită 
după  care  năzuiţi, 
într-un  singur  loc  se  află: 
spre  Isus  Cristos  priviţi ! 

Doar  în  El  afla- veţi  pace 
şi  puteri  să  vă  iubiţi. 

Lui  predaţi- vă  viaţa, 
şi  veţi  fi  pe  veci  uniţi. 


CA  RÂURILE... 


Ca  râurile-ajunse-n  mare, 

-  din  orice  parte-ar  fi  venit 
aşa  suntem,  Isuse-n  Tine,  1, . 
uniţi  pe  veci,  desăvârşit,  j  1S 

în  Tine  una 
pe  totdeauna, 

Isuse-n  Tine  una 
pe  totdeauna, 

ca  Tu  prin  noi  să  fii  slăvit! 

Ca  boabele  de  grâu  în  pâine, 

-  oricâte  spice  le-au  plinit  -, 

aşa  suntem  în  Pâinea  Vieţii, 

*  >  " 

uniţi  pe  veci,  desăvârşit. 

Ca  razele  luminii-n  soare 

-  nainte  de  a  fi  ţâşnit,  - 

aşa  suntem  în  Tine,  Doamne, 
uniţi  pe  veci,  desăvârşit. 

Ca  sângele  cu  trupul  una 
ce  ţine  viaţa  fericit, 
aşa  suntem  în  Trupul  tainic, 
uniţi  pe  veci,  desăvârşit. 

Tu  ne-ai  adus  această  stare, 

firin  preţul  care  L-ai  plătit 
n  Tine,  pentru  veci,  Isuse, 
suntem  uniţi  desăvârşit. 


CE  ADEVĂR... 


„Iată,  ce  plăcut  şi  dulce  este  să  locuiască 

fraţii  împreună !„ 
(Ps.  133:  1). 


Ce  adevăr  sublim,  frumos, 
e  viaţa  în  unire! 

Numai  acolo  e  Cristos  1 
Lumină  şi  Iubire!  J  1S 

Ce  bucurii,  ce  dor  ceresc, 
ce  haruri  noi  se-arată, 
când  cei  răscumpăraţi  trăiesc, 
unirea  cea  curată! 

Ce  fericiri,  ce  mângâieri, 
Preasfântul  Duh  ne-aduce, 
când  lepădăm  orice  păreri, 
şi-uniţi  privim  spre  Cruce! 

Căci  numai  lepădaţi  de  noi, 
zburăm  uniţi  spre  Tine; 
puterea  vieţii  celei  noi, 
topiţi  în  har  ne  ţine. 

Şi-n  dulcea  dragoste  de  sus, 
ce  inima  ne-o  leagă, 
îţi  vom  cânta  uniţi,  Isus, 
o  veşnicie-ntreagă! 


VEŞMÂNTUL  SĂ-MI  FIE  ŢESUT 


Veşmântul  să-mi  fie  ţesut 
din  raze  ţâşnite  din  soare, 
să  port  pretutindeni  tăcut, 
divina  luminii  culoare. 


Şi-a  păcii  culoare  să  am 
şi-a  dragostei  vii  şi  aprinsă, 
iar  fiii  Golgotei  mi-s  neam 
de-oriunde  din  lumea  întinsă. 

Ca  Tine  să  fiu  vreau  şi  eu, 
Isuse,  în  trai  şi-n  lucrare, 
să  am  ca  şi  Tine,  mereu, 
culoarea  cea  fără  culoare. 


URĂRI  DUHOVNICEŞTI 
PENTRU  DIFERITE  OCAZII 


O  MAMĂ  CA  DEBORA... 

„ Căpeteniile  erau  fără  putere  în  Israel... 
până  când  m-am  sculat  eu ,  Debora... 

ca  o  mamă  în  Israel.  “ 
(Judecători  5:  7) 


O  mamă  ca  Debora  de-altădată 
ce-a  dus  pe  braţe-ntregul  Israel, 
aşa  să  fii  în  slujba-ţi  minunată, 
s-asculţi  de  Domnul  şi  să-L-nalţi  pe  El ! 

Din  strălucirea-I  care  este-n  tine, 
să-mparţi  la  toţi,  oricând  şi-n  orice  fel. 
Vei  birui  în  luptele  divine 
de-asculţi  de  Domnul  şi  de-L-nalţi  pe  El ! 

Privirea  spre  pământ  nu  ţi  se  plece, 
de  vrei  să-naintezi  spre-naltul  Ţel, 
în  stări  de  paradis  tu  vei  petrece, 
de-asculţi  de  Domnul  şi  de-L-nalţi  pe  El! 

Cu  bogăţia  roadelor  credinţei, 
cu  frumuseţea  Veşnicului  Miel, 
să  fii  împodobită  -  ca  toţi  sfinţii 
s-asculţi  de  Domnul  şi  să-L-nalţi  pe  El ! 

Căci  nu-i  nimic  mai  preţios  pe  lume, 
nu-i  nici  o  bunătate,  nici  un  zel, 
şi  nici  o  jertfă  nu-i  mai  mare  cum  e 
când-nalţi  pe  Domnul,  când  asculţi  de  El! 


O  mamă  ca  Debora  de-altădată 
cu  biruinţi  depline-n  Israel, 
aşa-ţi  doresc  în  slujba-ţi  minunată: 

-  S -asculţi  de  Domnul,  să-l  înalţi  pe  El ! 

Iar  când  lucrarea-ţi  fi-va  isprăvită, 
vei  auzi  chemarea-n  ceasu-acel: 

-  O,  vino-n  Veşnicia  fericită, 

c-ai  ascultat  de  Domnul,  L-ai -nălţat  pe  El! 


SĂ  FII  O  STEA... 


Să  fii  o  stea  deplin  conducătoare 
spre  Betleemul  Harului  de  Sus, 
ca  suflete  de  magi,  căutătoare, 
să  poat-afla,  prin  tine,  pe  Isus. 

Să  fii  oricând  ca  Filip  râvnitorul, 
s-aduci  Natanaeli  cu  duh  frumos, 
s-aprinzi,  să-nflăcărezi  în  inimi  dorul 
în  cei  ce  vor  să  afle  pe  Cristos. 

Să  fii  o  Magdalenă  în  iubire, 
când  Dragul  inimii-n  mormânt  e  pus, 
ca  ea  să  porţi  a  harului  vestire, 
spunând:  Veniţi!  -  a  înviat  Isus! 

Să  fii  ca  Maica  Domnului,  smerită, 
purtând  în  pântec  Darul  preţios, 

-  oirce  ţi -ar  spune  lumea  cea-nrăită, 
să  porţi  senin  în  Tine  pe  Cristos! 


SĂ  FACI  DIN  ZIUA  ASTA  SFÂNTĂ 


Să  faci  din  ziua  asta  sfântă 
o  treaptă  înspre  veşnicie, 
şi  tot  ce  lumea  o  frământă 
s-arunci  -  ca-n  tine  să  nu  fie.  (bis  2) 

Să  faci  din  ziua  asta  mare, 
prilej  de  sfântă  re-nnoire 
a  hotărârii  de-ascultare, 
de  Dumnezeu  şi  de  sfinţire. 

Să  faci  din  ziua  asta  rară 
popas  de  cercetare-adâncă, 
să-nlături  tot  ce  te-ndemnară 
cândva,  să  nu  rămâi  pe  stâncă. 

Ca  Dumnezeul  mângâierii, 
din  cerul  harurilor  Sale, 
s-aprindă  flacăra  puterii-n, 
cădelniţa  fiinţei  tale. 

S -alergi  mereu,  mereu-nainte, 
spre  Ţinta  care-i  numai  una, 
ca-n  ziua  răsplătirii  sfinte 
să  poţi  primi  şi  tu  cununa. 


Ibis 


SPRE  FERICITA  VEŞNICIE 


Spre  fericita  veşnicie 
te-ai  înălţat  din  nou  c-o  treaptă, 
şi  vezi  mai  limpede,  mai  vie,  1 
făgăduinţa  ce  te-aşteaptă.  J 

Mai  desluşit  vezi  frumuseţea 
iubirii  pururi  arzătoare, 
ce-ţi  dăruieşte  tinereţea, 
cea  de  nespus  fermecătoare. 

Şi  mai  deplin  pătrunzi  în  taina 
Dumnezeirii  minunate, 
ce-ţi  face  mai  frumoasă  haina, 
virtuţii  binecuvântate. 

Să-naintezi !...  Mă  rog  fierbinte, 
pe  scara  anilor  ce  suie, 
şi-n  mâna  Dreptului  Părinte, 
mai  mult  făptura-ţi  se  supuie. 

Să  fii  mireasma  Lui  vărsată 
în  drumul  tău  ce-1  faci  sub  soare, 
plăcerea-n  tine-Şi  afle  toată 
şi -acum,  şi-n  vremea  viitoare! 


CA  STÂNCA... 


Ca  stânca-n  furtuni  neclintită, 
să-ţi  fie  credinţa  şi  viaţa, 
şi  pacea  de  sus  fericită, 
să-ţi  umple  şi  duhul  şi  faţa. 


Cuvântul  să-ţi  fie  lumină, 
şi-ndemn  ne-nfricat  pe  cărare, 
cu  mintea  de-a  pururi  senină 
să  faci  pentru  Domnul  lucrare. 


Spre  lumea  ce  fierbe  ca  mustul, 
privirea  nicicând  să  se-ndrepte, 
să  nu-ţi  strice  ochii  şi  gustul 
de  căile  sfinte  şi  drepte. 

Să  zbori  peste  neguri -nainte, 
sfârşitul  nu  este  departe; 
de  harul  nădejdilor  sfinte 
avea- vei  curând  şi  tu  parte. 

Şi -atunci  vei  primi  moştenirea 
cu  sfinţii-n  lumină  cerească, 
trăind  pe  deplin  fericirea 
ce-n  veci  nu-ncetează  să  crească. 


Comoara  preasfântă  primită, 
păstreaz-o  întruna  curată, 
s-o  poţi  aşeza,  neştirbită, 
în  mâna  Slăvitului  Tată! 


SĂ  CREŞTI... 


Să  creşti  în  viaţa  de  credinţă 
tot  mai  plăcut  şi  mai  frumos, 
s-arăţi,  trăind  în  umilinţă, 
că  eşti  lucrarea  lui  Qistos. 


Să  creşti  în  harul  ascultării 
de  Dumnezeu,  neîncetat, 
c-aşa  tu  nu  vei  da  uitării 
sfânt  legământul  încheiat. 

Să  creşti  în  harul  curăţiei, 
în  tot  ce  spui  şi-n  tot  ce  faci, 
veşmântul  nevinovăţiei, 
nepângărit  tu  să-l  îmbraci. 

Să  creşti  în  limpedea  iubire 
ca  florile  în  luna  mai, 
şi  gata  fii  pentru  jertfire, 
la  toţi  să-mparţi,  la  toţi  să  dai. 


Să  creşti  în  haru-nţelepciunii, 
la  umbra  ei  să  te  ascunzi, 
şi-n  baia  sfânt-a  rugăciunii 
desăvârşit  să  te  afunzi. 

Să  creşti  în  pace  şi  răbdare, 
cu  fiecare  zi  şi  ceas, 
să  zbori  mai  sus,  mai  sus  spre  soare, 
uitând  ce-n  urmă  ţi-a  rămas. 


Să  creşti  în  Domnul  totdeauna 
cu  El  să  semeni  pe  pământ. 
Lumina  Lui  s-o-mparţi  întruna 
prin  trai,  prin  gând  şi  prin  cuvânt. 


CU  BINECUVÂNTĂRI... 


Cu  binecuvântări  şi  soare 
mereu  viaţa-ţi  fie  plină, 
şi-n  fericită  sărbătoare 
să  zbori  mai  sus,  mai  spre  lumină. 

Cununa  bucuriei  sfinte 
pe  fruntea  ta  să  se  aşeze, 
şi  inima  tot  mai  fierbinte, 
în  stări  de  cer  să-nainteze. 

Tăria  harului  credinţei, 
în  orice  vremi  să  te-nsoţească, 
ca  fericirea  biruinţei, 
să  poată-n  tine  să  sporească. 

Frum’seţea  făr-asemănare 
a  lui  Cristos,  să  te  inunde, 
să-L  poţi  pe  El,  mai  viu,  mai  mare, 
să-L-nalţi  în  viaţa  ta,  oriunde! 


CA  PRIMĂVARA... 


Ca  primăvara  în  lumină, 
ca  dimineaţa 
să-ţi  fie  viaţa, 

ca  toamna  cea  cu  roade  plină, 
cu  dulce  nume 
să  treci  prin  lume. 

Să  naintezi 
şi  să  veghezi, 
să  luminezi 
şi  să  lucrezi. 

La  cei  căzuţi, 
la  cei  pierduţi, 
să  duci  mereu 
pe  Dumnezeu. 

Ca  stânca  cea  durată-n  munte 
să  ai  credinţa!... 

Si  biruinţa 

9  ? 

să-ţi  fie  scrisă-n  veci  pe  frunte, 
mai  neclintită, 
mai  strălucită! 

Şi  în  lumina  curăţiei 
să-nalţi  Cuvântul 
pe  tot  pământul. 

Să-mparţi  belşugul  bucuriei 
la  toţi  trudiţii 
şi  obidiţii. 


Iar  la  sfârşitul  căii  sfinte, 

în  strai  de  soare 

si-n  sărbătoare, 

din  mâna  Dreptului  Părinte, 

pe  totdeauna 
să-ţi  iei  cununa. 


CA  UN  LĂSTAR... 


Pentru  soţia  mea  Lena 


Ca  un  lăstar  frumos  şi  verde 
într-un  pământ  uscat  de  soare, 
ca  un  izvor  ce  nu  se  pierde 
printre  nisipuri  arzătoare. 

Ca  rouă  care  dă  viaţa 
plăpândei  flori  în  nopţi  de  vară, 
ca  liniştita  dimineaţă 
dup-o  furtună  grea  de  seară. 

Aşa  să-ţi  fie-a  ta  fiinţă 
în  lumea  de-ntuneric  plină, 
să-mprăştii  pururi,  prin  credinţă, 
viaţă,  pace  şi  lumină! 

Să  fii  ca  oaza  în  pustie, 
să  stâmperi  suflete-nsetate... 
Purtarea  ta  deplin  să  fie 
izvor  de  cinste  şi  dreptate. 

Ca  din-nălţimea  cea  slăvită 
Părintele  Preasfânt  să  poată 
a-ţi  spune:  „Fiica  Mea  iubită, 
în  tine-Mi  am  plăcerea  toată!“ 

CA  NUMELE... 


(De  ziua  numelui,  pentru  sofia  mea  Elena.  , 
Elena  însemnează:  frumuseţe  strălucitoare “.) 


Ca  numele  să-ţi  fie  viaţa, 
frumoasă,  pururea  frumoasă, 
şi  inima-n  adânc  şi  faţa 
să  se  păstreze  luminoasă. 

Iar  taina  sfântă  a  credinţei 
să-ţi  dea  deplină  bucurie, 
ca  semănând  mai  mult  cu  sfinţii 
să  fii  cu  ei  în  veşnicie. 


URARE 


Mamei  de  la  Săsciori. 


Dumnezeu  bogat  în  toate 
să  te  binecuvinteze, 
şi  lumina  Feţei  Sale 
pururi  să  te  lumineze. 

Să-ţi  trimită  totdeauna 

din  cereasca-I  locuinţă 

* 

şi  putere  şi  răbdare 
şi  iubire  şi  credinţă. 

Ca  să-I  poţi  sluji  în  pace 
până-n  ziua  de  pe  urmă, 
când  cu  dragoste-ţi  va  spune: 
-  Vino,  în  slă vita-Mi  turmă, 
vino  şi  te  odihneşte 
de  trudita-ţi  alergare, 
vino,  fiica  Mea  iubită, 
în  eterna  Sărbătoare! 


LA  DOISPREZECE  ANI... 


La  doisprezece  ani,  Isus, 
în  Templu  Şi-a  făcut  intrare, 
şi  Tatălui  I  S-a  supus, 
cu  dragoste  ascultătoare. 

El  pân-la  moarte  Şi-a  păstrat, 
dumnezeiască  hotărâre, 
şi-ntreaga  viaţă  Şi-a  predat 
Altarului  pentru  jertfire. 

Aşa  să  intri  fiica  mea, 

acum  la  doisprezece  ani  din  viaţă, 

în  Templul  ascultării  cea 

de-a  Domnului  Preasfânt  povaţă. 

Şi  pân-la  moarte  să  rămâi, 
cu  inima  înflăcărată, 
la  juruinţa  cea  dintâi 
în  faţa  martorilor  dată. 

La  doisprezece  ani,  Isus, 
în  Templu  Şi-a  făcut  intrare, 
să  fii  ca  El  -  şi  tot  ce-ai  spus 
să  dovedeşti  prin  ascultare. 


MEREU  ÎNSPRE  LUMINĂ... 


Pentru  Daniela  ia  14  ani. 


Mereu  înspre  lumină 
cu  râvnă  să  păşeşti, 
să-ţi  fie  viaţa  plină 
de  roadele  cereşti. 

Mai  proaspătă  credinţa 
s-o  ai  cu  orice  zi, 
şi  să-ţi  îndrepţi  fiinţa 
spre  ceea  ce  vei  fi. 

Isus  Mântuitorul, 
belşug  de  har  să-ţi  dea, 
să-ţi  crească-n  suflet  dorul 
de-mpărăţia  Sa. 

Să-ţi  binecuvânteze 
de-a  pururi  paşii  tăi, 
ca-n  pace  să  urmeze 
preasfintele  Lui  căi. 


15  iunie  1968 


DOMNUL  VĂ  BINECUVÂNTE 


Domnul  vă  binecuvânte, 
dragul  vostru  sfânt  cămin, 
să-L  puteţi  şi  voi  de-a  pururi 
binecuvânta  deplin. 

Peste  el  revarsă-ntruna 
ploaia  harului  bogat, 

-  cel  care-i  va  trece  pragul, 
fie  binecuvântat! 

La  plecare  şi  venire 
binecuvântaţi  să  fiţi, 
şi  pe-a  neprihanei  pernă 
sufletul  vi-1  odihniţi. 

Heruvimii  curăţiei, 
cu-a  lor  sabie  de  foc, 
să  păzeasc-oricând  intrarea-n 
binecuvântatul  loc. 


Sfeşnicul  luminii  sfinte, 
în  cămin,  fie  nestins, 
să  cuprindă-n  el  pe-Acela 
care  este  necuprins. 

Masa  dragostei  curate 
fie-ntinsă  tuturor, 

Pâinea  punerii-nainte 
zilnic  fie  mai  cu  spor. 


Şi  mireasma  veşniciei 
din  belşug  s-o-mprăştiaţi, 
binecuvântând  pe  alţii, 
să  fiţi  binecuvântaţi ! 

Ca-n  Betania  iubirii, 
Domnul  să  Se  simt-aşa, 
fericit  în  casa  voastră, 
fericit  în  casa  Sa! 


MAI  ALBĂ  CA  NEAUA... 


Mai  albă  ca  neaua-nsorită 
să-ţi  fie  mereu  viaţa  ta, 
comoara  de  har  fericită, 
s-o  poată  deplin  arăta. 

Mai  tare  ca  stânca  de  munte 
să-ţi  fie  credinţa  oricând, 
şi  vânturi  şi  valuri  să-nfrunte, 
aceeaşi  Solie  purtând. 

Mai  vie  nădejdea,  mai  plină, 
să-ţi  fie  în  lupta  cea  grea, 
şi  pacea  adâncă,  divină, 
în  suflet  adânc  să  ţi-o  dea. 

Mai  mult  decât  soarele-n  slavă 
fierbinte  iubirea  s-o  ai, 
topindu-te-n  sfânta  ei  lavă, 
să  poţi  tuturora  s-o  dai... 

Aceasta-ţi  doresc,  preaiubite... 

-  şi  Domnul  cel  bun  şi-ndurat, 
să-ţi  dea  mult  mai  mult  strălucite 
şi  roade  şi  har  nesecat. 


EPISTOLĂ, 


fratelui  meu  iubit,  T.  D. 

- 1965- 


Păşim  încet  pe-acelaşi  drum, 
avem  aceeaşi  Ţintă, 
acelaşi  foc  ne  arde-acum, 
şi -acelaşi  dor  ne-alintă. 

Aceeaşi  dragoste  ne-a  strâns, 
din  lumea  blestemată, 
şi-acelaşi  strat  udat  în  plâns 
l-am  semănat  odată. 

Acelaşi  Domn  ne-a  mântuit, 
prin  jertfa  de  pe  cruce, 
şi-n  casa  veacului  slăvit, 
curând  El  ne  va  duce. 

De  ce  vrei  oare  să  m-alungi 
din  viaţa  ce  te  ţine? 

Oricât  ai  vrea,  tot  n-ai  s-ajungi... 
-  Eu  sunt  un  strop  din  tine! 

Căci  nu  pământul  ne-a  unit, 
nici  lumea  cu-a  ei  cale, 
ci  mâna  Domnului  iubit 
şi  taina  voii  Sale. 

Ai  Lui  suntem...  El  ne-a  adus, 
în  sfânta  Lui  lucrare. 


puterea  Lui  cea  de  nespus 
ne  leagă  şi  mai  tare... 

Păşim  încet  pe-acelaşi  drum, 
şi  Ţintă-avem  iubirea. 

De  ce  să  ne  despart-acum 
tot  ce  nu-I  poartă  firea? 

De  ce  să  fim  noi  învrăjbiţi, 
căci  Domnul  ne  iubeşte 
pe  amândoi  -  şi  fericiţi 
ne  vrea  -  şi  ne  primeşte! 

Nimic  nu  pierdem  când  iubim 
chiar  pe  nedrept  -  pe-oricare, 
doar  prin  aceasta  dovedim 
că  noi  avem  iertare! 

Nicicând  nu  poate  fi,  nicicând, 
iubirea  înşelată. 

Ea  poartă-n  sinea  ei  oricând 
o  veşnică  răsplată! 

* 

Păşim  încet  pe-acelaşi  drum, 
şi  Ţintă-avem  doar  UNA! 
Oricât  de  gros  e-al  lumii  fum, 
el  nu-i  pe  totdeauna. 

Şi  la  lumina  cea  de  cer, 
ieşi-vom  pe  vecie, 
iar  umbrele  vrăjmaşe  pier 
în  zorii  ce-au  să  vie! 


URARE 


Pentru  nunţi 


Căminu-ntemeiat  de  voi 
să  poarte  roade-mbelşugate, 
iar  când  vin  grijuri  şi  nevoi, 
de  sunteţi  unul  şi  nu  doi, 
uşor  le  biruiţi  pe  toate. 


Păstraţi  mereu  pe-al  vieţii-altar 
nestinsă  flacăra  iubirii 
şi-al  rugăciunii  tainic  har, 
să  vă  îndrepte  iar  şi  iar 
spre  Domnul,  Taina  fericirii. 


URĂRI  DIVERSE 


Din-nălţimea  slavei  Sale, 
Dumnezeul  veşniciei, 
să-ţi  învăluie  fiinţa 
în  lumina  bucuriei. 

Şi  s-o-mparţi  la  toţi  oriunde, 
spre-o  viaţă  mai  divină, 
căci  nu-i  slujbă  mai  înaltă 
decât  ca  să-mparţi  lumină. 

*  *  * 

Mereu  mai  sus,  mai  sus  spre  centrul 
duhovniceştei  galaxii, 

-  topindu-te-n  a  ei  lumină, 
lumină  pururea  să  fii ! 

Şi  odihnit  pe  pernă  moale 
de  adevăr  biruitor, 
să-mparţi  cu  largă  dărnicie 
odihnă  plină  tuturor! 

*  *  * 

Isus  e  culmea  cea  mai  minunată, 
pe  care  să  te-nalţi  în  orice  clipă 
pe-a  dragostei  dintâi  aripă 

-  şi  să  rămâi  acolo  viaţa  toată. 


*  *  * 


Să  te  binecuvinteze 
Dumnezeul  nostru  sfânt, 
ca  să-I  fii  o  mărturie 
pretutindeni  pe  pământ. 

Să  te  crească  în  credinţă 
şi-n  iubire,  necurmat, 
slujba  care  El  ţi-a  dat-o 
s-o-mplineşti  cu-adevărat. 

Ca  lumina  slavei  Sale 
să  te  umple  pe  deplin, 
până  când  vei  trece  pragul 
cerului,  în  veci  senin. 

*  *  * 

Să-ţi  fie  viaţa  ca  lumina 
ţâşnită  din  Divinul  Soare, 
să  te-ncunune  cu  deplina 
frum’seţe,  mai  strălucitoare. 


Să-mprăştii  umbrele  minciunii 
pe-oriunde  paşii  tăi  vor  trece, 
şi  roadele  înţelepciunii 
deasupra  ta  să  se  aplece. 

Ca  în  lucrarea  cea  divină 
la  care-ai  fost  şi  tu  aleasă, 
să  fii  mai  rodnică,  mai  plină, 
spre  slava  Domnului,  frumoasă. 

Să  priveşti  ne-ncetat  la  Isus 
şi  pe  vânt  şi  pe  nor  şi  pe  soare. 


doar  aşa  mersul  tău  spre  mai  sus 
va  fi  drept  pe-a  vieţii  cărare. 

*  *  * 

Salbă  de  lumină, 
frumuseţe  plină 
să-ţi  împodobească, 
să-ţi  facă  cerească, 
pururi  viaţa  ta. 

Ca  să  fii  în  stare, 

Domnului  lucrare 
să-I  faci  tot  mai  vie 
şi  cu  bucurie 
să-L  poţi  asculta. 

*  *  * 

Spre-un  viitor  mai  luminos 
cu  orice  zi  suiţi  o  treaptă. 

Cu-o  minte  tot  mai  înţeleaptă 
şi  cu-o  trăire  tot  mai  dreaptă, 
veţi  strânge  rod  tot  mai  frumos. 

*  *  * 

Pe  fruntea  vieţii  să-ţi  aşeze 
cununi  de  raze,  harul  sfânt, 
ca  pururea  să  lumineze 
cărările  de  pe  pământ. 

*  *  * 

Credinţa,  nădejdea,  iubirea 
să-ţi  ţină  viaţa  mereu, 
să  poţi  ca  să  guşti  fericirea, 
ce-o  dă  pe  deplin  Dumnezeu. 


*  *  * 


Cu  adevăr  şi  curăţie 
să-ţi  fie-mpodobită  viaţa 
ca-n  orice  vreme  să-ţi  cuprindă 
şi  sufletu-n  adânc  şi  faţa. 

Să  străluceşti  pe-orice  cărare 
s-atragi  pe-orice  pierdut  să  vină 
din  întuneric  şi  pierzare 
spre  mântuire  şi  lumină. 

sjc  sje  * 

Fericită  sărbătoare 
viaţa-ţi  fie  necurmat, 
ori  de  plouă,  ori  de-i  soare, 
cu-a  credinţei  dulce  floare 
capu-ţi  fie-ncununat. 

*  >|C  * 

Te  binecuvânteze  Dumnezeu 
cu  fericire-adevărată, 
o  sărbătoare  fără  nori,  mereu, 
să-ţi  fie  viaţa  toată,  toată. 

*  *  * 

Să-ţi  fie  viaţa  ca  o  glastră 
cu  crinii  fericirii  plină, 
cum  e  tăria  cea  albastră, 
când  inundată-i  de  lumină. 
Să-mprăştii  sfintele  petale 
din  alba  curăţiei  floare, 
ca  să  prefaci  a  vieţii  cale 
în  necurmată  sărbătoare. 


*  *  * 


Pe  scara  anilor  ce  zboară 
te-ai  înălţat  din  nou  cu-o  treaptă 
şi-a  cerului  preasfânt  comoară 
ţi-e  mai  aproape  şi  te-aşteaptă. 

Priveşte  necurmat-nainte, 
păstrează-a  harului  cărare, 
şi  mâna  Dreptului  Părinte 
să-ţi  fie  scut  de  apărare. 

*  *  * 

Spre  ceruri  să  călătoreşti 
o  în  orice  zi  şi-n  orice  ceas, 
prin  viaţa  ta  să  străluceşti, 
să  poţi  pe  toţi  să-i  fericeşti, 
să-nalţi  pe  Domnu-n  tot  ce  eşti, 
pe-oriunde  mergi,  cu  orice  pas. 

*  *  * 

O  nouă  floare  pe  cununa  vieţii, 
de  mâna  timpului  ţi-e  aşezată, 
ca  zorii-mbujoraţi  ai  dimineţii, 
să-ţi  fie  fericirea-mprospătată. 

*  *  * 

Cuvântul  să-ţi  fie  născut  din  Cuvânt, 
iubirea  din  Cel  ce-i  Iubire, 
şi  jertfă  curată  pe-altarul  cel  sfânt, 
să  fii  necurmat  în  trăire. 

Mireasmă  vărsată  fiinţa  să-ţi  fie, 
spre-a  Domnului  slavă,  acum  şi-n  vecie. 


*  *  * 


Ca  albul  crinului  în  floare, 
ca  neaua  ce  luceşte-n  soare, 
ca  fulgeru-ntr-o  noapte  plină, 
ca  liniştita  zi  senină, 
ca  lacrima  din  ochi  curată, 
ca  rugădunea-nflăcărată, 
ca  adevăru-n  strălucire, 
ca  gingaşa  neprihănire, 
ca  dragostea  cea  mai  duioasă, 
ca  frumuseţea  mai  frumoasă, 
aşa  să-ţi  fie  viaţa-ntreagă, 
ca  Domnul  să  te  aibă  dragă. 

*  *  * 

Izvor  de-nţelepciune  fie-ţi  viaţa, 
cu  scăpărări  din  veacul  ce-o  să  vie, 
să  luminezi  cu  inima  şi  faţa, 
pe  toţi  câţi  bezna-i  ţine  în  robie, 
aşa  cum  nou  şi  proaspăt,  dimineaţa, 
natura-ntreagă-o  schimbă  şi-o-învie. 

*  *  * 

Gânduri  albe  şi  frumoase 
azi  le-nmănunchez, 
şi  pe  fruntea  vieţii  tale 
eu  cu  drag  le-aşez. 

Fericirea  şi  izbânda 
prietene  să-ţi  fie, 
şi  la  dus  şi  la  venire, 
credincioase  ţie. 


*  *  * 


Să  fii  stea  pe  diadema 
Domnului  Cristos, 
strălucind  pe  veşnicie 
pentru  El,  frumos, 
mai  deplin  şi  mai  statornic, 
pentru  El,  frumos. 


Domnul  să  vă  fie-ntruna 
Alfa  şi  Omega-n  viaţă, 
ca  să-I  fiţi  pe  veci  cununa 
în  slăvită  Dimineaţă. 

*  *  * 

Ca  neaua-n  albul  ei^trălucitoare, 
să-ţi  fie  viaţa  albă  sărbătoare, 
lumina  naşterii  de  sus, 
să-ţi  nască-n  suflet  pe  Isus. 
în  El  să-ţi  afli  bucurie, 
şi  azi  şi  mâni  şi-n  veşnicie. 

*  *  * 

înţelepciunea,  ca  iubirea, 
nu  are  nicăieri  finit, 
ea  îşi  întinde  strălucirea 
ca  Dumnezeu,  nemărginit... 

Primeşte-nţelepciunea-ntruna 
de  orişiunde  ţi-ar  veni; 
ea  îţi  va  fi  în  veci  cununa 
pe  tronul  care  vei  domni. 


*  *  * 


Luminile,  cât  se  cuprind, 
doar  din  lumină  se  aprind; 
Cei  vii,  din  viaţă  se  aprind, 
iar  dragostea,  o-nveţi  iubind. 

%  îfc 

De  lumină  şi  iubire 

nu  te  saturi  niciodată. 

Caută-le  cu-ndârjire 

si  cu  foc  -  viata  toată. 

*  > 

S-aprinzi  lumina  lui  Cristos 
în  suflete  întruna, 

vC 

mai  hotărât  şi  mai  frumos 
privindu-ţi  ţelul  credincios, 
oricât  ar  fi  furtuna; 
şi-n  cerul  pururi  luminos 
să  poţi  primi  cununa. 

îfc  sfc  % 

Dumnezeu  să  te  păstreze 
în  iubirea  Lui  frumoasă, 
inima  să-ţi  fie  pururi, 
pentru  El  sfinţită  casă. 

Să-I  poţi  da  odihnă  dulce 
şi  plăcută  desfătare; 
asta  fi -va  pentru  tine 
cea  mai  sfântă  sărbătoare. 


*  *  * 


Mai  frumoasă,  mai  sfinţită 
să  vă  fie-oricând  viaţa, 
slava  Domnului  de-a  pururi 
să  vă  lumineze  faţa; 
să-l  fiţi  plină  bucurie 
şi  acum,  şi-n  veşnicie. 

*  *  * 

Din  nou  te  binecuvinteze, 

Isus,  Stăpânul  Vieţii,  Mare, 
cu  şi  mai  multă  bogăţie 
de  har,  de  pace  şi-ndurare. 

Ca  să-I  slujeşti  până  la  urmă 
tot  mai  frumos  şi  mai  cu  roadă, 
şi-n  toate  laturile  vieţii 
slăvitu-I  chip  să  se-ntrevadă. 

*  *  * 

Aripi  tari  şi  sfinte-ţi  fie 
zilele  vieţii  toate, 
să  te-nalţe-n  bucurie 
înspre  culmi  mai  luminate. 
Pacea-ţi  fie  totdeauna 
şi  veşmântul  şi  cununa. 

5fc 

Dumnezeul  bunătăţii, 
din  Locaşul  slavei  Sale, 
să  vă  umple  cu  credinţă 
şi  cu  har  pe-a  vieţii  cale. 


Să-I  cunoaşteţi  în  lumină 
nesecata  Lui  iubire 
purtătoare-n  orice  vreme 
de-adevăr  şi  mântuire. 

Sub  aripa-I  minunată 
pretutindeni  să  vă  ţie, 
ca  în  El,  s-aveţi  nespusă 
bucurie,  bucurie. 

*  *  * 

Dumnezeu  vă  dăruiască 
a  luminii  bucurie 
tot  mai  nouă  şi  mai  dulce, 
azi  şi  mâini  şi-n  veşnicie. 

Să  aveţi  spre  El  privirea 
şi  iubirea  şi  credinţa, 
care-n  harul  Lui  statornic 
vă-nnoieşte-n  veci  fiinţa. 

Lui  să-I  mulţumiţi  cu-ntreagă 
inima  în  flăcări  sfinte, 
pentru  toate,  căci  El  este 
al  luminilor  Părinte. 

*  *  * 

Un  gând  frumos  şi  de  lumină 
nălţăm  şi  astăzi  ca-n  trecut, 
s-aveţi  o  cale  mai  senină 
spre  Mâinele,  prin  har,  ştiut. 

Şi  să  vă-ncredeţi  necurmat 
în  Dumnezeul  minunat, 

El  este-al  vieţii  noastre  Rost, 
un  Turn  etern  de  adăpost. 


*  *  * 


Dumnezeu  să  vă-ntărească, 
să  vă-mbrace  cu  lumină 
şi  în  suflet  să  vă  crească 
bucuria  Lui  deplină 
Şi  cu  cât  vă  suie  anii 
pe  necunoscute  trepte, 
fiţi  în  sfintele  strădanii ! 

Şi  speranţe-o  să  v-aştepte. 

*  *  * 

Viată  fericită 

> 

de  la  Dumnezeu, 
cu  frumoase  roade 
şi  izbândă-n  greu, 
ca  tot  ce-i  lumină 
tu  să  poţi  păzi 

îti  dorim  din  suflet 

» 

în  această  zi. 

*  *  * 

Mulţi  ani  ar  trebui  să-ţi  zic, 
dar  câţi  ar  fi,  ei  tot  se  gată. 

Eu  îţi  doresc  ca  Dumnezeu 
să-ţi  dea  vecia  minunată. 

Să  fii  prilej  de  bucurie 
în  orice  timp,  şi  loc,  şi  stare, 
ca-n  toate,  dragostea-I  să  poată 
să-ţi  dea  o  binecuvântare. 


TE  LĂUDĂM,  PĂRINTE... 


Te  lăudăm.  Părinte  al  luminii. 
Izvor  frumos  şi  nesecat  de  har. 

Te  lăudăm,  căci  numai  de  la  Tine 
mereu  spre  noi,  coboară  orice  dar! 

Te  lăudăm,  Stăpâne,  Doamne, 
Te  lăudăm  cu  viaţa  toată, 

Te  lăudăm,  căci  se  cuvine 
laudă  nemăsurată! 

Te  lăudăm.  Părinte-al  mântuirii 
şi  Păstrătorul  ei  pân-la  sfârşit, 
cu  mulţumire  şi  recunoştinţă 
Te  lăudăm  smeriţi,  necontenit ! 

Te  lăudăm,  Părinte-al  veşniciei. 
Iubire  revărsată  pe  deplin. 

Te  lăudăm  în  duhul  bucuriei, 
acum  şi-n  vecii  vecilor,  amin. 

